TC gai ves Dhagandey thafaathu dhahkanee | Mihaaru\nލީގުގެ މެޗެއްގެ ތެރެއިން ލަނޑު ޖެހުމަށް ފަހު ދަގަނޑޭ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n12 ނޮވެމްބަރ 2018 - 10:317comments\nސީޒަނުގެ ފޭވަރިޓުގެ ގޮތުގައި އޮތް ނިއު ރޭޑިއަންޓުގެ ކެޕްޓަންގެ ގޮތުގައި ނުކުމެ އެ ޓީމަށް އަލީ އަޝްފާގް (ދަގަނޑޭ) މި އަހަރުގެ އެސްޓީއޯ މާލޭ ލީގު ކާމިޔާބުކޮށްދިނުމާ އެކު ބެލެވުނީ، މި ސީޒަން ވެސް ވެގެންދާނީ ނޫ ޖާޒީގައި ދަގަނޑޭ ހޯދާ ކާމިޔާބީތަކަށް ބޮޅުތަކެއް އިތުރުވާނެ އަހަރެއް ކަމަށެވެ. އެކަމަކު އޭއެފްސީ ކަޕުގައި ވެސް މޮޅު ކުޅުމެއް ދައްކާފައިވަނިކޮށް، އޭނާ އަށް ޖެހުނީ މުސާރަ ނުލިބޭތީ ކްލަބް ދޫކޮށްލާށެވެ. އަދި ސީޒަނުގެ މެދަކާ ހަމައިން ޓީސީ ސްޕޯޓްސް ކްލަބާ ގުޅުނެވެ. އާ ޓީމަކާ ގުޅުނަސް ދަގަނޑޭގެ ވިދުވަރަށް ފަނޑުކަމެއް ނާންކަން އޭނާ އަންނަނީ އެ ޓީމުގައި ވެސް ސާބިތުކޮށްދެމުންނެވެ.\nމިހާރު ކުރިއަށްދާ ދިރާގު ދިވެހި ޕްރިމިއާ ލީގުގެ އެއް ވަނައިގައި ޓީސީ އޮތުމުގެ އެންމެ ބޮޑު ކްރެޑިޓެއް ވަކި ކުޅުންތެރިއަކަށް ހައްގުވާނަމަ އެއީ ދަގަނޑޭ އެވެ. މުހިއްމު ވަގުތުގައި އޭނާ ތަފާތު ދައްކައިފި އެވެ. ލީގުގައި މިހާތަނަށް ޓީސީ ބަލިވީ ގްރީން ސްޓްރީޓްސް އަތުން ފުރަތަމަ ބުރުގަ އެވެ. ދެ ވަނަ ބުރުގައި މި ދެ ޓީމު ކުޅުނު މެޗުގައި ދަގަނޑޭގެ ގޯލުން ޓީސީ ވަނީ މޮޅުވެފަ އެވެ.\nލީގުގެ ފަހު ތިން މެޗަށް ކޮންމެ ޓީމެއް ނުކުންނައިރު، ލީގުގެ ފޭވަރިޓަކީ ޓީސީ އެވެ. ޓީސީ މި ފަހަރު ލީގު ކާމިޔާބުކޮށްފިނަމަ ދަގަނޑޭ ވެގެންދާނީ ތަފާތު ޓީމުތަކާ އެކު އެންމެ ގިނައިން ލީގު ކާމިޔާބުކުރާ ކުޅުންތެރިޔާ އަށެވެ. ޓީސީ ވެގެންދާނީ ދަގަނޑޭއާ އެކު ލީގު ކާމިޔާބުކުރާ ފަސް ވަނަ ޓީމަށެވެ.\nޓީސީ އަކީ ރާއްޖޭގެ މޮޅު ކުޅުންތެރިޔާގެ މަގާމް ފަސް ފަހަރު އަދި ރަންބޫޓް ހަތް ފަހަރު ހޯދަފައިވާ ދަގަނޑޭ ކުޅޭ ރާއްޖޭގެ ފަސް ވަނަ ކްލަބެވެ. މީގެ ކުރިން ކުޅުނީ ނިއުގެ އިތުރުން ކްލަބް ވެލެންސިއާ، ވީބީ އައްޑޫ އެފްސީ އަދި މާޒިޔާ އަށެވެ.\nލީގުގައި ކުޅުނު މެޗުގެ ތެރެއިން ދަގަނޑޭ ބޯޅަ ފޮނުވާލަނީ. -- ފޮޓޯ: ނިޝާން އަލީ/ މިހާރު\nއުމުރުން 33 އަހަރުގެ ދަގަނޑޭ ވަނީ މި ސީޒަނުގައި މިހާތަނަށް 36 ލަނޑު ޖަހައިފަ އެވެ. ނިއު އަށް 20 ލަނޑު ކާމިޔާބު ކޮށްދިންއިރު، ޓީސީ އަށް ވަނީ 16 ލަނޑު ޖަހައިދީފަ އެވެ. މި ފަހަރުގެ ރަން ބޫޓު ރޭހުގައި އެންމެ ކުރީގައި އުޅެނީ ވެސް ދަަގަނޑޭ އެވެ.\nދަގަނޑޭ ވަނީ ކެރިއަރުގައި މިހާތަނަށް 450 ލަނޑު ޖަހައިފަ އެވެ. އޭގެ ތެރެއިން އެންމެ ގިނަ ލަނޑު ޖެހީ ނިއު އަށެވެ. އޭނާ ވަނީ ނިއު އަށް 123 ލަނޑު ކާމިޔާބު ކޮށްދީފަ އެވެ. ދަގަނޑޭ ވަނީ އޭނާ ކެރިއަރު ފެށި ވެލެންސިއާ އަށް 104 ލަނޑު ޖަހައިދީފަ އެވެ. ވީބީ އަށް 93 ލަނޑު ޖަހައިދިންއިރު، މާޒިޔާ އަށް އަށް ގޯލު ކާމިޔާބު ކޮށްދިނެވެ. ޕީޑީއާރްއެމް އަށް 46 ގޯލު ޖަހައިދިންއިރު، ބްރުނާއީ އަށް ހަތް ގޯލު ކާމިޔާބު ކޮށްދިނެވެ.\nއޭނާ ވަނީ ގައުމީ ޓީމަށް 53 ލަނޑު ޖަހައިދީފަ އެވެ. އޭގެ ތެރޭގައި އޭނާ ގައުމީ ޓީމަށް ކުޅުނު ފުރަތަމަ މެޗުގައި 2004 ވަނަ އަހަރު ވޯލްޑް ކަޕް ކޮލިފައިންގައި މޮންގޯލިއާ ކޮޅަށް ޖެހި ހަތަރު ލަނޑު ހިމެނެ އެވެ. ދަގަނޑޭ ވަނީ 2008 ވަނަ އަހަރުގެ ސާފް ޗެމްޕިއަންޝިޕް ފިޔަވައި ހުރިހާ އޭނާ ކުޅުނު ސަރަހައްދީ ހުރިހާ މުބާރާތެއްގައި ލަނޑު ޖަހައިފަ އެވެ. އޭނާ އަކީ ސާފް ޗެމްޕިއަންޝިޕުގެ ތާރީހުގައި ވެސް އަދި އެ މުބާރާތުގެ އެއް މެޗެއްގައި ވެސް އެންމެ ގިނަ ލަނޑު ޖެހި ކުޅުންތެރިޔާ އެވެ.\nގައުމީ ޓީމުގެ ކޯޗުކަމާ މި އަހަރު ކްރޮއޭޝިއާގެ ޕީޓަ ސެގާޓް ހަވާލުވެ ފުރަތަމަ މެޗުގައި ސިންގަޕޫރާ ދެކޮޅަށް ކުޅުނު މެޗުގައި ދަގަނޑޭ އަށް ފުރުސަތު ނުލިބުނީ އަނިޔާގެ ސަބަބުންނެވެ. ދެ ވަނަ މެޗުގައި ބޫޓާނާ ދެކޮޅަށް ނެގި ސްކޮޑުން ދަގަނޑޭ ބާކީކުރީ ޕްރެސް ކޮންފަރެންސަށް ހާޒިރުނުވުމުންނެވެ. އޭގެ ފަހުން ސެގާޓްގެ ޓީމުން ދަގަނޑޭ އަށް ފުރުސަތު ނުލިބުނުއިރު، އޭނާ ވަނީ އެކަމާ ބެހޭގޮތުން އެކި ފަހަރު އެކި ގޮތަށް ވާހަކަ ދައްކައިފަ އެވެ.\nއިތުރު ލިޔުންތައް އަލީ އަޝްފާގު (ދަގަނޑޭ) ޓީސީ ސްޕޯޓްސް


Euro 2020: Slovakia balikoh Sweden dhevana buraa gaathah | Jazeera\tސްލޮވާކިއާ ބަލިކޮށް ސްވިޑެން ދެވަނަ ބުރާ ގާތަށް - Jazeera\nޔޫރޯ 2020: ސްލޮވާކިއާ ބަލިކޮށް ސްވިޑެން ދެވަނަ ބުރާ ގާތަށް\nޖަވިޔަނި June 18, 2021 518 views0\nޔޫރޯ 2020 ގެ ގްރޫޕް އީގައި ސްލޮވާކިއާ އަދި ސްވިޑެން ބައްދަލުކުރި މެޗު އެއްވަރުވެއްޖެއެވެ.\nމި މެޗާއި ކުރިމަތިލިއިރު ފުރަތަމަ މެޗުން ޕޮލެންޑް ބަލިކުރުމަށްފަހު ސްލޮވާކިއާ އޮތީ ގްރޫޕްގެ އެއްވަނައިގައެވެ. އަދި ސްވިޑެން އޮތީ ސްޕެއިން އާ އެއްވަރުވެ އެއް ޕޮއިންޓްގައެވެ. މި މެޗު ކާމިޔާބުކޮށްގެން ދެވަނަ ބުރަށް ދިޔުމުގެ ފުރުސަތު ސްލޮވާކިއާ އަށް އޮތެވެ. މިއީ ބައިނަލްއަގްވާމީ ފުޓްބޯޅަ މުބާރާތެއްގައި މި ދެ ޓީމުގެ މެދުގައި ކުޅުނު ފުރަތަމަ މެޗެވެ.\nފުރަތަމަ ހާފުގައި ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔައިރު މި ހާފުގައި ގޯލާއި އަމާޒުކޮށް ހަމައެކަނި ހަމަލާއެއް ފޮނުވާލެވުނީ ސްވިޑެންގެ ކެޕްޓަން ސެބެސްޓިއަން ލާސަންއަށެވެ. ދެވަނަ ހާފުގައި ސްވިޑެންއިން ކުޅުން އިތުރަށް ވަރުގަދަކޮށް ހަމަލާ ގިނަކޮށްފައިވެއެވެ. މި މެޗުގައި އެ ޓީމުން ޖެހި ހަމައެކަނި ލަނޑު 77 ވަނަ މިނެޓުގައި ޖަހައިދިނީ އެމިލް ފޯރސްބާގްއެވެ.\nމި ގްރޫޕްގެ ދެ އޮތް މެޗުގައި މާދަމާ ރޭ ކުޅޭނީ ސްޕެއިން އަދި ޕޮލެންޑްއެވެ. ޕޮލެންޑް އޮތީ ކުޅުނު ފުރަތަމަ މެޗުން ބަލިވެ ގްރޫޕްގެ ފުލުގައެވެ. މިވަގުތު ގްރޫޕްގެ އެއްވަނާގައި ހަތަރު ޕޮއިންޓާއެކު ސްވިޑެން އޮތްއިރު ދެވަނަ ތިން ޕޮއިންޓާއެކު ލިބެނީ ސްލޮވާކިއާ އަށެވެ. އަދި ތިންވަނަ އެއް ޕޮއިންޓާއެކު ލިބެނީ ސްޕެއިންއަށެވެ.


އެޑްމިން – Page 229 – Liyuntheringe Gulhun\nVisitors online  156:users  0guests  132bots  24The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކޯރސިކާގެ އަސްތަބީލާއަކުން – މިސުރުގެ ސިންގާ ސަނާ އަށް\n8 މާޗް 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5582\nމީލާދީން 1235 ވަނަ އަހަރު ތާތާރީންގެ ނަމުން މުޅި ދުނިޔެއަށް މަޝްހޫރުވެގެން ދިޔަ ހަނގުރާމައިގެ އަލިފާންގަނޑުގެ ތެރޭގައި ފިހެމުން ފަސޭހަވަމުން ގޮސް އެންމެ ފަހުން މިސުރުގެ ރަސްކަން އޭނާއަށް ލިބުނެވެ.\nލޯތްބާއި އުފާ، ކެހިދިނުމާއި ހިތާމަ، އަރާމާއި ތަނަވަސްކަން އަދި އަނިޔާ އާއި އަޅުވެތިކަން އިހުސާސްކުރި ކޯރސިކާގެ އަސްގޮވި ކުއްޖާގެ ތާރީޚް ވަރަށް އަޖައިބެއްފަދަ އެއްޗަކަށް ވެއެވެ. ދުނިޔޭގައި އިންސާނަކަށް ލިބިފައިވާ އެންމެ ހިތް ފަސޭހަ އެއް ޙިއްސު ކަމުގައިވާ ދެލޮލާ ވެސް އޭނާގެ ތަގުދީރު ކުޅެލިއެވެ. އެއާއެކުވެސް އޭނާ ހިތްވަރުކުރީއެވެ.\nއެންމެފަހުން އޭނާއަށް ވާންވީ ގޮތް ވަންދެންނެވެ.\n7 މާޗް 20131 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6398\nޙަސަން ޝާކިރު މުޙައްމަދުތެދުތެދަށް ބުނެދޭނަމޭ އިންސާފު ޙައްޤު މަޤާމުގައި ތެދުވެރިންނާއެކު ހިނގަން ނުސިހޭނަމޭ އެއްތާކުގައި\nކުޑަކިތަންމެ ކަމެއްވިޔަސް އިންސާފުނެތް ނަމަ ކަށަވަރުން “އުޑަފައިން އިންނާށަ ޖެހުނަސް” ދެކޮޅުވާނަމެ ޢަޒުމުގައި\n7 މާޗް 20133 ޚިޔާލުޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 5654\nޢަލީ ނަސީރު، ގދ.މަޑަވެލި\nޤުދުރަތީވަސީލަތްތަކާއި، މަސްނޫޢީ ވަސީލަތްތަކުގެ ބޭނުމަކީ އިންސާނުން ތަރައްޤީވުމަށްޓަކައި ބޭނުންކުރާ ކަންކަމެވެ. ތަރައްޤީވުމަށްޓަކައި ބޭނުންކުރާ ކޮންމެ ވަސީލަތަކީވެސް “އެ ވަސީލަތެއްގެ ސަބަބުން” ދީނާއި ދުނިޔޭގެ މަޞްލަޙަތަށް ގެއްލުމެންނުވާނެ ކަމެއްކަމަށްވާނަމަ، މައްސަލައެއް އޮތް ކަމެއް ނޫނެވެ. ލިޔުންތެރިންގެ ދުވަހާއި ޅެންވެރިންގެ ދުވަސް ބަދަލު ކުރަންވީތަ؟\n6 މާޗް 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 8628\n“ރިވާޔަތު މޫސާ ވަ ޒުލައިޚާ” އަކީ ދިވެހިބަހުން އެންމެ ފުރަތަމަ ލިޔުނު ވާހަކައެވެ. ވާހަކަ ލިޔުއްވީ ހެންވޭރުގޭ އަޙްމަދު ކާމިލުދީދީ އެވެ. އޭނާ ވާހަކަ ލިޔުއްވައި ނިންމެވީ 1339 ވަނަ އަހަރުގެ ރަބީޢުލްއައްވަލު މަހުގެ 12 ވަނަ ދުވަހުއެވެ. އެހެންވީމާ މިހާރު އެ ވާހަކައަށް 95 އަހަރު ވީއެވެ.\nބަދަލުތަކެއް ގެނައި ވަޔެއްގެ އޮއިވަރު\n6 މާޗް 2013ޢާއްމުބައި, ފިލްމާއި މިއުޒިކްއެޑްމިން\nކިޔާފައިވާ ޢަދަދު: 3892\nޢަބްދުލްޣަފޫރު ޢަބްދުއްރަހީމު، ގ.މަންޒިލް\nމި ލަވަޔަކީ އެމެރިކާގެ ލަވަކިޔުންތެރިއެއް ކަމަށްވާ ލޫ ރޯލްސް ކިޔާފައިވާ ‘ޓްރޭޑް ވިންޑްސް’ ގެ ދިވެހި ތަރުޖަމާއެކެވެ. ލޫ ރޯލްސް މަޝްހޫރުވެފައި ވަނީ ޖޭޒް، ރިދަމް އެންޑް ބުލޫސް އަދި ގޮސްޕަލްގެ ލަވަކިޔުންތެރިއެއްގެ ގޮތުގައެވެ. މި ލަވައިގައި ބަލައިލެވިފައި ވަނީ މުޖުތަމަޢަށް އަންނަ ބަދަލުތަކުގެ މައްޗަށެވެ. ވަކިވަކި ފަރުދުންނަށް، ހާއްސަ ގޮތެއްގައި ޒުވާނުންނަށް، އެ މީހުންގެ އިޖުތިމާއީ މަސްއޫލިއްޔަތަކީ ކޮބައިކަން ފާހަގަކޮށްނުދެވި، ހަމަ އެކަނި ހައްގުތަކަކާއި މިނިވަންކަން ލިބިދިނުމުން، މުޖުތަމަޢަށް ކުރާ ނޭދެވޭ އަސަރުގެ މައްޗަށް މި ލަވައިގައި ބަލައިލެވިފައިވެއެވެ. އިންޑިޔާ ޖިންނިއާއި ދިވެހި ހަންޑި\n5 މާޗް 20134 ޚިޔާލުޙަޤީޤަތް, ޢާއްމުބައިއެޑްމިން\nކިޔާފައިވާ ޢަދަދު: 5765\nމިއީ، މިފަދަ ވާހަކަތައް ކިޔައިދީ، މިކަހަލަ ކަންކަމަކީ ހިނގަމުން އައިސްފައިވާ ސިއްރު ނޭނގޭ ކަންކަމޭ ބުނެ އުޅޭ މީހުންނަށް ވެސް ގަބޫލުކުރަން ދަތިވާ ކަހަލަ ވަރަށް ތަފާތު ވާހަކަ އެކެވެ. އެކަމަކު ހަމަ އަހަރެމެން ކަހަލަ ހަމާއި މަހާއި ކަށީގެ އިންސާނަކު ހަމަ ހޭގައި ހުރެގެން ކިޔައި ދިނީތީ އަޑުއަހައިލީ އެވެ. ނޭނގޭ އޮޅުންނުފިލާ އެތައްއެތައް ކަންތައްތަކެއް މި ދުނިޔޭގައި ހިނގަމުންދާކަމާއި ހިނގާފައި ވެސް ވާކަން ޔަގީން ކުރެވޭތީއެވެ. އެމީހާ ކިޔައިދިނެވެ. ނުޖޫމީ އިލްމުވެރިޔާ\n5 މާޗް 2013ބަހާއި އަދަބު, ސަމާސާ އަދަބުއެޑްމިން\nޝާއިޢުކުރި ފަރާތުގެ ނޯޓެއް: މިއީ އައްޝައިޚުލްމަރުޙޫމު ޙުސައިން ޞަލާހުއްދީނުގެ ލިޔުއްވުމެއްގެ މައްޗަށް ބިނާކުރައްވައިގެން އަލްފާޟިލް ޢަބްދުﷲ ޞާދިޤު ލިޔެދެއްވި ލިޔުމެކެވެ.\nނުޖޫމީ އިލްމުވެރިއެކެވެ. ނަކަތް ރާހި ބަލަމުން، ދުނިޔޭގެ އެތަން މިތާނގައި އޭނާގެ މަސައްކަތްތައް ވަރުގަދަ ކުރަމުން މަޝްހޫރުކަން ހޯދަމުން ދިޔަ މީހެކެވެ. މީނާއަށް އެއް ފަހަރަކު އަރަބީންގެ ކުޑަވަރެއްގެ ރަށަކަށް ދެވިއްޖެއެވެ. ރަށުތެރޭގައި ހިނގަމުން ދިޔައިރު، އެކިދިމާއަށް ކަޅިއުކަމުން ދިޔައެވެ. އޭރުގެ ފަތްފުށްތަކުން….(18)\n4 މާޗް 2013އިޖްތިމާޢީ, ދީނާއި ދުނިޔެއެޑްމިން\nالنبيل ملم محمدދީދީ (ރަޙިމަހުﷲ)\nއަންނަބީލް މަލިމް މުޙައްމަދު ދީދީ (ރަޙިމަހުﷲ) އަކީ،ތަފާތު މައުޟޫޢުތަކަށް ލިޔުއްވާފައިވާ ލިޔުންތެރިއެކެވެ. ދިވެހި ބޭސްވެރިކަމާއި ފަރާއިޟުގެ ޢިލްމާއި ދިވެހި ކުޅިވަރުގެ މައްޗަށެވެ. ސަމާސާ އަދަބާއި ވާހަކަވެސް މެއެވެ. އޭނާ ލިޔުންތެރިކަން ފައްޓަވައިފައިވަނީ “އައްރަފީޤު” ގެ ދައުރުގައެވެ. އޭރު އެއީ ލިޔުންތެރިކަމުގެ ފަންނުގައި “އަބޫގުއްޕާލުއްދީފުރަމީ”އެވެ. މި ލިޔުމަކީ، 1ރަޖަބު 1379 ގައި ނުކުތް “ޖިންސުއްލަޠީފު” މަޖައްލާ، ގެ2ވަނަ ޢަދަދުގައި ޝާއިޢުކޮށްފައިވާ ލިޔުމެކެވެ. ބަސްމަގާއި ބަހުރުވަ\n4 މާޗް 20132 ޚިޔާލުބަހާއި އަދަބު, އަދަބިއްޔާތުއެޑްމިން\n” ﷲ އަޗުބަރު” ވެސް ކިޔައެވެ. “އިޖާޖާއަ ނަސްރުﷲ” ވެސް ކިޔައެވެ. “ހަބަރު” ވެސް ކިޔައެވެ. “ސަކީ” ވެސް ކިޔައެވެ. ފާރޫޤު އަޙްމަދު\nދުނިޔޭގައި ދިރިއުޅޭ އިންސާނުން، ވާހަކަ ދެއްކުމަށް ބޭނުން ކުރަމުންގެންދާ ބަސް، ނުވަތަ ބަހުރުވަޔަކީ، ޒަމާން ބަދަލުވަމުން ދިއުމުގައި ތަފާތުވަމުން ބަދަލުވަމުންދާ އެއްޗެކެވެ. މިއީ ޒަމާނަށް އަންނަ ބަދަލުތަކާއި، ކިޔެވުމުގެ، ނުވަތަ ކިޔަވައިދިނުމުގެ ވަށްޓަފާޅިއާއި ވެށިން އުފަންވެ، އުފެދިގެން އަންނަ ކަމަކަށް ވުމަކީ ދުރުކަމެއް ނޫނެވެ. އަދި ހަމަ އެފަދައިން، ބޭރު ބަސްބަސް ބޭނުން ކުރުމުގައި އެބަހެއް ކިޔަންވާ ގޮތް އޮޅި، އެބަހެއްގެ ބައެއް އަކުރުގެ އަޑު ބޭރުކުރުމުގައި މަޚުރަޖު އޮޅި، އަދި ކިޔަން އުނދަގޫވެ، ތިމާމެންގެ މާދަރީ ބަހުގައި އެބަހެއް ނުވަތަ އެ އަކުރެއް ނެތުމުން، އަންނަމުންދާ ބަދަލުތަކެއް ވެސް މެއެވެ. އަސްލު އޮޅުންފިލުވަން ބޭނުންވެސް ނުވަނީއެވެ. އައިބެއްކަން ނޭނގި ހުއްޓާ އާދަވެސް ވަނީއެވެ. އަދި މިހުރިހާ ގޯހަކާއެކުވެސް ، ރަނގަޅު ނުކޮށް އޮއްވައި، އެކި ބޭބޭފުޅުންނާއި ޖަމާޢަތްތަކުން އެފަދަ ބަސްބަސް، ބަލައިވެސް ގަންނަނީއެވެ.\n3 މާޗް 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 8046\nތަރުޖަމާ: ޢަބްދުﷲ ނަޢީމު އިބްރާހީމްބުރުސޫރައަށް ބަލާ އިރު އެއީ އެހައި ޚާއްޞަ މީހެކޭ އެއްގޮތަކަށް ވެސް ހިއެއްނުވެއެވެ. އެއީ އިސްކޮޅުން ކުރު މީހެކެވެ. ހިކިމީހެކެވެ. މޫނުމަތީން ވެސް އެއްވެސް ކަހަލަ އާދަޔާ ޚިލާފުކަމެއް ފެންނާކަށް ނެތެވެ. އޭނާ އަކީ އެ ރީތި އޮފީހުގައި ޖެހިފައިވާ ހުތުރު ލައްގަނޑެކޭ ވެސް ހީވެއެވެ. ފުރަތަމަ ފެންނަ މީހަކަށް ހީވާނީ އޭނާއަކީ އޮފީހުގެ މަސައްކަތު މީހާ ކަމުގައެވެ. އަދި ބޭރުން އަންނަ މީހުންނަށް ދެއްކޭން ވެގެން ވެރިމީހާގެ ގޮނޑިއަށް އަރައި އިނީ ކަމުގައެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226…227228229230231…232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


vnews - Influenza ah shakku kurevey maabandu meehakaai3kujjakah Thinadhoo gai faruvaadheyn fashaifi\nއިންފުލުއެންޒާއަށް ޝައްކު ކުރެވޭ މާބަނޑު މީހަކާއި ތިން ކުއްޖަކަށް ތިނަަދޫގައި ފަރުވާ ދޭން ފަށައިފި\nގދ. ތިނަަދޫގައި ހުންނަ ޑރ. އަބްދުލް ސަމަދު މެމޯރިއަލް ހޮސްޕިޓަލް-- ވީފައިލް ފޮޓޯ\nމިދުވަސްވަރު ހަލުވި ކަމާއެކު ފެތުރެމުންދާ އިންފުލުއެންޒާ ވައިރަސް (އެޗްވަންއެންވަން) އަށް ޝައްކު ކުރެވޭ މާބަނޑު މީހަކާއި ތިން ކުއްޖަކަށް ގދ. ތިނަަދޫގައި ހުންނަ ޑރ. އަބްދުލް ސަމަދު މެމޯރިއަލް ހޮސްޕިޓަލުގައި ފަރުވާދޭން ފަށައިފި އެވެ.\nވީނިއުސްއަށް މައުލޫމާތު ދެއްވަމުން އަބްދުލް ސަމަދު މެމޯރިއަލް ހޮސްޕިޓަލުގެ ޑިރެކްޓަރު އާމިނަތު އަބްދުލް ހަކީމް ވިދާޅުވީ ބަނޑަށް 33 ހަފްތާވެފައިވާ މާބަނޑު މީހަކަށް މިހާރުވެސް އެ ހޮސްޕިޓަލުގައި ފަރުވާދެމުންދާ ކަމަށެވެ. އެހެން ނަމަވެސް އަންހެން މީހާގެ ހާލު ސީރިއަސް ނޫން ކަަމަށްވެސް ވިދާޅުވި އެވެ.\nއާމިނަތު ވިދާޅުވީ މާބނޑު މީހާ ރޭ ފަތިހުގެ ވަގުތެއްގައި މާލެ ފޮނުވާލުމަށް މަސައްކަތް ކުރި ނަމަވެސް މިބަލި ހުންނަ ކަމަށް ޝައްކު ކުރެވޭ މީހަކު އާންމު މީހުން ދަތުރު ކުރާ ފްލައިޓެއްގައި ދަތުރު ނުކުރެވޭނެ ކަމަށް މޯލްޑިވިއަން އިން ބުނެފައިވާތީ އެ އަންހެން މީހާ އަދި މާލެ ފޮނުވާފައި ނުވާ ކަމަށެވެ.\n"ރޭގައި އަޅުގަނޑުމެން މަސއްކަތް ކުރިން މާލެ ފޮނުވާލުމަށް. އެކަމަކު މި ބައްޔަށް ޝައްކު ކުރެވޭ މީހުން އާންމު މީހުންނާއެކު ދަތުރުނުކުރެވޭނެ ކަމަށް ބުނީމަ އަޅުގަނޑުމެން މިހާރު މަސއްކަތް އެބަ ކުރަން އާސަންދަ މެދުވެރިކޮށް ހެލިކޮޕްޓަރު ހަމަޖެއްސޭތޯ. އަންހެން މީހާގެ ހާލު ރަނގަޅުވަމުންދާތީ އާއިލާއިންވެސް އެހާ ބޭނުމެއް ނުވޭ މާލެ ގެންދާކަށް. އަޅުގަނޑުމެން މަސއްކަތް މިކުރަނީ އައިޖީއެމްއެޗުން ލަފާދޭ ގޮތަށް. އައިޖީއެމްއެޗުން ބުނަނީ ބަލި މީހާ މާލެ ގެނައުމަށް،" އޭނާ ވިދާޅުވި އެވެ.\nއާމިނަތު ވިދާޅުވީ ބަލި ހުރި ކަމަށް ޝައްކު ކުރެވިގެން ދެން އެ ހޮސްޕިޓަލުގައި ފަރުވާދެމުންދަނީ އުމުރުން ފަސް އަހަރުން ދަށުގެ ކުޑަ ކުދިންނަށް ކަމަށެވެ. އަދި އެ ކުދިންގެ ހާލު ސީރިއަސް ނޫން ކަމަށާއި މިއީ ސްވައިން ފްލޫތޯ ޔަގީން ކުރުމަށް އެއް ކުއްޖެއްގެ ސާމްޕަލް މާލެ ފޮނުވާފައިވާ ކަމަށެވެ.\nއޭނާ ވިދާޅުވީ ރާއްޖޭގެ ދެކުނުގެ އަތޮޅަކުން އަދި ސްވައިން ފްލޫގެ ކޭސްއެއް ފެނިފައި ނުވާ ކަމަށާއި އެހެންވެ ތިނަދޫން ފެނުނު ޝައްކުވާ ކޭސްތަކާ މެދު އަދި ވަކި ގޮތަކަށް ބުނަން ދަތި ކަމަށެވެ.\nކަމާގުޅޭ އިދާރާތަކުންނާއި ތަޖުރިބާ ކާރުން ހާމަކުރާ ގޮތުގައި މިހާރު ފެތުރެމުންދާ ސްވައިން ފުލޫގެ އަސަރުކޮށްފި ނަމަ ނުރައްކާތެރިކަން އެންމެ ބޮޑު ކަމަށް ފާހަގަކުރެވެނީ މާބަނޑު މީހުންނަށެވެ. މީގެ އިތުރަށް ފަސް އަހަރުން ދަށުގެ ކުޑަ ކުދިންނާއި އުމުރުން 60 އަހަރުން މަތީގެ މީހުންނާއި، ފުއްޕާމޭ، ހިތް، ފުރަމޭ، ނޭވާލާ ނިޒާމު، ނިއުރޯމަސްކިއުލާ ނުވަތަ މެޓަބޮލިކް މައްސަލަތައް ހުންނަ މީހުންނަށްވެސް މި ބަލީގެ ނުރައްކާތެރިކަން ބޮޑު ކަމަށް ބުނެ އެވެ.\nސްވައިންފްލޫ ޖެހިގެން މިހާތަަނަށް ދެ މީހަކު މަރުވެފައިވާއިރު މިބަލީގައި ހާލު ސީރިއަސްވެ އަންހެނަކަށް އައިޖީއެމްއެޗްގެ އައިސީޔޫގައި މިހާރުވެސް ދަނީ ފަރުވާ ދެމުންނެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން އިއްޔެ އާންމުކުރި އެންމެ ފަހުގެ ތަފާސްހިސާބަށް ބަލާއިރު ސްވައިން ފުލޫއަށް ޝައްކުކުރެވިގެން 279 މީހަކު ޓެސްޓް ކުރުމުން އޭގެތެރެއިން 82 މީހަކު ވަނީ ސްވައިން ފުލޫއަށް ޕޮޒިޓިވް ވެފަ އެވެ.


Domestic dhathuru thakah Villa ai Manta ves thayyaaru | Mihaaru\n12 ޖުލައި 2020 - 13:143comments\nއެތެރޭގެ އުދުހުންތައް، ކޮވިޑް-19 އާ ހެދި ހުއްޓާލާފައި އޮތުމަށް ފަހު އަލުން ފަށަން ތައްޔާރުވެފައިވާ ކަމަށް ވިލާ އާއި މަންޓާ އެއާލައިން އިން ބުނެ އެވެ.\nޑޮމެސްޓިކް ދަތުރުތައް ހުއްޓާލައިފައި އޮތުމަށް ފަހު އަންނަ އަންނަ ބުދަ ދުވަހު ރާއްޖޭގެ ބޯޑަރު ހުޅުވާލާއރު އެތެރޭގެ ދަތުރުތައް ވެސް ފަށައިގަންނާނެ އެވެ.\nވިލާ އެއާގެ މެނޭޖިން ޑިރެކްޓަރު އަބްދުﷲ ނާޝިދު "މިހާރު" ނޫހަށް ދެއްވި އިންޓަވިއުއެއްގައި ވިދާޅުވި، ދަތުރުތައް ކުރުމަށްޓަކައި އެސްއޯޕީތައް ތައްޔާރުކޮށް ސިވިލް އޭވިއޭޝަނާ އެކަންކަން ހިއްސާކޮށްފައިވާ ކަމަށެވެ. އޭނާ ވިދާޅުވީ، ދަތުރުތައް ކުރުމަށްޓަކައި އެކަށީގެންވާ ބުކިން ލިބޭ ވަރަކުން ދަތުރުތައް ބާއްވާނެ ކަމަށެވެ. ނަމަވެސް ރާއްޖޭގެ ގިނަ ރިސޯޓުތައް ހުޅުވަނީ އޮގަސްޓަމަހަށް ފަހުގައި ކަމަށް ވުމުން ޖުލައި މަހުގައި މާގިނަ ދަތުރުތައް ނުކުރެވޭނެ ކަމަށް އޭނާ ވިދާޅުވި އެވެ.\n"ޑޮމެސްޓިކް ދަތުރުތައް ވެސް ރަނގަޅަށް އޮޕަރޭޓްކުރަން ފެށޭނެ ކަމަށް މި ބަލަނީ އޮގަސްޓްގައި. ސަބަބަކީ އަދިވެސް ގިނަ ރިސޯޓުތައް އޮޕަރޭޝަނަށް ނާންނާތީ. މިހާރު ލިބެނީ ވަރަށް މަދު ބުކިންތަކެއް،" އޭނާ ވިދާޅުވި އެވެ.\nނާޝިދު ވިދާޅުވީ، ވިލާ އެއާގެ އޭޓީއާރް ފްލައިޓްތަކަކީ ޖާގައިގެ ގޮތުން ތަނަވަސް ފްލައިޓްތެރޭގެ ވައި ތަޣައްޔަރު ނުވާ ގޮތަށް އުފައްދާފައިވާ ބޮޑުތަކެއް ކަމުން، ދަތުރުކުރާ މީހުންނަށް އެކަށީގެންވާ ރައްކާތެރިކަން ލިބޭނެ ކަމަށެވެ. އަދި ފަސިންޖަރުން ސެނިޓައިޒްކޮށް، ގަވައިދުން ހުން ބަލާނެ ކަމަށް އޭނާ ވިދާޅުވި އެވެ. މި ހުރިހާ ކަމަކަށް ފްލައިޓްގެ ކްރޫ އިން ވަރަށް ފުރިހަމަ އަށް ތައްޔާރުވެފައިވާ ކަމަށް އޭނާ ވިދާޅުވި އެވެ.\nވިލާ އެއާ އިން ދަތުރުތައް ކުރަނީ އދ. މާމިގިއްޔާއި ބ. ދަރަވަންދޫއަށެވެ. މި ދެ އަތޮޅަކީ ގިނަ އަދަދެއްގެ ރިސޯޓުތައް ހިންގާ ދެ އަތޮޅެވެ.\nޑޮމެސްޓިކް ދަތުރުތަކާ ގުޅޭ ގޮތުން މަންޓާ އެއާގެ ޗީފް މާކެޓިން އޮފިސަރު އަހުމަދު މައުމޫން (މާނު) ވިދާޅުވީ، ރިޒަވޭޝަން ލިބޭ ވަރަކުން ދަތުރުތައް ކުރަމުން ދާނެ ކަމަށެވެ. މިވަގުތު މަންޓާ އެއާ އިން ދަތުރުތައް ކުރަނީ ސީޕްލޭންގަ އެވެ. އޭނާ ވިދާޅުވީ، ދިވެހިންނާއި ޓޫރިސްޓުންނަށް ވެސް ސީޕްލޭންގައި ދަތުރު ކުރެވޭނެ ކަމަށެވެ.\nމަންޓާ އެއާ އިން ސީޕްލޭން ދަތުރުތައް ކުރަނީ ދ. ކުޑަހުވަދޫ އާއި ބ އަތޮޅަށެވެ. ދަތުރުތައް ކުރުމަށް ތައްޔާރުވެފައިވީ ނަމަވެސް ޝެޑިއުލްކޮށް ފިކްސްޑް ދަތުރުތައް ކުރެވޭ ވަރު ވާނީ ސެޕްޓެމްބަރު ހިސާބުގައި ކަމަށް މާނު ވިދާޅުވި އެވެ.\nމަންޓާ އެއާގެ މަތިންދާ ބޯޓެއް-- ފޮޓޯ: މިހާރު\nމަންޓާ އިން މިހާރު ވެސް އަންނަނީ ސީޕްލޭން ދަތުރުތައް ކުރަމުންނެވެ. އެގޮތުން މާދަމާ ވެސް ސީ ޕްލޭންގެ ދަތުރުތަކެއް ކުރުމަށް ހަމަޖެހިފައިވެ އެވެ. ކުރިއަށް އޮތް ދުވަސްތަކުގައި ދ. ކުޑަހުވަދޫ އާއި ބ އަތޮޅަށް ދާން ބޭނުންވާ މީހުން މަންޓާ އަށް ގުޅައިގެން ރިޒަވޭޝަން ހެއްދޭނެ އެވެ.\n"މިހާރުގެ ހާލަތަށް ބަލައި އިރު ދަތުރުތައް ކިރިޔާ ވެސް އިތުރުވާނެ ކަމަށް ބެލެވެނީ އޮކްޓޫބަރު ނޫނީ ނޮވެމްބަރު ހިސާބުގައި،" އޭނާ ވިދާޅުވި އެވެ.ި\nއިތުރު ލިޔުންތައް ވިލާ އެއާ މަންތާ އެއާ\nޑޮމެސްޓިކް އެއާލައިންތަކަށް ލުޔެއް ނެތުމުން ކަންބޮޑުވުން


ކުޅުދުއްފުށީ އެމްޑީޕީގެ ޒުވާނުންގެ ގޮފީގެ ދެ އެކްޓިވިސްޓުން ހައްޔަރު ކުރިކުރުންް އެންމެ ހަރުކަށި އިބާރަާތުން ކުށްވެރިކުރަން! – Maldivian Democratic Party\nކުޅުދުއްފުށީ އެމްޑީޕީގެ ޒުވާނުންގެ ގޮފީގެ ދެ އެކްޓިވިސްޓުން ހައްޔަރު ކުރިކުރުންް އެންމެ ހަރުކަށި އިބާރަާތުން ކުށްވެރިކުރަން!\nކުޅުދުއްފުށީ އެމް.ޑީ.ޕީގެ ޒުވާނުންގެ ގޮފި\nMDP.K/ N ނަންބަރ : 2013/001\nކުޅުދުއްފުށީ އެމް.ޑީ.ޕީގެ ޒުވާނުންގެ ގޮފީގެ ދެ އެކްޓިވިސްޓުން ހައްޔަރު ކުރިކުރުންް އެންމެ ހަރުކަށި އިބާރަާތުން ކުށްވެރިކުރަން!\nއަޅުގަނޑުމެންގެ ކެންޕެއިން އިވެންޓް މެނޭޖަރ އަހުމަދު އާތިފް ހައްޔަރުކޮށްްފައިވަނީ މުޅިން ދޮގު ތުހުމަތެއް ކޮށް އެމް.ޑީ.ޕީގެ އަގު ވައްޓާލުމަށާއި ރަށުތެރޭގައި ބިރުވެރިކަން އުފައްދާ ކެންޕެއިންގެ އިސްކޮށް އުޅޭފަރާތް ތަކަށް ބިރުދެއްކުމުގެ މަޤުސަދުގައި ކަމަށް އަޅުގަނޑުމެން ދެކެމެވެ.\nއަދި އަޅުގަނޑުމެންގެ ޒުވާން އެކްޓިވިސްޓް އަހުމަދު އަބްދުއްރަހީމް(ބެނޭ) މުޅިން ހަގީގަތާއި ހިލާފް ދޮގު ތުހުމަތެއް ކޮށް ހައްޔަރު ކޮށްފައިވާތީމިކަން ހަރުކަށި އިބާރާތުން ކުސްވެރިކުރަމެވެ.\nއެގިވަޑައިގަންނަވާނެފަދައިން ރިޔާސީ އިންތިހާބު ހިނގައިގެންދިޔަ އަމާން އޮމާން ރީތިގޮތް ފެނި ބަޤާވާތުގެ އަހުލުވެރިން ބަލިވެ ނިކަމެތިވެގެން ދިޔަ ދިއުން ރާއްޖޭގެ ހުރިހާ ރައްޔިތުނަށްވަނީ އެންގިގެންގޮސްފައެވެ.\nވީމާ މިކަންކަން އެހެންގޮތަކަށް އަންބުރަލާ މިކަމުގައި އެހެން ކުލައެއްޖެއްސުމުގެ މަޤުސަދުގައި މިކަހަލަ ނާތަހުޒީބީ ތުހުމަތުތަށްކޮށް ރައްޔިތުންނަށް ބިރުދެއްކުމުގެ އަމަލުތަށް ނުކުުރުމަށް މޯލްޑިވްސް ޕޮލިސް ސާރވީސް އަށް އިލްތިމާޒް ކުރަމެވެ.\nބަޔާން ނެރުނީ: ކުޅުދުއްފުށީ ޔޫތު ވިންގް


Dhiraagu Home Fiber Broad Band Ge Baakee Data Jehigen Anna Mahu Libey Goi Hadhaifi ދިރާގު ހޯމް ފައިބަ ބްރޯޑްބޭންޑުގެ ބާކީ ޑޭޓާ ޖެހިގެން އަންނަ މަހު ލިބޭ ގޮތް ހަދައިފި – Huvadhoo News Dhiraagu Home Fiber Broad Band Ge Baakee Data Jehigen Anna Mahu Libey Goi Hadhaifi Huvadhoo News\nދިރާގު ހޯމް ފައިބަ ބްރޯޑްބޭންޑުގެ ބާކީ ޑޭޓާ ޖެހިގެން އަންނަ މަހު ލިބޭ ގޮތް ހަދައިފި\nދިރާގު ހެޑް އޮފީހުގެ ފޮޓޯއެއް\nދިރާގު ހޯމް ފައިބަ ބްރޯޑްބޭންޑް ކަސްޓަމަރުންނަށް ޑޭޓާ ރޯލްއޯވަ ކުރެވޭ ހިދުމަތް ތައާރަފުކޮށްފި އެވެ.\nދިރާގުން ބުނީ މިއަދުން ފެށިގެން ޑޭޓާ ރޯލްއޯވަ ހިދުމަތް ލިބޭނެ ކަމަށެވެ.\nޑޭޓާ ރޯލްއޯވަ ތައާރަފު ކުރުމާ އެކު، އޮކްޓޫބަރު މަސް ނިމުނު އިރު ދިރާގު ހޯމް ފައިބަ ބްރޯޑްބޭންޑް ކަސްޓަމަރުންގެ ޕެކޭޖުގައި ބޭނުން ނުކޮށް ހުރި ހުރިހާ އެލަވަންސެއް މިހާރު ވަނީ މިމަހުގެ އެލަވަންސާ އެކު ހިމަނައިފަ އެވެ.\nދެން ކޮންމެ މަހަކު ވެސް ބޭނުން ނުކުރެވި ހުންނަ އިތުރު އެލަވަންސް ޖެހިގެން އަންނަ މަހުގެ އެލަވެންސްގައި ހިމެނޭނެ އެވެ.\nމިގޮތަށް ރޯލް އޯވަ ވާނީ އެއް މަސްދުވަހުގެ މުއްދަތަށެވެ. ދިރާގު ފައިބަ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުން އަންނަ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ބްރޯޑްބޭންޑް ހިދުމަތެވެ.\nރާއްޖޭގެ ގޭބިސީތަކުގެ ބޮޑު އިންސައްތައެއްގެ އިންޓަރނެޓް ޚިދުމަތް ދިރާގުން އަންނަނީ ފޯރުކޮަށްދެމުންނެވެ.\nމިފަދަ ބަދަލެއް މިއައީ، ފައިސާ ދީފައި ގަނެފައިވާ ޕެކޭޖެއްގެ އެލަވަންސް މަސްނިމުމުން ބޭނުން ނުކުރިޔަސް، ގެއްލޭ މައްސަލަޔާއި ގުޅިގެން ތަފާތު ފާޑުކިޔުންތަކެއް މީގެ ކުރިން ދިރާގަށް ކުރިމަތިވެފައި ވަނިކޮށެވެ.


Site thakugai beynun kuraa saamaanugai kunfuneege logo jahan ilthimaas kohfi\nސައިޓުތަކުގައި ބޭނުންކުރާ ސާމާނުގައި ކުންފުނީގެ ލޯގޯ ޖަހަން އިލްތިމާސްކޮށްފި\nކޮންސްޓްރަކްޝަން ސައިޓެއް: މިތަންްނުގައި ބޭނުންކުރާ އަގުބޮޑު ސާމާނުގައި ކުންފުނީގެ ލޯގޯ ޖަހަން އިލްތިމާސްކޮށްފި-- ފޯޓޯ: އަވަސް\nކޮންސްޓްރަކްޝަން ސައިޓް ތަކުގައި ބޭނުންކުރާ އިލެކްޓްރޯނިކް ސާމާނުތަކާއި އަގުބޮޑެތި އެހެނިހެން ސާމާނުތަކުގައި އެކުންފުންޏެއްގެ ނަން ޖަހައިގެން ބޭނުން ކުރުމަށް ފުލުހުން އިލްތިމާސްކޮށްފި އެވެ.\nމާލެ ސިޓީގައި ހިނގާ ކުށްތަށް އިތުރުވަމުންދާތީ ފުލުހުން މިއަދު ބޭއްވި ނޫސްވެރިންގެ ބައްދަލުވުމެއްގައި ބުނެފައިވަނީ ފަހަކަށް އައިސް ވައްކަން ކުރުމާއި ފޭރުން އިންތިހާއަށް އިތުރު ވެފައިވާ ކަމަށެވެ. އެގޮތުން ވަގަށް ނަގާ އެއްޗިސްތަކުގެ ތެރެއިން ގިނަ އެއްޗިހި އަނބުރާ ލިބުނު ނަމަވެސް ވެރިފަރާތާއި ހަވާލު ކުރުމަށް ބޮޑެތި ގޮންޖެހުންތަކާ ދިމާވާ ކަމަށެވެ.\nފުލުހުން ބުނީ ވަގުންގެ އަތުން ހޯދައިގެން ގިނައިން ގެނެސްފައި ހުންނަނީ އިލެކްޓްރޯނިކް ސާމާނު ކަމަށެވެ. އެގޮތުން ކޮންސްޓްރަކްޝަން ސައިޓުތަކުން ވަގަށް ނަގާފައި ހުންނަ ތަކެތި ގިނަ ކަމަށާއި މި ތަކެތި އަނބުރާ ދިނުމަށް ދިމާވާ އެންމެ ބޮޑު އެއް ދައްޗަކީ އެއީ ކޮން ކުންފުންޏެއްގެ އެއްޗެއްކަން ނޭނގުން ކަމަށެެވެ. އެހެން ކަމުން މިފަދަ ސައިޓުތަކުގައި ބޭނުންކުރާ މިފަދަ އަގުބޮޑެތި ތަކެތީގައި ކުންފުނީގެ ނަން ނުވަތަ ލޯގޯ ނުވަތަ އެކުންފުންޏެއްގެ އެއްޗެއްކަން އެނގޭފަދަ ފާހަގައެއް ޖަހާލުމަށް ހުރިހާ ކުންފުނިތަކަށް އިލްތިމާސްކުރާ ކަމަށެވެ.\n"އަޅުގަނޑުމެންނަށް ވަރަށް ގިނަ ފަހަރު ދިމާވާ މައްސަލައެއް މީ. ވައްކަން ކުރާ މީހާގެ އަތުން އަތުލައިގަނެވޭ އިލެކްޓްރޯނިކް ސާމާނުތައް. ހާއްސަކޮށް ކޮންސްޓްރަކްޝަން ސައިޓުތަކުގައި ބޭނުންކުރާ އަގުބޮޑެތި ސާމާނު. މީއްޗިސް ހޯދުނަސް ވަރަށް ބޮޑަށް ދަތިވޭ އަސްލު ވެރިފަރާތް ދެނެގަންނަން. އެހެންވީމަ ގިނަ ފަހަރު ވެރިފަރާތް ނޭނގި އަޅުގަނޑުމެން ވަރަށް ގިނަ ދުވަހު ތިބެންޖެހޭ. އެހެންވީމަ ކިތަންމެ ކުޑަ ކުންފުންޏެއްގަ ވިޔަސް ލޯގޯ ނޫނީ ނަން ޖަހައިގެން އެއްޗިސް ގެންގުޅުން ވަރަށް މުހިންމު." ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުގެ ހެޑް އިންސްޕެކްޓާ އޮފް ޕޮލިސް އަލީ ފާއިޒް ވިދާޅުވި އެވެ.\nވަގަށް ނަގާފައި ހުންނަ ތަކެތި ނުއަގުގައި ވިއްކަމުންދާ މައްސަލަ އިތުރުވެފައިވާކަން ފާހަގަ ކުރައްވާ ފާއިޒް ވިދާޅުވީ ވަގަށް ނަގައިގެން މޯބައިލް ފޯނާއި ލެޕްޓޮޕް އަދި އެނޫންވެސް އިލެކްޓްރޯނިކް ސާމާނު ވަގަށް ނަގައިގެން ވިއްކަމުންދާ ކަމަށެވެ. އަދި މިތަކެތި ވިއްކަމުންދަނީ އަސްލު އަގަށްވުރެ މާ ކުޑަ އަގެއްގައި ކަމަށާއި އެހެން ކަމުން މިފަދަ އެއްޗެއް ވިއްކަން މީހަކު އައސްފިނަމަ އެކަން ވަގުތުން ފުލުހުންނަށް އެންގުމަށްވެސް އޭނާ އެދިވަޑައިގަތެވެ.\nމި ބައްދަލުވުމުގައި ވާހަކަ ދައްކަވަމުން ގަލޮޅޫ ޕޮލިސް ހެޑް، ޗީފް އިންސްޕެކްޓާ އޮފް ޕޮލިސް މުހައްމަދު ޝަރީފް ވިދާޅުވީ ކޮވިޑާއި ގުޅިގެން މަކަރާއި ހީލަތް ހެދުމާއި ވައްކަމުގެ މައްސަލަތައް އިތުރުވެފައިވާކަން ފާހަގަކުރެވިފައިވާ ކަމަށެވެ. އެގޮތުން ފިހާރަތަކުން ވިޔަފާރި ކުރުމަށްފަހު ފޭކް ސްލިޕްތައް ފޮނުވުމުގެ މައްސަލަތައް ހުށަހަޅާފައިވާ މިންވަރު އިތުރުވެފައިވާ ކަމަށެވެ.\nމުހައްމަދު ވިދާޅުވީ މިފަދަ ކޭސްތައް އިތުރުވެފައިވާތީ މިކަމަށް ވިޔަފާރިވެރިން ސަމާލުކަން ދިނުން މުހިންމު ކަމަށެވެ. އެގޮތުން ފައިސާ ލިބުނުކަން ޔަގީންވުމުން ނޫނީ މުދާ ހަވާލު ނުކުރުމަށާއި އަދި މިފަދަ މައްސަލައެއް ދިމާވެދާނެ ކަމަށް ދުރާލާ ވިސްނައިގެން ސީސީޓީވީ ކެމެރާ ހަރުކުރުންވެސް މުހިންމު ކަމަށް ވިދާޅުވި އެވެ.\nމޯލްޑިވްސް ޕޮލިސް ސާވިސް ވައްކަން މާރާމާރީ ހިންގުން\nފަސް އަހަރު ތެރޭ އެންމެ ވައްކަން ގިނައީ މި އަހަރު\nފިހާރައެއް ފަޅާލި ތިން މީހަކު ހައްޔަރުކޮށްފި\nމާލޭގައި މާރާމާރީއެއް ހިންގައިފި


Google Pixel4furathama faharah dhahkaalaifi - vNews.mv\nގޫގްލް ޕިކްސެލް4ފުރަތަމަ ފަހަރަށް ދައްކާލައިފި\nމުޙައްމަދު އަފްރާޙް 14 June 2019, 15:28\nގޫގްލްގެ ފޯނު ކަމަށްވާ ޕިކްސެލްއަށް ލޯބިކުރާ ފަރާތްތަކުގެ އިންތިޒާރަށް ނިމުމެއް އަންނަނީއެވެ. ގޫގްލްގެ އެންމެފަހު ފޯނު، ޕިކްސެލް4މިވަނީ ފުރަތަމަ ފަހަރަށް ދައްކާލާފައެވެ.\nގޫގްލްއިން ކުރި ޓްވީޓެއްގައި، ޕިކްސެލް4ގެ2ފޮޓޯއެއް ދައްކާލާފައިވެއެވެ. މި ފޮޓޯތަކުން ފެންނަ އެންމެ ބޮޑު ތަފާތަކީ، ޕިކްސެލްގެ ކުރީގެ ފޯނުތަކާއި އަޅާ ބަލާއިރު، ފޯނުގެ ފަރުމާއަށް ގެނެސްފައިވާ ބަދަލުތަކެވެ.\nޕިކްސެލްގެ ފޯނުތަކުގެ ކެމެރާއަކީ ކޮލިޓީއަށް ބަލައިލާއިރު ގިނަ ބަޔެއްގެ ތާއީދު ލިބިފައިވާ އެއްޗެކެވެ. ކުރިން ނެރެފައިވާ ޕިކްސެލް ފޯނުތަކުގެ ފަހަތުން ފެންނަނީ އެންމެ ކެމެރާއެކެވެ. ނަމަވެސް، ސްމާޓްފޯން އުފައްދާ އެހެން ކުންފުނިތަކުގެ އުފެއްދުންތަކަށް ބަލައިލާއިރު، އެ ފޯނުތަކުން2ނުވަތަ4ކެމެރާ ހަރުކޮށްފައި ހުރެއެވެ. ގޫލްގް ޕިކްސެލް4އިންވެސް މި ފަހަރު އިތުުރު ކެމެރާތަކެއް ފެންނާނެއެވެ.\nޕިކްސެލް4ގެ ފޮޓޯތަކަށް ބަލައިލާއިރު، ކުރީގެ މޮޑެލްތަކުގެ ފަހަތުގައި ހަރުކޮށްފައިވާ "ފިންގަރޕްރިންޓް ސްކޭނަރ" އައު ފޯނުން ފެންނާކަށް ނެތެވެ. ޕިކްސެލްގެ ވާދަވެރީންގެ ތެރެއިން ސަމްސުންގް އަދި ވަންޕްލަސްގެ ފޯނުތަކުގައި ފިންގަރޕްރިންޓް ސްކޭނަރ މިހާރު ހަރުކޮށްފައިވަނީ ސްކްރީންގެ ދަށުގައެވެ. އަދި، އެޕަލްއިން ބަރޯސާވަނީ "ފޭސް އައިޑީ" އަށެވެ.\nޕިކްސެލް4އިން ދެން ފެނިގެންދާނެ އަނެއް ތަފާތަކީ، ފޯނުގައި ބޭނުންކޮށްފައިވާ އޮޕަރޭޓިންގް ސިސްޓަމެވެ. މިއީ، އެންޑްރޮއިޑްގެ އެންމެ ފަހުގެ ސިސްޓަމެވެ.\nޕިކްސެލް4ނެރޭނެ ތާރީޚެއް އަދި އިޢުލާނުކޮށްފައި ނުވާއިރު، ޕިކްސެލް3ބާޒާރަށް ނެރެފައިވަނީ މިދިޔަ އަހަރުގެ އޮކްޓޯބަރު މަހުއެވެ. އަދި، އެއަށްފަހު އަގުހެޔޮ މޮޑެލްއެއް ކަމަށްވާ ޕިކްސެލް 3އޭ މިދިޔަ މަހުވަނީ ބާޒާރަށް ނެރެފައެވެ.


Gaza Ge "Hero" Gayah Badi Jahaa Zaham Kohlaifi - Vaguthu\nޣައްޒާގެ ހީރޯ ގަޔަށް ބަޑި ޖަހާ ޒަޚަމްކޮށްލައިފި\n2 މަސް ކުރިން ( ނޮވެމްބަރު 7, 2018 )\nއެކި މީހުން ތަފާތު ވަނީ އެކި ސަބަބާހުރެއެވެ. ބައެއް މީހުން ކުރާ ކަންތަކުގެ ސަބަބުން އެހެން މީހުންގެ ތެރޭގައި އެމީހާއަށް އޮންނަ ޤަދަރާއި ލޯބި އުފުލިގެންދެއެވެ. އެއިޑް އަބޯ އަމްރޯ އަކީ މީގެ ތެރެއިން އެކަކެވެ.\nޣައްޒާއަށް އުފަން އަބޯގެ އުންމީދަކީ ޣައްޒާގެ ހަމަ ކޮންމެ ރައްޔިތެއްގެވެސް އުންމީދެވެ. އިސްރާއީލްގެ ހަރުކަށިކަމުން ސަލާމަތްވުމެވެ. މިކަން ކުރުމަށް އަބޯވަނީ ސީދާ މައިދާނަށް ނިކުމެފައެވެ. އިސްރާޢީލްގެ ހަރުކަށި ސިފައިންގެ އުންޑަތަކަށް ބިރެއްނެތި އަބޯ ނިކުތީ ވަރަށްވެސް ކެރިގެންނެވެ. ފަލަސްތީންގެ ދިދަ ހިފައިގެ އަބޯ ހަރަކާތްތެރިވި މަންޒަރު ދައްކުވައިދިން ފޮޓޯ އަކުން އަބޯއަށް ގިނަ ބައެއްގެ ސަމާލުކަންވަނީ ލިބިފައެވެ.\nޣައްޒާއަށް މިނިވަންކަން ހޯދައިދިނުމަށް ކޮންމެ ދުވަހަކުވެސް މުޒާހަރާ ކުރަމުން އަންނަ އަބޯގެ ގަޔަށް ބަޑިއެއް ޖަހާ ޒަޚަމްކޮށްލާފައެވެ. މުޒާހަރާގައި އަބޯ ޒަޚަމްކޮށްލާފައިވާއިރު، މިދިޔަ މަހު "އަލްޖަޒީރާ" އަށް ދިން އިންޓަރވިއުއެއްގައި އަބޯ ބުނެފައިވަނީ މިނިވަންކަމަށް ކަމަށްޓަކައި ޖާނު ޤުރުބާން ކޮށްލަން ޖެހުނަސް އެކަމާ ފަސް ނުޖެހޭނެ ކަމަށެވެ. އަދި ފަލަސްތީންގެ ދިދަ ދަށުގައި ހުރެ މަރުވުމަކީ ލިބޭ ބޮޑު ފަޚްރެއް ކަމަށްވެސް އޭނާ ބުނެފައިވެއެވެ.\nފަލަސްތީނުގެ ބިމަށް ގަދަކަމުން ވެރިވެގެންފައިވާ އިސްރާއިލް މީހުންގެ އަޅުވެތިކަމުން މާރިޗް މަހުން ފެށިގެން ޣައްޒާގެ ބޯޑަރގައި ކުރަމުން އަންނަ މުޒާހަރާގައި މިހާތަނަށް ބަޑިޖަހާ 200 މީހުން މަރާލާފައިވާއިރު، ގިނަ އަދަދެއްގެ ނޫސްވެރިންނާއި އިންސާނީ އެހީ ފޮރުކޮށްދޭ ބަޔަކުވަނީ ޒަޚަމްކޮށްލާފައެވެ.\nނޮވެމްބަރު 7, 2018 - 19:04\nޔާﷲ. މި ހިތްވަރުގަދަ ޒުވާނާގެ މަޤްޞަދު ޙާޞިލްކޮށްދޭއްވަދޭވެ!. އަދި ފަލަސްޠީންގެ ރައްޔިތުންނަށް އަނިޔާވެރިވާ އިޒްރޭލް އަނިޔާވެރިނަށް ދުނިޔެއަށް ތަޖުރިބާއަކަށް ވާނޭފަދަ ވޭންގަދަ އަނިޔާވެރި ކޯފާއެއް ލައްވަދޭޥޭ. އެއަނިޔައަކީ ލޫޠޫގެ ޤައުމަށޤ ފޮނުއްވިފަދަ އަލިފަާނުގެ ހިލައިގެ ވާރޭއެއް ކަމުގައި ލައްވާ އިޒްރޭލްގެ ނަން މިދުނިޔޭގެ ބިމުން ފޮއްސަވާދޭވޭ! އަމީން\nނޮވެމްބަރު 7, 2018 - 19:38\nނޮވެމްބަރު 7, 2018 - 19:52\nއާމީން.. އަދި މުސްލިމުންގެ ވަރުގަދަ ލަށްކަރެއް ލައްވަވާނދޭވެ.\nނޮވެމްބަރު 7, 2018 - 19:57\nނޮވެމްބަރު 8, 2018 - 10:52\nމިޒުވާނާއަށް ކާމިޔާބު ދެއްވާނދޭވެ! މޮޅުވުމަކީ ކާމިޔާބެކެވެ. ދީނަށް ނަޞްރު ދިނުމުގައި ޝަހީދު ވުމަކީ ދުވަހަކު ވެސް ފުހެވިނުދާނެ ކާމިޔާބެކެވެ. އާމީން!\nނޮވެމްބަރު 8, 2018 - 12:11\nތިހެން ދުއާ ކުރާތާކޮން ޒަމާނެއް.\nނޮވެމްބަރު 8, 2018 - 19:19\nދުޢާގެ ބޭނުމެއް ވިސްނޭނީ ފުރަތަމއިނުންވެސް ހެއްދެވި ފަރާތަކާ ނުލާ އަމިއްލައަށް އުފެދުނު ކަމަށް ޤަބޫލުކުރާ ޢަލްމާނީ ފިކުރު އިސްލާޙުކޮށްގެން ކަމަށް ފެނޭ.\nނޮވެމްބަރު 8, 2018 - 19:33\nފަލަސްތީނުގެ ކުޑަ ކުއްޖެއްގެ މެޔަށް ބަޑިޖަހައި ޒަހަމްކޮށްލައިފި\nފަލަސްތީނުން އިސްރާއިލަށް ފޮނުވާލި ރޮކެޓުގެ އަދަދު 300 އަށް\nއިސްރާއީލްގެ އަނިޔާވެރިކަމުގެ ކުޑަ މަންޒަރެއް


Hohalhain nerunu kudhinge foto thah furathama faharah aammu koffi | Mihaaru\nހޮހަޅައިން ނެރުނު ކުދިންނަށް ޗިއާން ރާއީ ހޮސްޕިޓަލުގައި ފަރުވާ ދެނީ. --ފޮޓޯ: ތައި ގަވަރްމަންޓް ޕީއާރު ޑިޕާޓްމަންޓް\nހޮހަޅައިން ނެރުނު ކުދިންގެ ފޮޓޯތައް ފުރަތަމަ ފަހަރަށް އާއްމުކޮށްފި\n11 ޖުލައި 2018 - 19:415comments\nބެންކޮކް (ޖުލައި 11) - ތައިލެންޑުގެ ތަމް ލުއާން ހޮހަޅައިގައި ތިބޭތާ 17 ދުވަސް ފަހުން ސަލާމަތް ކުރި 12 ކުދިންގެ ފޮޓޯތައް ފުރަތަމަ ފަހަރަށް މިއަދު އާއްމުކޮށްފި އެވެ.\nތައި ނޭވީ ސީލުން އާއްމުކުރި ފޮޓޯތަކުގައި ހުރިހާ ކުދިން ވެސް ހޮސްޕިޓަލުގައި ތިބީ ބަލި މީހުންލާ ހެދުމުގައި ފޭސްކް މާސްކް އަޅައިގެންނެވެ. އެއް ކުއްޖަކު އިނގިލިތަކުގެ އިޝާރާތުން ކާމިޔާބުގެ ނިޝާން ދައްކާ މަންޒަރު ފެނެ އެވެ. ކުދިން ހޮސްޕިޓަލްގައި އެޑްމިޓްކޮށްފައި ތިބި އިރު ނަރުހުން ފިޔަވައި އެހެން ބަޔަކު ވޯޑުގައި ފެންނާކަށް ނެތެވެ. ނަރުހުން ވެސް ތިބީ ފޭސްކް މާސްކް އަޅައި ޕްރޮޓެކްޓިވް ހެދުމުގަ އެވެ. ހޮސްޕިޓަލުގެ އެހެން ސްޓާފުން ވެސް އެ ކުދިންނާ ދިމާލަށް ބަލަން ތިބެނީ ބިއްލޫރި ޕާޓިޝަނުގެ ބޭރުގަ އެވެ.\nސަލާމަތް ކުރި ހުރިހާ ކުދިން ހޮސްޕިޓަލްގައި ތިބި ނަމަވެސް އާއިލާތަކުން ބައްދަލުކޮށް ވާހަކަ ދެއްކުމުގެ ފުރުސަތެއް އަދި ނުދެ އެވެ. މެޑިކަލް ޓީމުން ބުނީ ހޮހަޅަ އިން ފުރަތަމަ ނެރުނު ދެ ގްރޫޕުގެ ކުދިންގެ ބެލެނިވެރިންނަށް އެ ކުދިން ބަލާލުމުގެ ފުރުސަތު ދިނީ ދެ މީޓަރު ދުރުން ކަމަށެވެ. އިންފެކްޝަނުގެ ނުރައްކަލުން އެ ކުދިން ސަލާމަތް ކުރުމުގެ ގޮތުން ތިބީ ޗިއާން ރާއީ ހޮސްޕިޓަލުގެ އަށް ވަނަ ބުރީގައި ކަރަންޓީނު ކޮށްފަ އެވެ.\nހުރިހާ ކުދިންގެ ވެސް ހާލު ރަނގަޅު ކަމަށް ޑޮކްޓަރުން ބުނެ އެވެ. ނަމަވެސް ކޮންމެ ކުއްޖެއްގެ ބަރުދަނުން ވެސް އެވްރެޖްކޮށް ދެ ކިލޯވަރު ލުއިވެފައިވާ ކަމަށް ޑޮކްޓަރުން ބުނެ އެވެ. އެންމެ ފަހުން ނެރުނު ކުދިންގެ ލޭގެ ސާމްޕަލް މިހާރު ވަނީ ބެންކޮކަށް ފޮނުވައިފަ އެވެ. ކުރިން ނެރުނު ދެ ގްރޫޕުގެ ކުދިންނަށް ނުރައްކަލެއް ދިމާވެފައި ނުވާ ކަމަށް ޓެސްޓްތަކުން ދައްކަ އެވެ.


Salman rasgefaanuge dhauvathu Qataruge Emir ah - vNews.mv\nސައުދީ ރަސްގެފާނު ސަލްމާން ބިން އަބްދުލްއަޒީޒް އާލް-ސުއޫދު:\nސައުދީ ރަސްގެފާނު ސަލްމާން، ޖީސީސީ ސަމިޓަށް ގަތަރުގެ އަމީރަށް ދައުވަތު ފޮނުއްވައިފި\nސައިފް އަޒްހަރު 04 December 2019, 18:38\nއަންނަ ހަފްތާގައި ސައުދީ އަރަބިއްޔާގައި ބާއްވާ ގަލްފް ކޯޕަރޭޝަން ކައުންސިލް ސަމިޓަށް، ސައުދީ ރަސްގެފާނު ސަލްމާން ބިން އަބްދުލްއަޒީޒް، ގަތަރުގެ އަމީރަށް ދައުވަތު ދެއްވައިފިއެވެ.\nގަލްފް ސަރަހައްދުގެ ހަގައުމު ހިމެނޭ ޖީސީސީ ސަމިޓަށް ގަތަރުގެ އަމީރު ޝައިޚް ތަމީމް ބިން ހަމަދު އައްޘާނީއަށް ދައުވަތު ލިބިފައިވާކަން ގަތަރުގެ ޚާރިޖިއްޔާއިން ވަނީ ކަށަވަރު ކޮށްދީފައެވެ.\n"ޖީސީސީ ސުޕްރީމް ކައުންސިލްގެ ސާޅީސްވަނަ ސެޝަންގައި ބައިވެރިވެވަޑައި ގަތުމަށް ސައުދީ ރަސްގެފާނު ސަލްމާން ބިން އަބްދުލްއަޒީޒް އާލް-ސުއޫދު ފޮނުއްވި މެސެޖެއް، ގަތަރުގެ އަމީރު ޝައިޚް ތަމީމް ބިން ހަމަދު އައްޘާނީއަށް ވަނީ ލިބިވަޑައިގެންފައި"\nޚަބަރު ލިބޭގޮތުގައި، ސައުދީ ރަސްގެފާނުގެ މެސެޖް، ގަތަރުގެ ބޮޑުވަޒީރު އަދި ޚާރިޖީ ވަޒީރު ޝައިޚް މުހަންމަދު ބިން އަބްދުއްރަހްމާން އައްޘާނީއާ ހަވާލުކޮށްދެއްވީ، ދޯހާއަށް މިވަގުތު ވަޑައިގެން އުޅުއްވާ ޖީސީސީގެ ސެކްރެޓަރީ ޖެނެރަލް އަބްދުއްލަތީފް ބިން ރާޝިދު އަލް ޒަޔާނީއެވެ.\nޖީސީސީގެ ސާޅީސްވަނަ ސަމިޓް ބާއްވަން ތާވަލް ކޮށްފައިވަނީ މިމަހުގެ 10 ވަނަ ދުވަހު ސައުދީ އަރަބިއްޔާގެ ވެރިރަށް ރިޔާޟްގައެވެ.\nސައުދީ ރަސްގެފާނު ފޮނުއްވި ދައުވަތު ގަތަރުގެ އަމީރު ގަބޫލުފުޅުކުރެއްވި ކަމެއް އަދި ސާފެއް ނުވެއެވެ.\nޖީސީސީ ސަމިޓަށް ސައުދީ ރަސްގެފާނު ގަތަރުގެ އަމީރަށް ދައުވަތު ފޮނުއްވިއިރު، ސައުދީ އަރަބިއްޔާއިން ގަތަރާ ސިޔާސީ ގުޅުން ކަނޑާލައި، އެގައުމަށް ދަތިކޮށްފައި އޮންނަތާ ދެއަހަރުވެއްޖެއެވެ. ސައުދީ އަރަބިއްޔާގެ އިތުރުން، ޖީސީސީގައި ހިމެނޭ ޔޫއޭއީ، ބަހްރެއިންގެ އިތުރުން، މިސްރުންވެސް ވަނީ 2017 ވަނަ އަހަރުން ފެށިގެން ގަތަރާ ސިޔާސީ ގުޅުން ކަނޑާލައި ދަތިކުރުމުގެ ފިޔަވަޅުތައް އަޅާފައެވެ.\nމި ގައުމުތަކުން ގަތަރާ ސިޔާސީ ގުޅުން ކަނޑާލައި، އެގައުމާ ދެކޮޅަށް ދަތިކުރުމުގެ ފިޔަވަޅުއަޅައި ދުނިޔެއިން އެކަހެރިކުރުމުގެ ސިޔާސަތެއް ގެންގުޅެމުންދަނީ ގަތަރުން ޓެރަރިޒަމަށް މާލީ ހޭދަކޮށް އެކަމަށް ހިތްވަރުދޭ ކަމަށް ތުހުމަތު ކޮށެވެ. ނަމަވެސް ގަތަރުން ގެންދަނީ ތަކުރަރުކޮށް އެ ތުހުމަތުތައް ދޮގު ކުރަމުންނެވެ.\nގަލަފްގެ ބައެއް ގައުމުތަކުން ގަތަރާ ގުޅުން ކަނޑާލާފައި އޮތް ނަމަވެސް، އެ ހުރިހާ ގައުމަކުންވެސް ގެންދަނީ ގަތަރުގައި މިހާރު ކުރިއަށްދާ ސަރަހައްދީ ފުޓްބޯޅަ މުބާރާތެއްގައި ބައިވެރިވަމުންނެވެ. އެ މުބާރާތުގައި ބައިވެރިވާނެކަން އެ ގައުމުތަކުން އިޢްލާން ކުރީވެސް އެންމެފަހު މިނެޓްގައެވެ.\nމަސްރަހް ފިނިވުމުގެ އަސަރުތައް ފެންނަން ފަށާފައި ވާއިރު، ގަތަރުގެ ޚާރިޖީ ވަޒީރު މިދިޔަމަހު ސައުދީ އަރަބިއްޔާއަށް ދަތުރުފުޅެއް ކުރެއްވި ކަމުގެ ރިޕޯޓްތައްވެް ފެތުރިފައި ވެއެވެ.


REPORT: Sharuee Dhaairaa Islaah Kurumuge Niyatheh Neh - Vaguthu\nޝަރުޢީ ދާއިރާ އިސްލާހް ކުރުމުގެ ނިޔަތެއް ނެތް!\n1 މަސް ކުރިން ( އޮގަސްޓް 6, 2020 )\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް އާއި ރައްޔިތުން މަޖިލީހުގެ ރައީސް، ރައީސް ނަޝީދު – ފޮޓޯ: ރައީސް އޮފީސް\nރައީސް އިބްރާހީމް މުހައްމަދު ސޯލިހު ރާއްޖޭގެ ވެރިކަމަށް ވަޑައިގަތުމުގައި އެންމެ ބޮޑަށް ރައްޔިތުންނަށް ވީ އެއް ވައުދަކަށް ޝަރުއީ ދާއިރާ އިސްލާހު ކުރުމުގެ ވައުދު ހިމެނިވަޑައިގަންނަވާނެއެވެ. ފަނޑިޔާރުގެތަކުން ނެރޭ ހުކުމްތަކަކީ ވަކި ބަޔަކު ބުނާ ގޮތަކަށް ލިޔުއްވާ ހުކުމްތަކަކަށް ވެގެން ގޮސްފައިވާ ކަމަށް ކޮންމެ ކެމްޕެއިން ޖަލްސާއެއްގައި ކޮންމެ ކަންމަތީ ބައްދަލުވުމެއްގައި ވިދާޅުވިއެވެ. އެވަރުން ނުފުދެއެވެ. ބައެއް ފަރާތްތަކަށް ކުރެއްވި ހުކުމްތަކަކީ އޭރު ރައީސް އަބްދުﷲ ޔާމީންގެ ސަރުކާރުގައި ރައީސް އޮފީހުގެ މިނިސްޓަރަކަށް ހުންނެވި ކަނބަލެއް ލިޔުއްވާ ހުކުމްތަކެއް ކަމަށްވެސް ތުހުމަތުތައް ކުރެއްވިއެވެ. ކޮންމެއަކަސް ޝަރުޢީ ދާއިރާ އިސްލާހް ކުރުމުގެ އެ މުހިއްމު ވައުދު ފުއްދާނެ ވެރިޔަކީ ރައީސް އިބްރާހީމް މުހައްމަދު ސޯލިހު ކަމަށް ރައްޔިތުން ނިންމީ 2018 ގެ ވޯޓުންނެވެ.\nވެރިކަމުގެ ހުވާ ކުރެއްވި ދުވަހުވެސް ރައްޔިތުން މީގެ އެތަކެއް އަހަރުތަކެއް ކުރިން އެދިއެދި ތިބި އިންސާފުވެރި އަދުލުވެރި ހުކުމްތަކެއް ނެރޭނެ ފަނޑިޔާރުގެއެއް ހޯއްދަވައި ދެއްވާނެ ކަމަށް ވިދާޅުވިއެވެ. އޭގެފަހުން އައި މަޖިލިސް އިންތިހާބުގައި ވިދާޅުވީ އެކަން އެންމެ ފަސޭހައިން އެމަނިކުފާނަށް ކުރެވެން އޮތީ ސަރުކާރު ހިންގާ މައިޕާޓީ އެމްޑީޕީ އަށް މަޖިލީހުގެ މެޖޯރިޓީ ދިނުމުންނެވެ. އެކަންވެސް ރައްޔިތުން ކޮށްދެއްވީ ރައީސް ވިދާޅުވި ވާހަކަފުޅަށް އިތުބާރު ކުރައްވައިގެންނެވެ.\nތެދެކެވެ. މަޖިލީހުގެ މެޖޯރިޓީ ލިބުމާއިއެކުގައި އެންމެ ފުރަތަމަވެސް ޖުޑީޝަލް ސާވިސް ކޮމިޝަން (ޖޭއެސްސީ) ގައި ތިއްބެވި މެންބަރުން ބަދަލުވެގެން ދިޔައެވެ. އެހައި ހިސާބުން "ޕެރެލައިޒް" ވެފައި އޮތް ޖޭއެސްސީ "އެކްޓިވް" ވެއްޖެއެވެ.\nސުވާލު އުފެދުނީ މިހާ ހިސާބުންނެވެ. އެންމެ ބޮޑަށް ޖޭއެސްސީ އެކުލެވިގެންވާ ގޮތް ބަދަލުކުރަންޖެހޭ ކަމަށް ވަކާލާތު ކުރެއްވި ބޭފުޅުން ޖޭއެސްސީގެ ގާނޫނަށް ބޮޑެތި ގިނަ އިސްލާހުތަކެއް ހުށަހެޅުއްވިއިރު ޖޭއެސްސީ އެކުލެވިގެންވާ ގޮތް ބަދަލު ކުރުމަށް އިސްލާހު ހުށަނޭޅީ ކީއްވެގެން ހެއްޔެވެ. ޖަވާބުވެސް މިއަދު ރައްޔިތުންގެ ލޯމަތިން މިހިރަދަނީ ވަރަށް ސާފުކޮށް ފެންނަމުންނެވެ.\nއެންމެ ފުރަތަމަ ވެސް "ޖަންޕު" ޖަހާލީ ވަކިވަކި ފަނޑިޔާރުންނަށެވެ. އެ ފަނޑިޔާރުން ނެރެފައިވާ ހުކުމްތަކަށް ޖޭއެސްސީން ގޮތް ކިޔަން ފެށިއެވެ. ހަގީގަތަކީ ޖޭއެސްސީއަކީ "ޖުުޑީޝަލް" ބޮޑީ އެއް ނޫން ކަމާއި، އެތަނަކީ ފަނޑިޔާރަކު އިއްވާ ހުކުމެއްގެ މައްސަލަ ރިވިއުކޮށް، އެއަށް ފާޑު ކިއުމުގެ އެއްވެސް ބާރެއް ގާނޫނީ ގޮތުން ލިބިދީފައިވާ ތަނެއް ނޫން ކަމެވެ. އެހެންކަމުން ޖޭއެސްސީ އެކުލެވިގެންވާ ގޮތް ބަދަލުނުކޮށް ޒަމާންވީ "ފޯމޭޝަން"ގައި މިހާރުގެ ޖޭއެސްސީ ކުޅެމުން އެ ދަނީ ކުރިން އެކަން ކުރެއްވި ބޭފުޅުން ނުވަތަ ސަރުކާރުތަކުން އެކަން ކުރި ގޮތް ރަނގަޅުވީމަ ނޫން ހެއްޔެވެ.\nއެ ކޮމިޝަން އެކުލެވިގެންވާ ގޮތް ބަދަލު ކުރަނީ ކޮން އިރަކުންތޯ އެހުމުން މަޖިލިހުގެ ރައީސްގެ ޖަވާބަކަށްވީ އެއީ އެއްރޭ މަތިން ވާން އޮތް ކަމެއް ނޫން ކަމަށެވެ. އޭގެފަހުން އެތައް ރެއެއް ފަހަނަ އަޅާ ގޮސްފިއެވެ. ޖޭއެސްސީ އެކުލެވިގެންވާ ގޮތް އޮތީ އަދިވެސް އެވޭލާ ގޮތުގައެވެ. ރައީސް އަބްދުﷲ ޔާމީންގެ ސަރުކާރުގައި ޖޭއެސްސީ ކޮންޓްރޯލް ކުރަނީ ރައީސް ޔާމީން ކަމަށް އޭރު އިދިކޮޅުގައި ތިއްބެވި މިއަދު ސަރުކާރުގައި ތިއްބެވި ބޭފުޅުން ވިދާޅުވިއެވެ. މިއަދު ޖޭއެސްސީ ކޮންޓްރޯލް ކުރަނީ މި ސަރުކާރުގެ ވެރިންނާއި މަޖިލީހުގެ ރައީސް މުހައްމަދު ނަޝީދު ކަމަށް އޭރު ޖޭއެސްސީ ކޮންޓްރޯލް ކުރިކަމުގެ ތުހުމަތު ކުރެވޭ ބޭފުޅުން އަންނަނީ ވިދާޅުވަމުންނެވެ.\n"ޖުޑިޝަރީ ހަރުދަނާ ކުރެވޭނީ ޖޭއެސްސީގެ މޮޑެލް ބަދަލު ކުރެވިގެން. އެ މޮޑެލް އޮންނަހާ ހިނދަކު ޖުޑިޝަރީއަށް އިތުރު ހަރުދަނާ ކަމެއް ގެނައުމަކީ ފަސޭހަ ކަމަކަށް ނުވާނެ،" 2013 ވަނަ އަހަރުގެ އޮކްޓޫބަރު މަހު ބޭއްވި ރަސްމިއްޔާތެއްގައި ކުރީގެ އުއްތަމަ ފަނޑިޔާރު އަހުމަދު ފާއިޒު ވިދާޅުވިއެވެ.\n"ޖޭއެސްސީ މިހާރު އެކުލަވާލެވިފައި އޮތީ ގާނޫނުއަސާސީއާ އެއްގޮތަށް ކަމުގައި ވިޔަސް ފަނޑިޔާރުގޭގެ މިނިވަންކަން ދެމެހެއްޓޭނެ ގޮތަކަށް ނޫން. އަޅުގަނޑު ގަބޫލެއް ނުކުރަން ޖޭއެސްސީ އެކުލަވާލެވިފައި އެއޮތީކީ އެންމެ އެކަށީގެންވާ ގޮތަކަށް އޮތް މޮޑެލްއަކަށް ކަމަކަށް،" ކުރީގެ ބަންޑާރަ ނާއިބު އަދި ރައީސް ޔާމީން ސަރުކާރުގެ ރައީސް އޮފީހުގެ ލީގަލް މިނިސްޓަރު އައިޝަތު އާޒިމާ ޝުކޫރު މަޖިލީހުގެ ކޮމެޓީއެއްގައި މީގެކުރިން ވިދާޅުވިއެވެ.\nސުވާލަކީ އަދުގެ ސަރުކާރުގެ އިސްވެރިންނާއި ހުދު ސުޕަ މެޖޯރިޓީ އޮތް އެމްޑީޕީގެ ނިޔަތް ހަގީގަތުގައި ވެސް އޮތީ ޖުޑީޝަރީ އިސްލާހު ކުރުންތޯއެވެ. ނޫނިއްޔާ އެބޭފުޅުންގެ ވިސްނުން ހުރީ ބަދަލު ހިފުންތޯއެވެ. ޖޭއެސްސީން ނެރޭ ބަޔާންތަކާއި ބަލަމުން އަންނަ "ސުލޫކީ" މައްސަލަތަކުން ސުވާލު އުފެދޭ ހިސާބަށް ޖޭއެސްސީގެ ކަންކަންދާކަން ގިނަބަޔަކު މިއަދު ގަބޫލުކުރާނެއެވެ. ޖޭއެސްސީ އެކުލެވިފައިވާ ގޮތް ބަދަލުކުރަން ބޭނުން ނަމަ ޝަރުއީ ދާއިރާ ހަގީގަތުގައި ވެސް އިސްލާހު ކުރަން އުޅޭ ބަޔަކު އުޅޭ ފާޑަށް ޖޭއެސްސީގެ މަސައްކަތްތައް ބައްޓަން ކުރާނެއެވެ. މުޅި ޖޭއެސްސީގައި މެޖޯރިޓީ އޮތީ ސަރުކާރުގެއެވެ. އިދިކޮޅަށް ނުވަތަ ޖޭއެސްސީން ނިންމާ އެންމެ ނިންމުމަކާއި ދެކޮޅު ހައްދަވާލަން ކެރިވަޑައިގަންނަވާ އެންމެ ބޭފުޅަކުވެސް އެތަނުގައި ނެތެވެ.\nކޮންމެއަކަސް ޖޭއެސްސީ އެކުލެވިގެންވާ ގޮތް ބަދަލު ކުރެވެން އޮތީ ރައްޔިތުން މަޖިލީހުގެ ތެރެއިންނެވެ. އެތަނުގެ ކޮންޓްރޯލް މިހާތަނަށް ގޮސްފައި އޮތީ އެއިރެއްގައި މަޖިލިސް ކޮންޓްރޯލް ކުރާ ނުވަތަ މަޖިލީހުގެ އަގުލަބިއްޔަތު އޮންނަ ސިޔާސީ ޕާޓީއަކުންނެވެ. އެހެންކަމުން ހަގީގަތުގައި އެއްވެސް ސިޔާސީ ޕާޓީއަކުން ޖުޑީޝަރީ އިސްލާހުކޮށް ޖޭއެސްސީ އުފެދިފައިވާ ގޮތް ބަދަލުކުރާކަށް ބޭނުމެއް ނުވެއެވެ. އެކަން މިއަދު ވަރަށް ސާފުކޮށް މިދަނީ ފެންނަމުންނެވެ. މިއަދު ޖޭއެސްސީ އެކުލެވިގެންވާ ގޮތް ބަދަލުކުރަން ބޭނުން ނަމަ އެކަން ކުރެވެން އެބައޮތެވެ. ނަމަވެސް އެކަން ނުކޮށް ތިބޭނީ ހަގީގަތުގައި ޝަރުއީ ނިޒާމު ނުވަތަ ފަނޑިޔާރުގެ އިސްލާހު ކުރުމުގެ ތެދުވެރި ނިޔަތް ނެތުމުންނެވެ.\nނުވަ އަތޮޅެއްގެ އިސް މެޖިސްޓްރޭޓް ކަމަށް ކުރިމަތިލުމަށް ހުޅުވާލައިފި\nކްރިމިނަލް ކޯޓާއި ހައިކޯޓުގެ އިސް ފަނޑިޔާރުމަށް ކުރިމަތިލާން ހުޅުވާލައިފި\nޖުޑިޝަލް އެޑްމިނިސްޓްރޭޓަރަކަށް ރިޒުނާ، ނަޒީރުގެ މަގާމު ގެއްލިއްޖެ\nއޮގަސްޓް 6, 2020 09:53\nއެހެއްވެތަ ދެއިރު ދެދަޅައަށް ތި ގާޒީންތަށް ވަކިކޮން ހަދަނީ ހާދަ ގޮތެއްވެސްނެތް ބައެކޭދޯމީ\nއޮގަސްޓް 6, 2020 10:14\n3 ބާރު މިއޮތީ އޮޅި ލާމެހިވެފަ... ވޯޓް ގަތީޔޯ، ފައިސާދިން މީހުންނަށް އޭގެ ބަދަލްދޭން ޖެހޭނެޔޯ. ކޯޓްތަކުގައި ތިބެންޖެހޭނީ ކޮންޓްރެކްޓްގެ ތެރެއިން ބޭރު ފަނޑިޔާރުން ތިބެންޖެހޭނެޔޯ\nއަށްޑޫ ގައި އޮތް މިލިޓަރީ އަޑިނޭގޭ މަރުކަޒުގަވެސް 500 ބޭރު ސިފައިން ތިބެން ޖެހޭނެޔޯ.. އަދި ވެރިކަމުގެ ލައްޒަތުގައި ދިވެހިން އަޅުވެތިކުރަންޖެހޭނެޔޯ... ދިވެހިން އުޅެންޖެހޭނީ2ވަނަ ދަރަޖައިގެ ރައްޔިތުންގޮތުގަޔޯ ....\nލޮބްވެތި ރައްޔިތުން ވަގުތު ފާއިތުވެ އަޅުވެތި ވުމުގެ ކުރިން މާއްދާ4ގެ ބާރުގައި އަތާއިއަތްގުޅާލާ ތެދުވެ ރ.ޔާމިންފަދަ ގަޓް ލީޑަރުން ބަސްބުނަން އިސްކުރައްވާ. މިއީ މަކަރާއި ހީލަތުން ޤައުމު އަޅުވެތިކުރަންއުޅޭ ޖަމާއަތެއް. .\nއޮގަސްޓް 6, 2020 10:29\nޚުދުމުޚުތާރު ކަމުގައި ހައްދުފަހައަޅާފައިވާ ޑިކްޓޭޓަރަކު މަޖިލީހުގައި ހުރެގެން ތިޔަކަމެއް ނުވާނެ. ޑިކްޓޭޓަރ ނަޝީދު މަޖިލީހުގައި އިދެގެން ތިޔަކަމެއް ނުވާނެ.\nއޮގަސްޓް 6, 2020 11:20\nމިސަރުކާރު ވެރިކަމަށް ގެންނަން ވޯޓުދިން މީހުން ލަދެއް ނުގަނޭތަ މަކަރާހީލަތް ހަަދާގެން ވެރިކަމަށް އައިސް އެތިބީ ސޯލިހުއަކީ ތަނެއްގަ ބަހަށްޓާފަ ހުރި މޮނިޔުމަނަންޓަކާ ތަފާތެއްނެއް ދެންމިހަދާއެއްޗަކީ މީހުންގެ ސިންޕަތީ ހޯދަން މަކަރުވެރިކަމުގެ ކަރުނަ މިފެންނަނި މިކަލޭގެ ހިތަށް މާ އަސަރުކުރޭ ﷲއާރަސޫލާ އަށްފުރަށްސާރަ ކުރި ކަންތަކަށްވުރެ ޖިންސީ ފުރައްސަރަ ކުރާ ވަހަކަ އަޑްއިވޭ އިރަށް ރޮއެ ހޭރެނީ މި ސީދާ ޔަހޫދީ އަމަލެއް ސިފައެއް އިނޑިޔާގެ ބީޖޭ ޕަޓީންވެސް ބުންޏެއްނު އީދު ދުވަހު ﷲ ހަދިޔު ކަތިލާއިރު ޖަނަވާރު ކަތިނުލެވޭނެ އެމީހުންގެ ދަރިން ކަތިލާށޭ މިކަހަލގެ ޖާހިލުންނަށް ވިކި ހުސްވެފަ ދެންކޮން އިންސާފެއް ހަމައެއް ލަމައެއް އޮންނާނި މުޅި ގައުމު ބިކަވެ ރައްޔިތުން ހާނަވަނީ މިތަބަ ދެ ހިޔަނުންގެ މަކަރާ ހީލަތުން\nއޮގަސްޓް 6, 2020 11:21\nސަރުއީދާއިރާ އިސްލާހުކުރުމުގެ ނިޔަތްނެތީ ގާޒީންނަށްދޭނެ ފައިސާ ސަރުކާރުގައިނެތުމުން އެހެންނޫނީ ތަޅާމަރާފަވެސް އިސްލާހުކުރާނެ ބުއްޅަބެއެއްނު ވެރިކަން ކުރަނީ ގައުމުގަ ދެންހުރީ މީދާކޭ އުނބެއް ރަމްޒީ އުނބެއް.\nމަކަރުވެރި ހިޔަޅުގެ ދުވަސްދާތަން ދެކެން ވަރަށް ބޭނުން .\nއޮގަސްޓް 6, 2020 11:39\nނަޝީދު އަކީ ވެކްސިނަކާއެކު ޖަލުގަ އޮންނާނެ ވައިރަހެއް\nއޮގަސްޓް 6, 2020 12:47\nފު ރަތަ ތިމާމެން އިސްލާހުވެބަލަ!\nއޮގަސްޓް 6, 2020 12:50\nއެންމެ ފު ރަތަމަ އިސްލާހުކު ރަން ޖެހެނީ ތިދެވަގު!\nއޮގަސްޓް 6, 2020 13:01\nމިބައިގަނޑަށް ރަގަޅުވާނީ މަކަރާ ޖަހައިގެން ކެއިވަރެއް ތެދުވެރިކަމެއްނެތް\nއޮގަސްޓް 6, 2020 14:09\nމިދެމީ ހުންނައް ކުރަންކެރޭނެ ކަމަކީ ފަނޑިޔާރުންނައް ނުފޫޒުފޯރުވުން އެކަންތި ޑިކޮޓޭޓަރުން ކުރާނެ އެކަމަކު ތިޔަތަން އިސްލާހުކުރާކައް ތިޔަ ދެމީހުންކުރެ އެކަކުވެސް މަސައްކަތެއް ނުކުރާނެކަމީ ޝައްކެއްނެތި އެނގޭކަމެއް މިހާރު ފަނޑިޔާރުގެއަކީވެސް ހުކުމްކުރާތަނަކީވެސް އިސްތިއުނާފު މަރުހަލާއަކީވެސްތީ މިހާކައްވަރައްދެން ބަޔަކައް ޚުދުމުޚުތާރުވެވޭނީ\nއޮގަސްޓް 6, 2020 14:19\nމިހާރު އެއޮތީ އެބުނާ އިޞްލާހުވެފަ. އެމްޑީޕީން ބުނާ އިޞްލާގަކީ، އެމީހުންގެ ފުރިހަމަ ބާރުގެ ދަށަށް ކޯޓުތައް ގެންދިއުން. އެކަން އެއޮތީ ކޮށްފަ. އެމްޑީޕީން ބޭނުންނުވާ ޙުކުމެއް ކޮށްފިނަމަ އެ ޙުކުމެއްކުރި ޤާޟީއަށް ފިޔަވަޅު އަޅަމުން އެދަނީ. ޤާޟީންތައް އެތިބެނީ ރިފުޢަތުމެންގެ ކުރިމަތީގަ ކުޑަކަކޫ ޖަހައިގެން. ހަމަ ބުނި ގޮތަކަށް ނިންމަމުން އެދަނީ.. އެހެންވީމަ އިޞްލާހު ކޮށްފިއެއްނު.\nއޮގަސްޓް 6, 2020 14:27\nކޮންމެ ވެރިޔަކުވެސް ބާރު ލިބުނީމަ ޢަމަލު ކުރަނީ އެއްގޮތަކަށް މީހަކަށް ރަޙްމެއް ޙަމްދަރުދީއެއްނެތް މުސްލިމެއް ވެއްޖިއްޔާ އެއީ އަލްގައިދާ ގުޅުން އޮންނަ މީހެއް ބާރު ލިބުނީމަ އެހެން މީހުންނަށް އަނިޔާވެެރިވެފަ ބާރު ނެތިވާ ދުވަހު މިވެެިން އުޅޭނީ ކޮންފަދަ ޙާލެއްގަ މާޒީން ޢިބްރަތެއް ލިބޭނެނަމަ މިވެރިންނަށް ލިބޭނެ މުސްލިމަކަށް ދެރަގޮތެއް ހަދާފަ މޮޅުގޮތެއްވީ ކާކަށް\nއޮގަސްޓް 6, 2020 20:08\nބޭރުފުށުންދަޅަދައްކައިގެން ރައްޔަތުންގެލޮލުގަ އަދުންއަޅުވާ ދެމީހުންތިބެގެން ޓޮމްއެމްޖެރީކުޅެނީ ހީލަތްތެރި ދެމީހުން\nއޮގަސްޓް 7, 2020 01:31\nއެހެއްވީރު ސަރުައީދާއިރާ ހަލާކޮން ސުއްނާފަތި ކޮންލުމުގެ ނިޔަން އރބައޮތޭތި ބުނަނީ\nއޮގަސްޓް 10, 2020 08:42\nޔާﷲ މިކެނެރީގޭ އަންނި ގެ ކިބައިން މިޤައުމު ސަލާމަތްކުރައްވާ ދީނަށް ލޯބިކުރާ ޢިލްމުވެރި ސިކުނޑި ހަމަޖެހޭ މީހަކު މީނާގެ ބަދަލުގައި މިޤައުމުގެ ބޮޑުގޭގެ ރައީސަކަށް ލައްވައި ރައީސް ޞާލިޙް އަންނިއާ ވަކިކޮށްދެއްވާންދޭވެ!


މިއުޅެނީ ކޮންބައެއްގެ ސަރުކާރެއް ކޮންބަޔަކަށް ނުހިންގެން؟ | Sandhaanu\nމަސް މާރުކޭޓައި ސައި ހޮޓަލުތަކުގައި އެންމެގިނައިން މިހާރު އިވޭ އަޑަކީ މިއުޅެނީ ކޮން ބެއްގެ ސަރުކާރެއް ކޮންބަޔަކަށް ނުހިންގިގެންހެއްޔެވެ. އަބަދު އެބައިމީހުން ތިމާމެންގެ ބޮލުގައި ޒިންމާތައް އަޅުވައި ވާހަކަދައްކަނީއެވެ. ޒިންމާނަގާނެ ތިމާމެންގެ ވެރިއެއްނެތެވެ. ހަމަ ބަރާބަރު ސުވާލެކެވެ. އެހެނީ މީޑިއާ ބަލާ އަޑުއަހާއިރު އިވެނީ ވެންޓީލޭޓަރު ތަކުގެ ބޮޑު ވައްކަމުގެ ވާހަކައެވެ. އެވާހަކަ ދައްކަނީ އެމްޑީޕީގެ ރައީސް އެވެ. ވައްކަން ނުބެލި ނުވަތަ ނުބަލަން ގަދަފައިވިއްދައިގެން އުޅެނީ ކާކުހެއްޔެވެ. ގައުމުގެ ރައިސް އަކީ އެމްޑީޕީގެ ކެންޑިޑޭޓް ސޯލިޙު ރައީސްއެވެ. “އުންސުރު” ހަމަނުވެގެންވެސް އުޅެނީވެސް ހަމަ މިމީހުންގެ ޕީޖީ އެވެ.\nއެމްޑީޕީގެ ޗެއަރޕާސަން ޙަސަންލަތީފު ވިދާޅުވަނީ “ބައެއްބޭފުޅުންނަށް ކުޑަކޮށްވެސް އައިބުކަމެއް ނެތް ކޮންބައެއްކަންވެސް ނޭގޭ ބަޔަކަށް ދައުލަތުން 31 މިލިޔަން ރުފިޔާދިނުން އަދި އެބަޔަކު ގެންނަން އުޅުނު ވެންޓިލޭޓަރުތައް ނުލިބުނު. އެބޭފުޅުންނަށް އައިބުކަމެއްކަމަށް ވަނީ މިވާހަކަ ދައްކައިގެން އެފައިސާ އަނބުރާ ދައުލަތަށް ހޯދަން އުޅޭއުޅުން” ހަސަން ޓުވިޓްގައި ބުނެފައިވެއެވެ.\nއާންމު ރައްޔަތުން ބޮޑު ޚިޔާނާތުގައި ބައިވެރިވާ މީހުން ހިފާހައްޔަރުކުރަން ގޮވާއަޑެއް މިއަދާހަމައަށް ޙަސަނަކަށްވެސް އަޑުއިވިފައި ނެތްކަހަލައެވެ. އާދެ! ކައުންސިލް އިލެކްޝަން ބޯމަތިވެ ދޮރުންދޮރަށް ޖައްސާއިރު އަހަރެމެންނަކާ ސަރުކާރަކައި ގުޅުމެއްނެތޭ ބުނާކަހަލައެވެ. ރައްޔަރުންނަކީ ހަމަ ގަމާރުތަކެކޭ ވިދާޅެއްނުވެއެވެ. ދައްކާވާހަކައިން ބުނަންއުޅޭ އެއްޗެއް ރައްޔަތުމީހާއަށް ފަހުމް ވެއްޖެއެވެ. މިއުޅެނީ ކޮންބައެއްގެ ސަރުކާރެއް ކޮންބަޔަކަށް ނުހިންގިގެން ހެއްޔެވެ. ހަސަނަށް އޮޅިފައިވާކަން ޔަގީންވެއްޖެއެވެ.\nމިއަދު މިވަނީ ރައްޔަތުންގެ މަޖިލިސްއިން ސަރުކާރު ހިންގުމަށްވެސް ވެރިވެފައެވެ. ދިވެހި ދިމާކުރާތީ ސަރުކާރެއް އުފަންވީފަހުން މިވަރަށް ސަރުކާރެއްގެ ބާރުކަނޑުވާލެވި މުއައްސަސާ ތަކުގެ ބާރުކަނޑުވާލެވިފައެއް ނެތެވެ. ސަރުކާރުގެ އެއްވެސް އާރެއްބާރެއް ނެތްކަހަލައެވެ. އަދި ޒިންމާއެއްވެސެް ނުމެނެތެވެ. އެންމެކުޑަމިނުން ސަރުކާރުގެ ކުންފުންޏެއްގެ މައްސަލައެއްވިޔަސް ސަރުކާރުމެދުވެރިކޮށް ނުވަތަ އެކަމަށް ބެލެނިވެރިވާ ފަރާތްތަށް ޒިންމާކުރުވުމުގެ ބަދަލުގައި ސީދާ މިޖިލިސްއިން އެބައެއް ޙާޒިރުކޮށް ޑްރިލްކޮށް ހަދަންވީގޮތް ޢިއުލާނު ކުރެއެވެ. ސޯލިޙު ރައީސްމީހާއަކަށް ވާނުވާއެއް ނޭގޭކަމަށް ރައީސްގެ ސްޕޯކްސްމަން ބުނާކަހަލައެވެ. ހަމަ ތެދެއްބާއޭ ހިތައްއަރައެވެ.\nސަރުކާރެއްގެ ބޭނުމެއްމިހާރަކު ދެންނެތެވެ. ސޯލިޙު ރައިސް ގެ ސޯލީޙު ކަމާއިމެދު އެމަނިކުފާނުގެ އަމިއްލަ ޕާޓީ އެމްޑީޕީ ޢާންމު މެމްބަރުންގެ ހިތުގައި ޝައްކު އުފައްދަނީ ކީއްވެބާވައޭ ހިތައްއަރައެވެ. މިހެން މިދެންނެވީ ސޯލިޙު ރައީސްއަށް ޖިންސީގޯނާގެ ހީރޯ ޢަލީވަޙީދު ވީއައިޕީ ލޯންޖުން ފުރައި ފިލިކަންވެސް އެނގުނީ ހެދުނުގެ ޚަބަރުތަކުން ކަމަށް ސްޕޯކްސް ޕާސަން ވިދާޅުވީތީއެވެ.\nޖުމްލަގޮތެއްގައި މިކުރެވިގެން އުޅޭސުވާލަށް އަނެއްކާވެސް ބަލާމަހެއްޔެވެ. “މިއުޅެނީ ކޮންބައެއްގެ ސަރުކާރެއް ކޮންބަޔަކަށް ނުހިންގިގެން ހެއްޔެވެ؟\n– ރައީސުލް ޖުމްޙޫރިއްޔާ ސޯލިޙު ރައީސް. އެމްޑީޕީ\n– މަޖިލިސްގެ ރައިސް މ. ނަޝީދު. އެމްޑީޕީ\n– ފައިސާ ދޫކުރާ މިނިސްޓަރު – މިނިސްޓްރީ އޮފް ފައިނޭންސް. އެމްޑީޕީ\n– އުންސުރު ހަމަނުގެން އުޅުއްވާ ޕީޖީ. – އެމްޑީޕީ\n– އެންޓީ ކޮރަޕްޝަން އެޖެންސީ: އެމްޑީޕީގެ ސުޕަރ މެޖޯރެޓީން އިސްކޮށްފައިވާ.\n– އެމްޑީޕީގެ ރައިސް މ. ނަޝީދު މިއަދާހަމަޔަށްވެސް ވިދާޅުވަނީ އެމްޑީޕީ ގެ ކަމަށް.\n– މަޖިލީހުން ފިޔަވާ ނިންމާހުރިހާ ނިންމުމެއް ކެބިނެޓުން ނިންމަނީ.\n– ކާކުގެ ކެބިނެޓެއް؟ އެމްޑީޕީގެ ރިޔާސީ ކެންޑިޑޭޓު ސޯލިޙު ރައީސްގެ ކެބިނެޓް.\nހަސަންލަތީފު އެވިދާޅުވި ވާކަފުޅެއް ހަމަ ފަހުމްވާގޮތެއް ނުވިއެވެ. ކިރިޔާ ބުނާގޮތް ނޫންގޮތަކަށް ގަބޫލުނުކުރާ މިނިސްޓަރެއްވިއްޔާ މަލީޙު ޖަމާލަށް ހަދާލިހެން ހަދާލާނެކަން ޢަމަލުން އެމްޑީޕީގެ ސުޕަރ މެޖޯރެޓީ މަޖިލީހުންވަނީ އެންމެނަށް ދެންވާނެގޮތް ދައްކާލާފައެވެ. ވީއިރު ކާކަށް ކޮންބާރެއްނެތިގެން ވެންޓީލޭޓަރުގެ ބޮޑު ޚިޔާނާތާއި އެހެނިހެން މިސަރުކާރުގެ ވައްކަން ނުބެލެނީ އެއީ އެކުރާ ސުވާލެވެ.\nޢަޙުމަދު ނަސީރު މާރޗް 31, 2021 At 6:27 އމ\nތިމަންމެނަށް މާބޮޑަށް ތިމާފެނުނީމަ ވާގޮއް މިފެންނަނީ\nމަންސޫރު އަހުމަދު މާރޗް 31, 2021 At 10:26 އމ\nއަސްލުވެސް ވަރަށް ބޮޑު ތެދެއް. މަސްނުބޭނުނީމާ ކަނޑު ނުބައި ކުރާނީ. ސިދާތާ ބޭރުކޮށްލީމާ ކުޑަކކުދިންގެ އެންމެހާ ޙައްގެއް ޙިމާޔަތްކުރެވިއްޖެ ކަހަލަ. މަލީޙު ބޭރުކޮށްލީމާ އިންޓެނެޓް ސްޕީޑް ބާރުވެ އަގުވެސް ހެޔޮވެއްޖެކަހަލަ. ނަމަވެސް ކޮންނަތީޖާއެއްތޯ ލިބުނީ ސުވާލުކޮށްލަމާ! ޙަސަދައާއި ހެދި އުންސު ހަމަކުރާނެ ގޮތެއް ނުމެއް އެނގުނެވެ. ރުންކުރުކޮށްލައިގެ ބާރު ދައްކަން ކުރާ ކޮންމެކަމެއް އަތަށްގޮވާކަން 2012 ގައިވެސް ފެނިއްޖެއެވެ. ވަރަށް ދެރަވަރު.


Rape Kuraakan Gaboolu Nukurumun 14 Aharuge Kujja Haru Kuree Sirru Camera Eh! - Vaguthu\nބޮޑު ރޯގާގެ ބިރު ބޮޑުވަނީ، ރައްކާތެރިވޭ! - 19 މިނެޓް ކުރިން\nރޭޕް ކުރާކަން ގަބޫލު ނުކުރުމުން 14 އަހަރުގެ ކުއްޖާ ހަރުކުރީ ސިއްރު ކެމެރާ އެއް!\nއެމެރިކާގެ ފްލޮރިޑާގައި އުމުރުން 14 އަހަރުގެ ކުއްޖެއްގެ ގެއަށް ވަދެ، ފިރިހެނަކު އެ ކުއްޖާ ރޭޕް ކުރާކަން އެއްވެސް މީހަކު ގަބޫލު ނުކުރުމުން ކޮޓަރީގައި ސިއްކު ކެމެރާ އެއް ހަރު ކުރުމަށް ފަހުގައި ދޮންބައްޕަ ފަޅާ އަރުވާލައިފިއެވެ.\nމީހަކު އެ ގެއަށް ވަދެ އެ ކުއްޖާ ރޭޕް ކުރާ ވާހަކަ އާއިލާ މީހުންގެ ކައިރީ ހިއްސާ ކުރުމުންވެސް އެއްވެސް މީހަކު އެވާހަކަ ގަބޫލު ކޮށްފައެއް ނުވެއެވެ. އެންމެ ފަހުން އެ ކުއްޖާ ވަނީ ސިއްރު ކެމެރާ އެއް ކޮޓަރީގައި އެމީހާ އަށް ނުފެންނަ ގޮތަށް ހަރުކޮށްފައެވެ. އެ ކެމެރާ އިން2ވީޑިއޯ އެއް ނެގުމަށް ފަހު އެ ކުއްޖާ އެ ވީޑިއޯ ހަވާލު ކުރީ ފުލުހުންނަށެވެ.\nފުލުހުން ހާމަކޮށްފައިވާ ގޮތުގައި އެ ކުއްޖާގެ ފަރާތުން ޖުމްލަ2ވީޑިއޯ އެއް ލިބިފައިވާ ކަމަށާއި އޭގެން އެއް ވީޑިއޯގައި އެ މީހާ ބުނާ ގޮތަށް ނުހަދައިފިނަމަ އެ ކޮޓަރީގައި އޮތް ކުއްތާ އެއްގެ ލޮލުގައި ވަޅި ޖެއްސުމަށް ފަހު ލޯ ކޮނެލާނެ ކަމަށް ބުނެފައިވާ ކަމަށް ފުލުހުން މައުލޫމާތު ދިނެވެ. އަދި އެ ކުއްޖާ ރޭޕް ކުރާ މަންޒަރުވެސް އެ ވީޑިއޯތަކަށް ވަރަށް ރަނގަޅަށް އަރާފައި ހުރުމާއި އެކު ފުލުހުން ވަނީ ވަގުތުން އޭނަ ހައްޔަރުކޮށްފައެވެ.\nއެމީހާގެ މައްޗައް ފުލުހުން މިހާރު ހުއްދަ ނެތި ގެއަކަށް ވަނުމުގެ ކުށުގެ ދައުވާގެ އިތުރުން ކުޑަކުއްޖަކަށް ޖިންސީ ގޯނާ ކުރި ކުށުގެ ދައުވާގެ އިތުރުން ޖަނަވާރަކަށް އަނިޔާ ކުރި ކަމުގެ ކުށުގެ ދައުވާ ވަނީ އުފުލާފައެވެ. ނަމަވެސް ކޯޓަށް މުއްދަތު ޖަހަން ގެންދިއުމުން އޭނާ ވަނީ ކަފާލާތުުގެ ދަށުން 4000 ޑޮލަރު ދެއްކުމަށް ފަހު މިނިވަންވެފައެވެ. ދެން މި މައްސަލައިގެ އަޑު އެހުމެއް އޮތީ ފެބްރުއަރީ 4ގައެވެ.\nގިނަ ބަޔަކު އަންނަނީ މި ކުއްޖާ އެހައި ހަނގު އުމުރެއްގައި ގޭ މީހެއްގެ އެހީ އާއިވެސް ނުލައި ކޮޓަރީގައި ކެމެރާ ހަރުކުރުމުން އެކަމަށް ވަރަށް ބޮޑަށް ތައުރީފްކޮށްފައެވެ.


Ehme agu bodu club akee Real Madrid | Mihaaru\nއެންމެ އަގުބޮޑު ކްލަބަކީ ރެއާލް މެޑްރިޑް\n18 މެއި 2016 - 12:21\nޗެމްޕިއަންސް ލީގު 11 ވަނަ ފަހަރަށް ހޯދުމަށް އަންނަ ހަފުތާގައި އެތުލެޓިކޯ މެޑްރިޑާ ދެކޮޅަށް ފައިނަލަށް ނުކުންނަން ތައްޔާރުވެފައިވާ ރެއާލް މެޑްރިޑުން އޭގެ ކުރިން އިތުރު ކާމިޔާބެއް ހޯދައިފި އެވެ. ދުނިޔޭގެ އެންމެ އަގުބޮޑު ކްލަބުގެ ލިސްޓުގެ އެއް ވަނަ ޖެހިޖެހިގެން ހަތަރު ވަނަ ފަހަރަށް ހޯދީ އެވެ.\nއެމެރިކާގެ ވިޔަފާރި މަޖައްލާ ފޯބްސް އިން ކޮންމެ އަހަރަކު ނެރޭ މި ލިސްޓުގެ އެއް ވަނައިގައި ރެއާލް އޮތްއިރު އެ ޓީމުގެ އަގަކީ 3.6 ބިލިއަން ޑޮލަރު (55.5 ބިލިއަން ރުފިޔާ) އެވެ. މިއީ ގާތްގަނޑަކަށް ދިވެހިރާއްޖޭގެ ބަޖެޓުގެ ދެ ގުނަ އެވެ. ދެ ވަނައިގައި އޮތީ ބާސެލޯނާ އެވެ. އެ ޓީމުގެ އަގަކީ 3.5 ބިލިއަން ޑޮލަރު (53.97 ބިލިއަން ރުފިޔާ) އެވެ.\nބާސެލޯނާގެ ސްޓޭޑިއަމް ކޭމްޕް ނޯ: ކްލަބްތަކަށް އެންމެ ބޮޑު އާމްދަނީއެއް ލިބެނީ ސްޓޭޑިއަމުން. --ފޮޓޯ: އޭއެފްޕީ\nގަދަ ފަހެއްގައި ދެން އޮތީ އިނގިރޭސި ގަދަބާރު މެންޗެސްޓާ ޔުނައިޓެޑާއި ޖަރުމަނުގެ ޗެމްޕިއަން ބަޔާން މިއުނިކް އަދި އާސެނަލް އެވެ. ގަދަ 10 ގައި ހިމެނޭ އެހެން ޓީމުތަކުގެ ތެރޭގައި އަބޫ ދާބީގެ ބިލިއަނަރުން ހިންގާ މެންޗެސްޓާ ސިޓީ އާއި ރަޝިއާގެ މަހުޖަނު ރޯމަން އަބްރަހަމޮވިޗްގެ ޗެލްސީ އާއި ޔުރޮޕާ ލީގުގެ ފައިނަލުގައި މިރޭ ނުކުންނަ ލިވަޕޫލާއި އިޓަލީގެ ޗެމްޕިއަން ޔުވެންޓަސް އަދި އިންގްލެންޑުގެ ޓޮޓެންހަމް ހޮޓްސްޕާސް އެވެ.ފޯބްސް އިން ބުނެފައިވާ ގޮތުގައި މިދިޔަ އަހަރަށް ވުރެ މި އަހަރު ލިސްޓުގެ ގަދަ 20 ގައި ހިމެނޭ ކްލަބްތަކުގެ އަގު ވަނީ 24 އިންސައްތަ މަތިވެފައި ކަމަށެވެ.\nފޯބްސް އިން ނެރޭ އެންމެ އަގުބޮޑު ފަސް ފުޓްބޯޅަ ކްލަބުގެ ލިސްޓް.\nއިތުރު ލިޔުންތައް ރިއަލް މެޑްރިޑް ފޯބްސް ސްޕެނިޝް ލީގް ބާސެލޯނާ


BREAKING NEWS: Male' Sarahahdhugai3Meehunahvure Ginain Magumatheegai Evve Ulhun Manaakoffi - Vaguthu\nމާލެ ސަރަހައްދުގައި ތިން މީހުނަށްވުރެ ގިނައިން މަގުމަތީގައި އެއްވެ އުޅުން މަނާކޮށްފި\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ދެންމެ ނެރުނު ބާޔާނެއްގައި ވިދާޅުވީ، މި ހިނގާ އޭޕްރީލް ދެވަނަ ދުވަހުގެ މެންދުރު 12:00 އިން ފެށިގެން މާލެއާއި، ވިލިމާލެ އަދި ހުޅުމާލެ ހިމެނޭގޮތަށް ތިން މީހުނަށްވުރެ ގިނައިން މަގުމަތީގައި އެއްވެ އުޅުން މަނާކުރާ ކަމަށެވެ.\nމީގެ އިތުރުން އެޗްޕީއޭ އިން ވަނީ މާލެ ސަރަހައްދު ކޮންމެ ދުވަހަކު ތިން ގަޑިއިރަށް ފުރަބަންދުކުރަން ނިންމާފައެވެ. އެގޮތުން އޭޕްރީލް ދެވަނަ ދުވަހުން ފެށިގެން ކޮންމެ ދުވަހެއްގެ ހަވީރު 5:00 އިން ފެށިގެން ރޭގަނޑު 8:00 އާއި ހަމައަށް މާލޭގައި ބޭރަށް ނިކުމެ އުޅުން މަނާވާނެއެވެ. އަދި ޕަބްލިކް ޓްރާންސްޕޯޓް ކަމަށްވާ ބަހާއި، ފެރީގެ ޙިދުމަތް ދިނުން މަނާވާނެއެވެ.\nއެޗްޕީއޭއިން މި ފިޔަވަޅުތައް އަޅާފައިމިވަނީ ރާއްޖޭގައި ކޮވިޑް-19 ޖެހޭ މީހުން އިތުރުވުމުގެ ފުރުސަތު ބޮޑުކަމަށް ނެޝަނަލް އެމަޖެންސީ އޮޕަރޭޝަން ސެންޓަރުގެ ޓެކްނިކަލް އެޑްވައިޒަރީ ގްރޫޕް (ޓެގް) އިން ވިދާޅުވެފައި ވަނިކޮށެވެ. އަދި ސަރުކާރު އޮފީސްތަކާއި، ސްކޫލުތައް އަދި ކޮލެޖުތައް އިތުރު އެއް ހަފްތާއަށް ބަންދުކުރުމަށް މިހާރު ވަނީ ނިންމާފައެވެ.\nއޭޕްރީލް 1, 2020 07:24\nވައިރަސް ބޭރުތެރޭގަ އުޅޭގަޑި ޗޕއ އަށް ހޯދުނީތަ... އިރުއޮއްސި6ކުން 8 ކަށް މިގަޑީގަ ބޭރަށް ނު ކުތުން މަނާވީ....އަނެއް ކާ ތިންމީހުންނަވުރެ ގިނަމީހުންގެ ގްރޫޕަ ކަށް އެޓޭ ކްދީފަ މަދުގްރޫޕެނަމަ އެޓޭ ކެނުދޭ...ޗޕއ ޓެގް ގްރޫޕު ގެންދަންވީނުން އެމެރި ކާއަށް.. މިހާމޮޅުބަޔަ ކު އެމެރި ކާގަ އުޅޭ ކޮވިޑް އަތުލާނެ..ރައްޔިތުންނަށްވާނެ ދައްޗެ ތަ ކުލީފެ ބަލާނެ ކަމެނެތް..ރާއްޖެތެރޭގަ މިހުރި ކުދިރައްތަ ކުގަ ކާޑުގެ ބާވަތްއެހާދަތި...ބޭހެއްނެތް ޑޮ ކްޓަރެނެތް...އިންޑިޔާގަ ކަމެ ކުރީމަ ހަމަ މިތާންގަ އެގޮތައް އެ ކަމެ ކުރަންޖެހޭތަ... ކޮވިޑް6 ކުން 8 ކަށް މަގުމަތީގައުޅެފަ އޭގެފަހުން ނިދަނީތަ...\nތިޔަ އެންގުް އޮތްގޮތުން ހީވަނީ ކޮންމެ ހަތަރެތިން އެ ކަތީގަ ހެން ވައިރަސް ހުންނަނީ. ޢެއްފަހަރާ އެއްވާ3މީހުންގެ ތެރޭގައި ވައިރަސް ހުރި މީހަ ކު ނުހުނަނާނެ ކަމެއް ކިހިނަ ކުންތޯ އެނގެނީ؟\nއޭޕްރީލް 1, 2020 13:53\nއެޗް.ޕީ.އޭ އަށް ސުކުރިއްޔާ.\nއަދި އަޑުގަދަ ވޯކުސޮޕު ތަކާއި ގަރާޖު ތައްވެސް އިރުއޮއްސޭ ގަޑިން އިރުއަރަންދެން މައިތިރި ކޮށްލަދީބަލަ. އަަދި މޭޔަރު ސިފާ ހުއްދަދީގެން ކުރުވާ ދަންވަރު މަގުކޮނުންވެސް ހުއްޓުވާލަދީ ބަލަ!\nއޭޕްރީލް 1, 2020 14:08\nއަދި ބަންގާޅީންގަނޑު ކޮންޓްރޯލް ކޮށްލަދީބަލަ!


BREAKING NEWS: France In Maruvaa Meehunge Adhadhu Varah Bodah Madhuvejje - Vaguthu\nފްރާންސުން މަރުވާ މީހުންގެ އަދަދު ވަރަށް ބޮޑަށް މަދުވެއްޖެ\nކޮވިޑް-19 ޖެހިގެން ފްރާންސުން މަރުވާ މީހުންގެ އަދަދު ވަރަށް ބޮޑަށް މަދުވެއްޖެ ކަމަށް ތަފާސް ހިސާބުތަކުން ދައްކައިފިއެވެ.\nފްރާންސުން ސަރުކާރުން ދެންމެ އާއްމު ކުރި ތަފާސް ހިސާބުތައް ދައްކާ ގޮތުގައި ފާއިތުވި 24 ގަޑިއިރުގެ ތެރޭގައި ފްރާންސުން މަރުވީ 357 މީހުންނެވެ. ނަމަވެސް މީގެ ތެރޭގައި އުމުރުން ދުވަސްވީ މީހުން ބަލަހައްޓާ ތަންތަނުން މަރުވި މީހުންގެ އަދަދެއް ނުހިމެނެއެވެ.\nއުމުރުން ދުވަސްވީ މީހުންގެ ތެރެއިން ކުރިން މަރުވެފައިވާ ބައެއް މީހުން މަރުވެފައި ވަނީ ކޮވިޑް-19 ޖެހިގެން ކަން ކަށަވަރުކޮށް އެމީހުންގެ އަދަދު ވަނީ މިއަދު އާއްމު ކޮށްފައެވެ. އުމުރުން ދުވަސްވީ މީހުންގެ ތެރެއިން 161 މީހަކު މަރުވީ ކޮވިޑް-19 ޖެހިގެން ކަމަށް މިއަދު ނިންމާފައި ވެއެވެ. އެހެންކަމުން ކޮވިޑް-19 ޖެހިގެން މަރުވި މީހުންގެ އަދަދުގެ ގޮތުގައި މިއަދު އާއްމު ކުރި ޖުމްލަ އަދަދަކީ 518 އެވެ.\nއުމުރުން ދުވަސްވީ މީހުން ބަލަހައްޓާ ތަންތަނުން ކޮވިޑް-19 ޖެހުމުން މަރުވި މީހުންގެ އަދަދު އެއްކުރުމުން ފާއިތުވި ތިން ދުވަހު ފްރާންސްގައި މަރުވި މީހުންގެ އަދަދު ވަނީ ހާހަކަށްވުރެ އިތުރު ވެފައެވެ.\nފްރާންސް ސަރުކާރުން މިހާރު އާއްމުކޮށްފައިވާ ހިސާބުތަކަށް ބަލާއިރު މިއަދަކީ ފާއިތުވި ހަފްތާއެއް ތެރޭގައި އެންމެ މަދުން މީހުން މަރުވި ދުވަހެވެ.\nފްރާންސުން މިއަދު ފައްސިވީ 2886 މީހުން ކަމަށް ފްރާންސުން ސަރުކާރުން ބުނެއެވެ. ފްރާންސުން ފައްސިވި މީހުންގެ ޖުމްލަ އަދަދު މިހާރު 92839 އަށް އަރާފައެވެ. އޭގެ ތެރެއިން ބަލިން ރަނގަޅުވީ 16183 މީހުންނެވެ.\nމިއީ މާޗް 21 އިން ފެށިގެން އެންމެ މަދުން ފްރާންސުން މީހުން ފައްސިވި ދުވަހެވެ.\nމާޗް 17 ވަނަ ދުވަހުން ފެށިގެން ފްރާންސް ވަނީ މިމަހުގެ 15 ވަނަ ދުވަހާއި ހަމައަށް ފުރަބަންދު (ލޮކްޑައުން) ކޮށްފައެވެ. ނަމަވެސް މިހާރު ރިޕޯޓްތައް ބުނާ ގޮތުގައި ފުރަބަންދު ކޮށްފައި އޮތް މުއްދަތު އިތުރު ކުރުން އެކަށީގެންވެއެވެ.


Aa Councilarun Huvaa Kurun Mi Mahu 17 Gai – adduLIVE\nLast Updated: May 7, 00:16\nއާ ކައުންސިލަރުން ހުވާކުރުން މި މަހު 17 ގައި\nMay 04, 2021, 21:26 ހަސަން ރަޝީދު\nމިދިޔަ މަހު ބޭއްވި ލޯކަލް ކައުންސިލް އިންތިހާބުގައި ކައުންސިލުތަކަށް އަލަށް އިންތިހާބުވި ކައުންސިލަރުން މަގާމުގެ ހުވާކުރުން މި މަހުގެ 17 ގައި ބާއްވަން ލޯކަލް ގަވަރުމަންޓް އޮތޯރިޓީ (އެލްޖީއޭ) އިން މިއަދު ނިންމައިފިއެވެ.\nމައުލޫމާތު ލިބޭ ގޮތުގައި ކައުންސިލަރުން ހުވާ ކުރުމުގެ ރަސްމިއްޔާތު ކުރިއަށްގެންދާނީ އޮންލައިންކޮށެވެ.\nކައުންސިލް އިންތިހާބުގައި އެންމެ ގިނަ ގޮނޑި ކާމިޔާބުކުރީ ވެރިކަން ކުރާ ކޯލިޝަނުގެ މައި ޕާޓީ އެމްޑީޕީންނެވެ. އެގޮތުން އިންތިހާބުގައި އެމްޑީޕީން 804 ގޮނޑި އަށް ވާދަކޮށް އޭގެތެރެއިން 400 ގޮނޑި ވަނީ ކާމިޔާބުކޮށްފައެވެ.\nއިދިކޮޅު ޕީޕީއެމުން 646 ގޮނޑި އަށް ވާދަކުރިއިރު 325 ގޮނޑި ކާމިޔާބުކުރިއިރު، ޖުމްހޫރީ ޕާޓީން 115 ގޮނޑި އަށް ވާދަކޮށް ލިބިފައިވަނީ 23 ގޮނޑި އެވެ. އަދި އަދާލަތު ޕާޓީން 28 ގޮނޑިއަކަށް ވާދަކުރިއިރު 11 ގޮނޑި ކާމިޔާބުކޮށްފައިވާއިރު އެމްޑީއޭ އިން 20 ގޮނޑިއަކަށް ވާދަކޮށް 16 ގޮނޑި ވަނީ ކާމިޔާބުކޮށްފައެވެ.\nމީގެއިތުރުން އަމިއްލަ ގޮތުން 600 މަގާމަށް ވާދަކޮށް 173 ފަރާތަކުން ވަނީ ގޮނޑި ކާމިޔާބުކޮށްފައެވެ.


SunOnline: FIFA friendly: Brazil evvaruvi iru Argentina ah bodu molheh\nޢަބްދުﷲ އައިމަން 14 Oct 2019, 09:21\nއާޖެންޓީނާއާއި އެކުއެޑޯ ބައްދަލު ކުރި މެޗުގައި ގޯލު ޖެހުމަށްފަހު އާޖެންޓީނާގެ ކުޅުންތެރިން ސެލަބްރޭޓް ކުރަނީ: އެ މެޗުން އާޖެންޓީނާ މޮޅުވީ 1-6 ގެ ނަތީޖާ އަކުން --- ފޮޓޯ// ރަޔާން ބެންސަން\nއިއްޔެ ކުޅުނު ބައިނަލްއަގުވާމީ އެކުވެރިކަމުގެ މެޗެއްގައި ނައިޖީރިއާއިން ވަރުގަދަ ބްރެޒިލް މޮޅުވިޔަ ނުދީ ހިފެހެއްޓި އިރު އެކުއެޑޯ އަތުން އާޖެންޓީނާ ބޮޑު މޮޅެއް ހޯދައިފިއެވެ.\nއަނިޔާގެ ސަބަބުން ގިނަ ދުވަސްތަކެއް ވަންދެން ކުޅުމާއި ދުރުގައި ހުރުމަށްފަހު އަލުން ގައުމީ ސްކޮޑުގައި ހިމެނެން ފެށި ނޭމާ ޖޫނިއާވެސް ފުރަތަމަ އެގާރައިގައި ހިމަނައިގެން އިއްޔެ ބްރެޒިލް ކުޅުނު މެޗުން އެ ޓީމު ވަނީ ނައިޖީރިއާ އަތުން 1-1 ގެ ނަތީޖާ އަކުން އެއްވަރުވެފަ އެވެ. މިފަހަރުގެ ކޮޕާ އެމެރިކާ ކާމިޔާބުކޮށް ރަނގަޅު ފޯމެއްގައި ކުޅެމުން އައި ބްރެޒިލަށް މި ނަތީޖާއަކީ ހިތްހަމަޖައްސާލެވޭނެ ނަތީޖާއެއް ނޫން ކަމަށްވާ އިރު އެ ޓީމާއި އެންމެ ވާދަވެރި އާޖެންޓީނާއިން އިއްޔެ ވަނީ 6-1 ގެ ނަތީޖާއަކުން އެކުއެޑޯ ބަލިކޮށްފައެވެ.\nއިއްޔެގެ މެޗަށް ބްރެޒިލް ނުކުތީ ވަރުގަދަ ސްކޮޑަކާއެކުއެވެ. ލިވަޕޫލަށް ކުޅެމުން އަންނަ ރޮބާޓޯ ފިރްމީނިއޯއާއި މެންޗެސްޓާ ސިޓީގެ ގެބްރިއަލް ޖީސުސް އަދި ޕެރިހުގެ ނޭމާ ފޯވާޑު ލައިނުގައި ހިމަނައިގެން އެ ޓީމުން މެޗު ވަރުގަދައަށް ފެށި ނަމަވެސް މެޗުގެ 12 ވަނަ މިނަޓުގައި ނޭމާއަށް ލިބުނު އަނިޔާއަކާއެކު އޭނާ ވަނީ ބަދަލުކޮށްފައެވެ. ނޭމާއަށް ލިބުނީ ކިހާވަރެއްގެ އަނިޔާއެއްކަން އަދި ޔަގީން ނުވާއިރު އެ ޓީމުގެ ކޯޗު ޓިޓޭ ބުނީ ނޭމާ އެހާ އަވަހަށް ބަދަލުކުރީ އަނިޔާގެ ސީރިއަސްކަން ނޭންގޭތީ ރިސްކެއް ނުނަގަންވެގެން ކަމަށެވެ.\nބްރެޒިލްއާއި ނައިޖީރިއާ ބައްދަލު ކުރި މެޗުގެ ތެރެއިން: އެ މެޗު ނިމުނީ 1-1 ގެ ނަތީޖާއަކުން ދެ ޓީމު އެއްވަރުވެގެން --- ފޮޓޯ/ މެޓް ޑޯމަން\nއިއްޔެގެ މެޗުގައި ފުރަތަމައިން ގޯލު ޖަހައި ލީޑު ނެގީ ނައިޖީރިއާއިންނެވެ. ފުރަތަމަ ހާފުގެ 35 ވަނަ މިނަޓުގައި ޖޯ އަރީބޯ އެ ޓީމަށް ލީޑު ނަގައިދިން ނަމަވެސް ދެވަނަ ހާފު ފެށިގެން ބްރެޒިލްގެ މިޑްފީލްޑަރު ކަސެމީރޯ ވަނީ ގޯލެއް ޖަހައި ނަތީޖާ ހަމަހަމަ ކޮށްދީފައެވެ. ރެއާލްގެ މިޑްފީލްޑަރަށް އިއްޔެގެ މެޗުން ބްރެޒިލް މޮޅުކޮށްދިނުމަށް އޭގެ ފަހުން ވެސް ރަނގަޅު ފުރުސަތެއް ލިބުނު އިރު، ބޮލުން ފޮނުވާލި އެ ހަމަލާ އަމާޒުވީ ހުރަސް ދަނޑީގައެވެ.\nއިއްޔެގެ މެޗުގެ ނަތީޖާއާއެކު ބްރެޒިލް ވަނީ އެންމެ ފަހުން ކުޅުނު ހަތަރު މެޗުންވެސް މޮޅެއް ލިބޭ ގޮތް ނުވެފައެވެ. ފޯމު ކަޓަމުން އަންނަ ބްރެޒިލް ދެން މެޗެއްގައި ވާދަކުރާނީ އެ ޓީމާއި ފެށުނީއްސުރެން އެންމެ ވާދަވެރި އާޖެންޓީނާއާއެވެ.\nއާޖެންޓީނާއާއި ދެކޮޅަށް ބްރެޒިލް އަންނަ މަހު ނުކުންނަ އިރު އެ ޓީމު އޮތީ މިވަގުތު ރަނގަޅު ފޯމެއްގައެވެ. އެގޮތުން އިއްޔެ ކުޅުނު މެޗުންވެސް އެ ޓީމު ވަނީ އެކުއެޑޯ އަތުން ތަފާތު ބޮޑު ނަތީޖާއަކުން މޮޅުވެފައެވެ. އޭގެ ކުރީ މެޗުގައި އާޖެންޓީނާއިން ވަނީ ޖަރުމަނުވެސް ހިފަހައްޓައިފައެވެ.\nއިއްޔޭގެ މެޗަށް އާޖެންޓީނާއިން ނުކުތީ އެ ޓީމުގެ ކެޕްޓަން ލިއޮނެލް މެސީއާއި ސިޓީގެ ފޯވާޑް ސާޖިއޯ އަގުއޭރޯ ނުހިމަނައެވެ. ނަމަވެސް އެ ޓީމުގެ ފޯވާޑް ލައިން ބެލެހެއްޓި ކުޅުންތެރިން ރޭގެ މެޗުގައި ވަނީ މޮޅު ކުޅުމެއް ދައްކާފައެވެ.\nއެ މެޗުގައި އާޖެންޓީނާއިން ފުރަތަމަ ގޯލު ޖެހީ 20 ވަނަ މިނެޓުގައެވެ. ލޫކަސް އަލާރިއޯގެ އެ ގޯލާއެކު އެކުއޭޑޯއަށް ހަމަޖެހިނުލެވި އުޅެނިކޮށް އޭގެ ހަތް މިނެޓު ފަހުން ވަނީ ބައިކޮޅަށް ގޯލެއް ވަދެ އާޖެންޓީނާގެ ލީޑު ފުޅާވެފައެވެ.\nއާޖެންޓީނާއަށް ތިންވަނަ ގޯލު ފުރަތަމަ ހާފުގެ 32 ވަނަ މިނަޓުގައި ލިބުނު ޕެނަލްޓީއަކުން ޖަހައިދިނީ ލިއަންޑްރޯ ޑެނިއަލް ޕަރޭޑެސްއެވެ. ދެވަނަ ހާފު އެކުއެޑޯއިން ގޯލަކާ އެކު ފެށި ނަމަވެސް އާޖެންޓީނާއިން ވަނީ އެ ހާފު ނިމުމުގެ ކުރިން އިތުރު ތިން ގޯލު ޖަހައިފައެވެ. އެ ހާފުގައި އާޖެންޓީނާއަށް ގޯލުތައް ޖަހައިދިނީ ޖާމަން ޕެޒެއްލާއާއި ނިކޮލަސް ޑޮމިނިކުއެޒް އަދި ޖަރުމަނު މެޗުގައި ޑެބިއުޓެންޓެއްގެ ގޮތުގައި އަރައި ގޯލު ޖެހި ލޫކަސް އޮކަމްޕޮސްއެވެ.\nއަންނަ މަހު އާޖެންޓީނާއާއި ބްރެޒިލް ބައްދަލު ކުރާ މެޗު ކުޅުމަށް ހަމަޖެހިފައި ވަނީ ސައުދީ އަރަބިއްޔާގަ އެވެ. އެ މެޗުގައި އާޖެންޓީނާގެ ތަރި މެސީއާއި އަގުއޭރޯ ކުޅޭނެ ކަމުގެ ފެހި ސިގްނަލް އާޖެންޓީނާގެ ކޯޗު ލިއޮނެލް ސްކެލޮނީ ވަނީ ދީފައެވެ.


Yoosuf Bin Thaashfeen 13 - One Online\nޔޫސުފު ބިން ތާޝްފީން 13\nعبـدالمـلـك އިޝްބީލިއްޔާގެ ކޮމާންޑަރ ހުއްޓުވަން އުޅުއްވިއެވެ. އިޝްބީލިއްޔާގެ ކޮމާންޑަރު ޖަވާބު ދެއްވީ އޭނާ އެނބުރި ވަޑައިގެން އެބައިމީހުންގެ ލަޝްކަރުގެ ޚަބަރު އޮޅުންފިލުއްވަން ބޭނުންފުޅު ކަމުގައެވެ. عبـدالمـنعــم އޭނާއަށް ވިސްނައިދެއްވިއެވެ. އެކަމަށްޓަކައި އެންމެން ދިއުމުގެ ބޭނުމެއް ނެތްކަމަށާއި ސަވާރުންގެ ދެތިން މީހަކު ފޮނުވަނިކޮށް އަނެއްދުވަހު ޚަބަރު ހިފައިގެން އަތުވެދާނެ ކަމުގައި ވިދާޅުވިއެވެ. ނަމަވެސް އިޝްބީލިއްޔާގެ ކޮމާންޑަރުގެ ޖަވާބު ކުރުވެފައި ޞަރީޙައެވެ. އޭނާ ދެންނެވިއެވެ. "އަޅުގަނޑުމެން ކަންކުރާންވީ ކޮންގޮތަކަށްކަން އެންމެ ރަނގަޅަށް އެނގޭނީ އަޅުގަނޑުމެންނަށް."\nއިޝްބީލިއްޔާގެ ކޮމާންޑަރ ކަންކުރެއްވިގޮތުން، ޤުރުޠުބާގެ ލަޝްކަރަށް އެރަށުގައި ކޮންމެވެސްކަހަލަ ކެހިވެރި ރޭވުމެއް ތަންފީޒުވަމުން ދާކަމުގެ ޝައްކު އިތުރުވިއެވެ.\nޤުރުޠުބާގެ ކޮމާންޑަރ ވޮލަންޓިއަރ މުޖާހިދުންގެ ޤާއިދު عبـدالمـنعــم އާ މަޝްވަރާ ކުރެއްވުމަށްފަހު ނިންމެވީ ވީހައިވެސް އަވަހަކަށް ޤުރުޠުބާއަށް އެނބުރިވަޑައިގަންނަވާށެވެ. އެބޭފުޅުން ދަތުރު ފެއްޓެވީ މެންދަމެއް ހައިއިރުއެވެ. ވިދިގެންއައި ދުވަހު އެލަޝްކަރު ޤުރުޠުބާއަށް އައިއިރު ރަށުގެ އިމާރާތްތަކުގައި ވިހުރުވެމުން ދިޔައީ معـتـمـد ގެ ދިދައެވެ.\nعبـدالمـنعــم ރަށަށް އަރައިވަޑައިގަތުމާއެކު މިސްރާބު ޖެއްސެވީ ސީދާ އޭނާގެ ގެއަށެވެ. ގޭގެ ދޮރޯށިދޮށުގައި ޤުރުޠުބާގެ ފުލުހުންގެ އާ ވެރިޔާއާއި، އިޝްބީލިއްޔާގެ ލަޝްކަރުގެ ދެ އޮފިސަރަކާއި ސިފައިންގެ ބަޔަކު އޭނާގެ އިންތިޒާރުގައި ތިއްބެވެ. ފުލުހުންގެ ވެރިޔާއަކީ އޭގެ ވަރަށް ކުޑަދުވަސްކޮޅެއްގެ ކުރީން ޤުރުޠުބާގެ ދަންނަބޭކަލުންގެ މަޝްވަރާގެ މަތީން عبـدالمـلـك ސިފައިންގެ ތެރެއިން ވަކިކުރެއްވި އޮފިސަރެކެވެ.\nعبـدالمـنعــم އޭނާގެ އަސް މަޑުކުރެއްވުމާއެކު ފުލުހުންގެ ވެރިޔާ އޭނާގެ އަރިހުގައި ދެންނެވިއެވެ.\n"ކަލާ ހަމަ މިހާރު އަޅުގަނޑުމެންނާއެކު ހިންގަވާ! ޤަޞްރުއްޒަހުރާއުގައި ކަލާއަށް އެބަ އިންތިޒާރު ކުރެވޭ."\n"ތިޔައީ އަމުރެއްތަ؟" عبـدالمـنعــم ހަމަޖެހިވަޑައިގެން ހުންނަވައި ސުވާލު ކުރެއްވިއެވެ.\n"ފުލުހުންގެ ވެރިޔާގެ ބަދަލުގައި އިޝްބީލިއްޔާގެ އޮފިސަރެއް ޖަވާބު އެރުވިއެވެ. "ކަލާ އަމުރަކަށް ނޫނީ ގުޑައިނުލައްވާނެ ކަމަށްވަންޏާ އެއީ އަމުރެއް ކަމުގައި ބައްލަވާ!"\n"އެއީ ޤުރުޠުބާގެ ގަވަރނަރ عبّــاد بــن معـتـمـد ގެ އަމުރުފުޅު."\nعبـدالمـنعــم ޖަވާބު ދެއްވިއެވެ. "އެހެންވީއިރު ހިޔަޅު އޭގެ ދައުފަތުރައިލީދޯ؟"\nއިޝްބީލިއްޔާގެ ސިފައިންގެ އޮފިސަރުގެ ގާތަށް އައި ރުޅީގައި އޭނާގެ މޫނު ރަތްވެގެން ދިޔައެވެ. ނަމަވެސް އޭނާއަށް ވާހަކަ ދެއްކުމުގެ ފުރުސަތު ދިނުން ރަނގަޅު ނުވާނެކަމަށް ފެނިގެން ފުލުހުންގެ ވެރިޔާ ޖަވާބު އެރުވިއެވެ.\n"އަޅުގަނޑުމެން ކަލާއާ ބަޙުޘު ކުރާކަށެއް ނެތިން. އަޅުގަނޑުމެންނަށް އަމުރު އައިސްފައިއޮތީ ކަލާ ގަނޑުވަރަށް ވަޑައިގަންނަވާން ދެކޮޅު ނަހައްދަވާނަމަ ޢިއްޒަތާއި ކަމޭހިތުމާއެކު ގަނޑުވަރަށް ގެންދަން. ކަލާ ގަނޑުވަރަށް ވަޑައިނުގެންފިނަމަ ހައްޔަރުކޮށްގެން ގަނޑުވަރަށް ގެންދެވޭނެ. ކަލާ ފިލައިވަޑައިނުގަތުމަށް ވަޢުދުވެވަޑައިގެންފިނަމަ އިރުކޮޅަކަށް ގެއަށް ވެދެވަޑައިގެންނެވިއަސް އެންމެ ރަނގަޅު!"\nعبـدالمـنعــم އޭނާގެ ނޯކަރަކަށް އިޝާރާތް ކޮށްލައްވައިފައި އަސްމަތީން ފައިބައިވަޑައިގެންފިއެވެ. އޭނާ ނޯކަރާ އަސް ހަވާލުކުރައްވަމުން ފުލުހުންގެ ވެރިޔާއާ ދިމާއަށް ވިދާޅުވިއެވެ. "ގެއަކަށް ވަގަކު ވަނަކަސް ގޭގެ ވެރިޔާ ފިލައިގެނެއް ނުދާނެ! އަހަރެން ހަމަ މިހާރު އެބައަންނަން." عبـدالمـنعــم އެހެން ވިދާޅުވެފައި ގޭތެރެއަށް ވެދެވަޑައިގެންފިއެވެ.\nކުޑައިރުކޮޅެއްގެ ފަހުން عبـدالمـنعــم ހުންނެވީ އޭނާގެ އަނބިކަނބަލުންނާއި ބޭފުޅުންނާއެކު ގޯތިތެރޭގައެވެ. އޭނާގެ އަނބިކަނބަލުންގެ ދެލޯފުޅު ކަރުނަފޮދުން ފުރިގެން ދިޔުމާއެކު ވިދާޅުވިއެވެ. "ޤުރުޠުބާގައި معـتـمـد ގެ ރަސްކަން އިޢުލާނުވެއްޖެ. ކަލާއަށް ވާނީ މިހާރު އެކަން އެނގިވަޑައިގެންފައި."\nعبـدالمـنعــم އެހެން ވިދާޅުވެފައި سعد ގެ އަރިހުގައި ވިދާޅުވިއެވެ. "ދަރިފުޅާ! ކޮއްކޮމެން ގޮވައިގެން އިހަށް ބޭރަށްދޭ! ބައްޕަ ވަރަށް އަވަހަށް ދަރިފުޅަށް އެބަގޮވަން!"\nسعد އާއި، أحمد އާއި، حسن އާ ތިންބޭފުޅުން ދޮރޯށިތެރެއަށް ވަޑައިގެންނެވުމުން عبـدالمـنعــم އޭނާގެ އަނބިކަނބަލުންގެ އަރިހުގައި ވިދާޅުވިއެވެ. "އެބައިމީހުން އަހަރެން ބަލައި ސިފައިން ފޮނުވައިފި!"\nسـكيـنـة ޖަވާބު ދެއްވިއެވެ. "އަޅުގަނޑު ދެނެހުރިން. އެމީހުން މިގޭގައި ފޯރިމަރާތާ ވަރަށްގިނަ އިރުވެއްޖެ!"\nعبـدالمـنعــم ވިދާޅުވިއެވެ. "އަޅުގަނޑަށް ގެއަށް ނާދެވި ލަސްވާގޮތްވެއްޖެނަމަ ކަލާ ކުދީންކޮޅު ގޮވައިގެން ޣަރުނާޠާއަށް ވަޑައިގަންނަވާ! އެންމެ ރަނގަޅުވާނީ އެގޮތް."\n"ނޫން! ނޫން!" سـكيـنـة ގިސްލައްވަމުން ވިދާޅުވިއެވެ.\n"މިހާރު ކަލާއަށް ވިސްނައިވަޑައިގަތުން ފަސޭހަފުޅެއް ނުވާނެ. ނަމަވެސް ދުވަސްކޮޅެއްގެ ފަހުން ކަލާއަށް އަމިއްލަފުޅަށްވެސް އަޅުގަނޑު މިދަންނަވާ ވާހަކަ އިޙުސާސް ކުރެއްވިދާނެ. ޤުރުޠުބާގެ ވެށި މިކުދީން ތަރުބިޔަތު ކުރާކަށެއް ދެނެއް ރަނގަޅެއް ނުވާނެ. އެކުދީން މިތާނގައި ބައިތިއްބައިފިނަމަ އެކުދީންގެ މޭގައިވާ ޣީރަތްތެރިކަމުގެ ކަނިފަށް ނިވިދާނެ. معـتـمـد ގެ ރަސްކަން މިތަނަށް އަންނާނީ މަކަރުވެރިކަމާއި، ހީލަތްތެރިކަމާއި، ފާޙިޝްކަމުގެ ރާޅަކާއެކު މިތާނގައި ޙަޔާތުގެ ހުރިހާ އަގުތަކެއް މުޅީން ބަދަލުވެދާނެ. އަޅުގަނޑަށް ފުރިހަމަ ނުކުރެވި މިދޫކޮށްލާ ކަންތައްތައް މިކުދީން ލައްވައި ކަލާ ފުރިހަމަ ކުރުއްވަންވާނެ. ޣަރުނާޠާ ޤުރުޠުބާއަށްވުރެ ވަކި މާރަނގަޅެކޭ އަޅުގަނޑު ނުދަންނަވަން. ނަމަވެސް އެރަށުގައި އެކުދީން ބަލަހައްޓަވައި ތަރުބިޔަތު ކުރައްވާން އެކުދީންގެ ޅިޔަންބޭބެ ހުންނަވާނެ."\nއަންދަލުސް ގެ އިޝްބީލިއްޔާ (ސެވިލް) ގެ އަލްޤަޞްރު ގަނޑުވަރު (އަލްކަޒާ ޕެލަސް) ފޮޓޯގެ ޝުކުރު : ޖޭންއާޓްސް. ފިކްސަބޭ ---\nسـكيـنـة ވިދާޅުވިއެވެ. "ތިޔައީ ކަލާގެ އަމުރުފުޅު ކަމުގައިވާނަމަ އަޅުގަނޑަކަށް އިންކާރެއް ނުކުރެވޭނެ. އެކަމަކު ކަލާއަށް އަޅުގަނޑުމެންނާއެކު ވަޑައެއް ނުގެންނެވޭނެތޯ؟"\n"އާދެ! މިހާރަކު ނުދެވޭނެ! އަޅުގަނޑަކަށް މިފެތެމުންދާ އޮޑި ދޫކޮށްލެވޭކަށެއް ނެތް. މި ޠޫފާނަކީ ވަގުތީ ކަމެއްކަން އަޅުގަނޑަށް ޔަގީން. އަޅުގަނޑުމެންނަށް މިހަނގުރާމަ ކުރެވުނީ ވަރަށް އާދައިގެ މަޤުޞަދެއްގައި. މިއަށްވުރެ މާ މަތިވެރި މަޤުޞަދެއްގައި ހަނގުރާމަކުރުމަށް މާތް اللّـه އަޅުގަނޑުމެންނަށް އެބަ ދަޢުވަތު ދެއްވާ. އެކަމަށްޓަކައި ކަލާވެސް މިރަށުގައި އިންނަވަން ޖެހިވަޑައިގަންނަވާނެކަމަށް އަޅުގަނޑު ދެކޭނަމަކަ އަޅުގަނޑު ކަލާ ޣަރުނާޠާއަކަށް ނުފޮނުވީމުސް. މިއަދު އަޅުގަނޑަށް އެނބުރި އާދެވޭގޮތްވުމަކީވެސް އެކަށީގެންވާ ކަމެއް. ހަމައެފަދައިން މިއީ އަޅުގަނޑުމެންގެ އެންމެފަހުގެ ބައްދަލުވުންކަމުގައި ވުމަކީވެސް ދުރުކަމެއް ނޫން. އަޅުގަނޑު ކަލާއާމެދު އުންމީދުކުރަނީ އަޅުގަނޑުމެންގެ ކުދީންނަށް ކަލާ ދެއްވާ އެންމެ ކުރީގެވެސް އަދި އެންމެ ފަހުގެވެސް ފިލާވަޅަކަށްވާނީ މުސްލިމެއްގެ ޙަޔާތުގެ މަޤުޞަދު އޭނާގެ ދިރިހުރުމަށްވުރެ މާމަތިވެރިކަން ދަސްކޮށްދެއްވުންކަމަށް. އަޅުގަނޑަށް ފުރިހަމަ ނުކުރެވި ދޫކޮށްލާ މަސައްކަތްތައް ކަލާ އެކުދީން ލައްވައި ފުރިހަމަ ކުރުއްވާންވާނެ."\nسـكيـنـة ކަރުނަ ފޮއްސަވަމުން ޖަވާބު ދެއްވިއެވެ. "އަޅުގަނޑުގެ ސާހިބާ! ތިޔަފަދަ ފިލާވަޅަކަށް އަޅުގަނޑުވެސް ބޭނުން!"\nعبـدالمـنعــم ވިދާޅުވިއެވެ. "ރޭގައި ދުޝްމިނުންގެ ފަހަތުން ވަޑައިގަންނަވަނިކޮށް عبـدالجـبّـار ވަނީ ޒަޚަމުވެވަޑައިގެންފައި. އޭނާގެ ހާލުކޮޅު ވަރަށް ނާޒުކު. އަޅުގަނޑު މިއައީ އޭނާ ބަލަހައްޓާން المـــاس ބަހައްޓައިފައި. عبـدالجـبّـار ގެ ގެއަށް އޭނާ ގެންގޮސްފައި، ހަވީރު ވާންވާއިރަށް المـــاس ގެއަށް އަންނާނެ. ކަލާ މިގޭގެ ހުރިހައި ކަމެއް ބެލެހެއްޓުން އޭނާއާ ހަވާލުކުރައްވާ! ބޭނުންވެއްޖެނަމަ އިތުރަށް މިހިރަ އަސްތައް ވިއްކަވާލައްވާ!"\nسـكيـنـة ވިދާޅުވިއެވެ. "އިއްޔެ ތިޔަބޭފުޅުން ދުޝްމިނުން ފައްސަވައި ވަޑައިގަތުމުން عبـدالجـبّـار ގެ އަނބިކަނބަލުން ބޭފުޅުން ގޮވައިގެން މިގެއަށް ވަޑައިގެންނެވި. އޭނާ ވަޑައިގަތީ އަޅުގަނޑަށް ފަތަޙައިގެ މުބާރިކުބާދީ ވިދާޅުވާން. އޭނާ ވިދާޅުވީ ފަތަޙައަށްފަހު އޭނާ ގޮވައިގެން ޙައްޖަށް ވަޑައިގަންނަވަން عبـدالجـبّـار ވަޢުދުވެވަޑައިގެންފައިވާކަމަށް. އަނެއްކާ عبـدالجـبّـار ގެ ޒަޚަމް މާބޮޑަށް ސީރިޔަސްތޯ؟"\n"ޑޮކްޓަރު ހުރީ އޭނާއާމެދު ވަރަށް ފިކުރު ބޮޑުވެފައި. އޭނާ ޒަޚަމުވެވަޑައިގެންނެވިއިރު އަޅުގަނޑުމެންނަކަށް ޤުރުޠުބާއާ މާދުރަކަށްވެސް ނުދެވޭ. އެކަމަކު އަޅުގަނޑުމެންނަށް އެކަން އެނގުނީ އޭނާ ހޭފުޅުނެތިގެން ވެއްޓިވަޑައިގެންނެވުމުން."\nعبـدالمـنعــم އެހެން ވިދާޅުވެފައި އޭނާގެ ބޭފުޅުންނަށް ވިދާޅުވެލެއްވުމާއެކު ތިންބޭފުޅުން ދުވެވަޑައިގެންފައި އޭނާގެ އަރިހަށް ވަޑައިގެންފިއެވެ. عبـدالمـنعــم އެއްބޭފުޅަކަށްފަހު އަނެއްބޭފުޅަކު އުރައިލައްވައި މޭފުޅުގައި ޖައްސަވައިލެއްވިއެވެ. އެއަށްފަހު سعـد އާ މުޚާޠަބުކުރައްވައި ވިދާޅުވިއެވެ.\n"ދަރިފުޅާ سعـد! ބައްޕަ މިދަނީ ވަރަށްބޮޑު ކަމަކު ބޭރަށް. ބައްޕަ އަންނަންދެން ކޮއްކޮމެން ރަނގަޅަށް ބަލަހައްޓާތި! މަންމައަށް އުނދަގޫ ނުކުރާތި!"\nحسن އޭނާގެ ބައްޕާފުޅުގެ ފައިންޕުޅުގައި އޮޅުލައިވަޑައިގެންފައި ވިދާޅުވިއެވެ. "ބައްޕާ! އަޅުގަނޑުވެސް ބައްޕަ އަރިހު ގެންދަވާ. ހަނގުރާމަ ނިމުމުން އަޅުގަނޑު ގޮވައިގެން ބޭރަށް ވަޑައިގަންނަވާނެކަމަށް ބައްޕަ ވިދާޅުވީމެއް ނޫންތޯ؟"


Mieehey loiybakee ? - Episode:4– adduLIVE\nމިއީހޭ ލޯތްބަކީ؟ ( ހަތަރުވަނަ ބައި)\n1 Aug 24, 2019, 06:30 ޝައިން\nޒީޝާން އަވަސް އަވަހަށް އޭނަގެ ލޮލުގައިހުރި ކަރުނަތައް ފުހެލަމުން ސާރާގެ ފަހަތުން ހިނގައިގަތެވެ. ފާޚާނާއަށް ވަދެވުމާއެކު ޒީޝާންގެ ބަޑިފަޅައިގެން ދިޔައެވެ.\nމިހުރިހާ ދުވަހު އޭނާއަށް މިދުވެވުނީ އަވާމެންދުރެއްގެ ފަހަތުން ހެއްޔެވެ. ޒަލަފްއަކީ ހަމައެކަނި އޭނާއަށް ކެއްކުނު ޚިޔާލީ ފޮލާއެއްކަމެއް އޭނާއަށް އެނގޭނީ ކިހިނަކުން ހެއްޔެވެ؟ އެހާބޮޑު އޮޅުވާލުމެއް މީހަކު އޭނާއަށް އޮޅުވާލަފާނެ ކަމުގައި ފަހަރެއްގައިވެސް އޭނައަށް ހީކުރެވިފައެއްނެތެވެ. ނަމަވެސް އަދިވެސް އޭނާ އެކަން ޔަޤީންކުރަން ބޭނުމެވެ. ޒަލަފްގެ ދުލުން އެއީ ހަޤީޤަތެކޭ ނުބުނާހާ ހިނދަކު އޭނާގެ ހިތް އެކަން ގަބޫލެއް ނުކުރާނެވެ. ޒީޝާން ލޮލުން ކަރުނަ ފުހެލުމަށްފަހު އޭނާގެ ޖީބުން ފޯނުނެގިއެވެ. ޒަލަފް އެންމެފަހުން އޭނާއަށް ގުޅިނަމްބަރަށް ޑައަލްކޮށްލިއެވެ. ދެތިން ފަހަރު ގުޅިފަހުން ޒަލަފް ފޯނުނެގިއެވެ.\n" ކީކޭ ލޯބީ؟…" ނިދިބަރުވެފައިވާ އަޑަކުން ޒަލަފް އަހާލިއެވެ.\n" ކޮންތާކު؟.." ޒީޝާން އަހާލިއެވެ.\n" ގޭގަ…ނިދަން މިއޮތީ؟…ކިހިނެއްވީ މިހާ ހެނދުނާ ތިގުޅީ؟…" އާފުރިލަމުން ޒަލަފް އަހާލިއެވެ.\n" ހަމަ ހަނދާންވީމަ ގުޅާލީ….މިސްޔޫ.." ޒީޝާން ފޯނުކަނޑާލުމަށްފަހު ފާޚާނާއިން ނުކުތެވެ.\n" ކޮބާ ހިނގާލަން ދާންވީނު؟…" ޝީޒާން ފެނުމާއެކު ސާރާ އަހާލިއެވެ.\n" ޒާދު މިރަށުގަ އުޅޭތަ؟.." ޒީޝާން އަހާލިއެވެ.\n" އާނ…ކުރިންޔެރަކު މެންދަމު އޭނައުޅޭ މަސްދޯނީގަ ރަށަށް އައީ….ބޮޑުދައިތަބުނީމަ މަށަށްވެސް އެނގުނީ…." ސާރާ ބުނެލިއެވެ.\n" ހިނގާބަލަ އެގެއަށްދާން….އަހަރެންބޭނުން ހަމަމިހާރު އެގެއަށްދާން…" ޒީޝާން ބުނެލިއެވެ.\n" ޒީ..ހަމަޖެހިބަލަ!..ތިހާ އަވަސްއަރުވާލާ އެއްޗެއްނޫން…ކުއްލިއަކަށް ގޮސް ނުދަންނަގެޔަކަށްވަދެ އޭނައާ ބައްދަލުކުރުން ރީއްޗެއް ނުވާނެދޯ…" ޝިޔާ ކަންބޮޑުވެފައި ބުނެލިއެވެ.\n" އަހަރެން ނޫޅެން އެގެއަށްގޮސް ހަންގާމާ ކުރާކަން….ހަމައެކަނި އޭނާއަށް އަންގާލަން ބޭނުންވަނީ އަހަރެންނަށް އޭނާގެ ހަޤީޤަތް އެނގިއްޖެކަން…" ރުންކުރުގޮތަކަށް ޒީޝާން ބުނެލިއެވެ.\n" އޯކޭ..ހިނގާ…އެކަމު ރުޅިއަޔަސް އަޑުގަދަނުކުރާތި!…އެގޭމީހުންގެ ކުރިމަތީގަ ދެބަސްނުވާތި!.." އަނެއްކާވެސް ޝިޔާބުނެލިއެވެ.\n" މިގަޑީގަ އެނގޭގަ ނޫޅޭނެ މާގިނަމީހުންނެއް….ރާފިއުއާ ޒާދު އެކަނި އުޅޭނީ…ޒަލަފް ޑޮކްޓަރަށްދައްކަން ބޮޑުދައިތަވީ ގަމަށްގޮސް….އެހެންވީމަ ކިތަންމެ އަޑުގަދަކުރިޔަސް އިތުރުމީހަކަށް ނީވޭނެ…" ސާރާ އޮޅުންފިލުވައިދިނެވެ.\nސާރާދައްކަމުން ދިޔަމަގުތަކުން ހިނގަމުންގޮސް ތަންކޮޅެއް ވަލާއި ކައިރި ސަރަހައްދެއްގައި ހުރި ގެއެއްގެ ތެރެއަށް އެމީހުންވަނެވެ.\nއެއީ އާދައިގެ ގޮތަކަށް އިމާރާތްކޮށްފައިވާ ގެއެކެވެ. ގޭގެ ފާރުތައްބާވެ ދިމަދިމާލުން ކުލަވެސްހުރީ ފައިބާފައެވެ.\n" އާދޭ…ރާފިއުގެ ކޮޓަރީގަ އޭނަ އުޅޭނީ….އެހުރީއެންމެ އެކޮޅަށް އެކޮޓަރި…ގޮސް ދޮރުގަ ޓަކިޖަހާލަބަލަ….އަހަރެމެން ބޭރުގަ މަޑުކޮށްލާނަން…" ސާރާ އެތެރެއަށް އިޝާރާތްކޮށްލާފައި އެހެންބުނުމުން ޖެހިލުންވެހުރި ޒީޝާން އެތެރެއަށްވަނެވެ.\nސާރާދެއްކި ކޮޓަރީގެ ދޮރުމައްޗަށް ހުއްޓި، ފުންނޭވާއެއް ދޫކޮށްލުމަށްފަހު ދޮރުގައި މަޑުމަޑުން ޓަކިދިނެވެ. އިރުކޮޅަކު މަޑުކޮށްލުމުންވެސް ޚަބަރެއް ނުވުމުން ތަންކޮޅެއްބާރަށް ދެފަހަރަކު ޓަކިޖަހާލިއެވެ. އެވަރުންވެސް ހިލަމެން ނުވުމުން ފޯނުނަގައި ޒަލަފްއަށް ގުޅާލިއެވެ. އެތެރޭން ފޯނުރިންގްވާ އަޑު އިވެންފެށުމުން ޒީޝާންގެ ހިތް އަވަސްވިއެވެ.\n" ކީކޭ ދޫނީ…" ފޯނުނެގުމާއެކު ނިދިއަޑަކުން ޒަލަފް ބުނެލިއެވެ. ޒީޝާންއަށް ބުނަންވީ އެއްޗެއް ނޭނގިފައި އިރުކޮޅަލު ހިމޭނުން ހުރެވުނެވެ.\n" މާވަރަކަށް މިސްވާ ދުވަހަކީތަ؟…އިރުއިރުކޮޅުން ތިގުޅަނީ؟…" ޒީޝާން ޖަވާބެއް ނުދިނުމުން އަނެއްކާވެސް ޒަލަފް ވާހަކަދެއްކިއެވެ.\n" ޒަލް ކޮޓަރި ދޮރު ހުޅުވަބަލަ!….އަހަރެން މިހުރީ ދޮރުމަތީ.." އެންމެ ފަހުން ޒީޝާން ބުނެލިއެވެ.\n" ކީކޭ….ކޮޓަރިއޭ…..ސަމާސާ ކުރަނީދޯ….އަހަރެންގެ ހިތްތަޅުވަންވެގެން…" ހީލަމުން ޒަލަފް އެހެންބުނީ ޒީޝާން ކުރަނީ ސަމާސާއެއް ކަމުގައެވެ.\n" ނޫން…އަހަރެންނޭ މިޓަކިޖަހަނީ…" ޒީޝާން އެހެންބުނަމުން ދޮރުގައި ޓަކިދިނެވެ. އެއާއެކު ޒަލަފްއަށް ފުންމައިގެން އެނދުން ތެދުވެވުނެވެ.\n" ޒީ އަސްލުވެސް ތިހުރީ މިރަށުގަތަ؟…" ޔަޤީންނުވެފައި ޒަލަފް އަހާލިއެވެ.\n" އާނއެކޭ…ދޮރުހުޅުވަބަލަ! އޭރުން ޔަޤީންވާނެ…" ޝީޒާން ބުނެލިއެވެ. ޒަލަފް ކަންފަތުގައި ފޯނުޖަހައިގެން އެހުރިގޮތަށް ހުރެ ދޮރުކައިރިއަށް ޖެހިލިއެވެ. އޭނާ ދޮރުކައިރީ އިރުކޮޅަކު މަޑުކޮށްލީ އަދިވެސް ޔަޤީންކޮށްލުމަށެވެ.\n" ކާކު ދޮރުގަ ތަޅަނީ؟…" ފޯނުގައި އަތްއަޅާލަމުން ޒަލަފް ގޮވާލިއެވެ. ބޭރުގައިހުރި ޒީޝާންއަށް އެއައަޑު އިވުނެވެ.\n" އަހަރެންނޭ….ޒީޝާން…" ޒީޝާން ފޯނުކަންފަތާއި ދުރުކޮށްލަމުން ޒަލަފްއަށް އިވޭވަރަށް ބުނެލިއެވެ. ބޭރުން އިވުނީ ޒީޝާންގެ އަޑުކަން ޔަޤީންވުމުން ޒަލަފްގެ ހިތްއަވަސްވިއެވެ.\nއެހާ ކުއްލިގޮތަކަށް ޒީޝާން އަތުވެދާނެކަމަކަށް އޭނާހިއެއް ނުކުރެއެވެ. ޒަލަފް މަޑުމަޑުން ދޮރުހުޅުވާލިއެވެ. ކުރިމަތީގައި ހުރި ޒީޝާން ފެނިފައި މީހާފިނިވެ އިސާހިތަކު އޮއްދާވެސް ހިއްލައިފިއެވެ. ޒީޝާން މިރަށުގައި ކުރަނީ ކީއްބާއޭ ހިތަށްއެރިއެވެ.\n" ހައި…ޒީ…ކޮންއިރަކު އައީ؟….ކިހިނެއް މިގެހޯދީ؟…" ޖެހިލުންވެ ހުރެ ޒަލަފް ސުވާލުކޮށްލިއެވެ. ހުސްގަޔާހުރި ޒަލަފް ފެނުމުން ޒީޝާންގެ ހިތްއަވަސްވާ ގޮތްވިއެވެ. ނަމަވެސް ވަރަށް އަވަހަށް އޭނާގެ ހިއްސުތައް ހަމައަކަށް އަޅުވާލިއެވެ.\n" ހޯދަން ބޭނުން މީހަކަށް ހުރިހާ އެއްޗެއްވެސް ހޯދޭނެ….ނޫންތަ؟…" ހަމަޖެހޭގޮތް ދައްކަމުން ޒީޝާން ބުނެލިއެވެ.\n" އާނ..ޔަޤީނެއްނު…އެކަމު ޒީއެކަނިތަ ތިއުޅެނީ؟.." އެހެންމީހަކު ފެންނަން ނެތުމުން ޒަލަފް އަހާލިއެވެ.\n" ނޫން…ބަޔަކާއެކީ" ކުރުގޮތަކަށް ޒީޝާން ޖަވާބުދިނެވެ.\n" ޒީ މަޑުކޮށްލަންވީނު….އަހަރެން އަންނާނަން ބޯލާނެ އެއްޗެއް ހިފައިގެން…" ޒަލަފް ހަމަޖެހިލަމުން ބުނެލިއެވެ.\n" ނޫން…އަހަރެން އެއްޗެއް ބޯކަށް ބޭނުމެއްނޫން…އަހަރެން ބޭނުމީ ޒަލްއާ ވާހަކަދައްކަން…ހަމައެކަނި ޒަލްއާ ބައްދަލުކުރަން އަހަރެން މިރަށަށްއައީ…" ޒީޝާންގެ އަޑުގައިވީ ނުރުހުމުގެ އަސަރު ޒަލަފްއަކަށް ސިއްރެއް ނުވިއެވެ.\n" އޯކޭ…ހިނގާ…" ޒަލަފް އެހުރިގޮތަށް ހިނގައިގަތުމުން ޒީޝާން ބަލާލީ ސުވާލުގެ ނަޒަރަކުންނެވެ.\n" ކިހިނެއްވީ؟…ހުސްގަޔާހުރީމަ ކަމުނުދިޔައީތަ؟…ހެހެހެ…އެބައަންނަން ޓީޝާޓެއް ލައިގެން…" ޒަލަފް ހީލަމުން ކޮޓަރިއަށްވަދެ ޓީޝާޓެއްލައިގެން ނުކުތެވެ. ޒީޝާންއާ އެކު ބޭރަށް ނުކުތްވަގުތު ގޯތިތެރޭގައިހުރި ޖޯލިފަތީގައި ތިބި ޝިޔާއާއި ސާރާފެނުމުން ޒަލަފްގެ މޫނުގެ ކުލަބަދަލުވިއެވެ.\n" ހިނގާ މިދިމާ ބީޗަށް…" އެމީހުން ތިބުމުން ޒަލަފް ބޭނުންވީ ޒީޝާން ގޮވައިގެން ތަންކޮޅެއް ދުރަށްގޮސް ވާހަކަދައްކާށެވެ.\n" ކީއްވެ މިތާ ތިދައްކާ ވާހަކައެއް ނުދެއްކެންވީ؟….މިތާހުރެ ވާހަކަދައްކަބަލަ!" ޒީޝާން އެއްޗެއް ބުނަންވާއިރަށް ޝިޔާބުނެލިއެވެ.\n" ޝިޔާ ޕްލީޒް…އަހަރެން ބޭނުން ޒަލްއާ އެކަނި ވާހަކަދައްކަން…" ޝިޔާއަށް ބަލާލަމުން ޒީޝާން ބުނެލިއެވެ.\n" އޯކޭ…ޒީބޭނުންގޮތެއް…އެކަމު ހަނދާންކުރާތި އަހަރެން ދެއްކި ވާހަކަ…" ޝިޔާ ހަނދާންކޮށްދިނެވެ. ޒީޝާން ޒަލަފްގެ ފަހަތުން އަތިރިއާ ދިމާއަށް މިސްރާބުޖެހިއެވެ.\n" ޝިޔާ….އޭނާ އަދިވެސް މޮޅެތި ވާހަކަދައްކައިގެން ޒީޝާން ހައްލާލާނެ…ހިނގާ އަހަރެމެންވެސް އެމީހުންގެ ފަހަތުންދާން….ފިލާތިބެގެން އެމީހުން ދައްކާ ވާހަކަ އަޑުއަހާނީ…ޒީޝާން ހައްލާލަން އުޅެފިއްޔާ އަހަރެން ރަނގަޅަށް އޭނަ ބޭޒާރުކޮށްލާނަން…." ސާރާ ޚިޔާލުދިނެވެ. ޝިޔާވެސް އެގޮތާއެއްބަސްވިއެވެ. ޒީޝާންގެ މޮޔަކަމުން އަދިވެސް ޒަލަފްގެ ބަހަށް އޭނާ ހެއްލިދާނެކަމަށް ޝިޔާ ގަބޫލު ކުރެއެވެ. ޒަލަފް ޒީޝާން ގޮވައިގެން ގޮސް އިށީނީ އަތިރިމަތީގައިހުރި ހިޔާބޮޑުގަހެއްގެ ދަށުގައިވާ ޖޯލިފައްޗެއްގައެވެ.\n" ޒީ ކީއްވެ ގުޅާނުލާ ކުއްލިއަކަށް ތިއައީ؟…އެހެންނަމައެއްނު ފެންވަރާ ދޮންކޮށްލައިގެންވެސް ހުރެވުނީހީ…މިހާރު މިހުރީ ދަތްވެސް ނޫގުޅާ ހަޑިގިއްލާ ހެދިފަ" ޒީޝާން ހިމޭނުން އިންނަން ފެށުމުން ކަމެއް ގޯސްވެއްޖެކަން އެނގޭއިރުވެސް ޒަލަފް އެނގޭކަމަށް ނުހަދައި މަޖާވެފައި ވާހަކަދެއްކިއެވެ.\n" ޒަލް ކީއްވެ އަހަރެންނަށް އޮޅުވާލީ؟…ކީއްވެ އަހަރެންނަށް ދޮގުހެދީ؟.." އިސްޖަހައިގެން އިނދެ މޮޅިވެރި އަޑަކުން ޒީޝާން އަހާލިއެވެ.\n" ކީކޭ ތިކިޔަނީ؟…ކޮންކަމެއް އޮޅުވާލީ؟…" ވަރަށް އާދައިގެ ގޮތަކަށް ޒަލަފް އަހާލިއެވެ.\n" އޯހް..ޕްލީޒް ޒަލަފް އިތުރަށް އަހަރެންނަށް އޮޅުވާލަން ނޫޅޭ…..ޒަލަފް ހީކުރީ އަހަރެންނަށް ޒަލަފްގެ ހަޤީޤަތް ދުވަހަކުވެސް ނޭނގޭނެކަމަށްތަ؟…ޒަލަފް އަހަރެންނަށް އޮޅުވާނުލަނީ ކޮންކަމެއް؟…ޒަލަފްގެ ރަށާއި ނަމަށްދާންދެން އަހަރެންނަށް އޮޅުވާލީއިރު ޒަލަފްގެ ހިތަށް ކުޑަކޮށްވެސް ނާރާތަ އަހަރެންނަށް ދުވަހެއްގަވެސް ހަޤީޤަތް އެނގިދާނެކޭ…." ޒީޝާން ކުރަންފެށި ސުވާލުތަކުން ޒަލަފުއަށް ހައިރާންކަމެއް ލިބުނެވެ.\n" ޒީ….ޒީ ތިކިޔާއެއްޗެއް އަހަރެންނަކަށް ދޭހައެއްނުވޭ….ތަންކޮޅެއް ސާފުކޮށް ބުނެބަލަ ތިކިޔާ އެއްޗެއް…" ޒަލަފް ސީރިއަސްވެލާފައި އަހާލިގޮތުން ޒީޝާންގެ ގާތަށް އިތުރަށް ރުޅިއައެވެ.\n" އަހަރެން މިކިޔަނީ އަހަރެންނަށް އެނގިއްޖޭ ތީކާކުކަން؟…ތީ ރ.އުނގޫފާރަށް ނިސްބަތްވާމީހެއްނު….ޒިޔާދެއްނު ކިޔަނީވެސް….އަދި ކުރިން ކައިވެންޏެއް ކޮށްގެން ދަރިޔަކު ހުންނަކަންވެސް މަށަށް އެނގޭ….ދަރިޔަށް ޚަރަދުދޭން ޖެހިދާނެތީ ރަށުން ފިލައިގެން އައިހެއްނު މިރަށުގަ ތިއުޅެނީ….އަހަރެންގެ ގަމާރުކަމުން ތިކަހަލަ މީހަކަށް މިހުރިހާ ދުވަހު އިތުބާރު ކުރެވުނީ….އެކަމު ދެން އިތުރަށް އަހަރެންނަށް އޮޅުވާލަން މަސައްކަތް ކުރާނެކަމެއް ނެތް…." ޒީޝާން ފުންމައިގެން ޖޯލިން ތެދުވިއެވެ.\n" ޒީ ޕްލީޒް…އަޑުއަހާބަލަ!…ތީ ކާކުދެއްކި ވާހަކަތަކެއް…އަހަރެންގެނަމަކީ އަހުމަދު ޒަލަފް… ޒިދާއެއްނޫން….އަހަރެންގެ މަންމަގެ ރަށް އުނގޫފާރަކީ…މިއީ އަހަރެންގެ އުފަންރަށަކީ…އަހަރެންގެ ބައްޕަގެ ރަށްމީ….އަހަރެންގެ އައިޑީކާޑްވެސް ދައްކަފާނަން….ޒީޕްލީޒް ގަބޫލުކުރޭ! އަހަރެން މިބުނަނީ ތެދު…" ޒަލަފް ޒީޝާންގެ އަތުގައި ހިފައި އާދޭހައިއެކު ވާހަކަދެއްކިއެވެ.\n" ހެޔޮނުވާނެ ޒަލަފް….އަދިވެސް ދޮގުހަދަންތަ ތިއުޅެނީ….އެންމެ ހަމަ އެންމެ ސުވާލަކަށް ތެދުތެދަށް ޖަވާބުދީބަލަ…ދުވަހަކުވެސް ކައިވެންޏެއް ކުރިންތަ؟.." ރޮވިފައިވާ އަޑަކުން ޒީޝާން އަހާލިއެވެ.\n" ޒީ…އަހަރެން ކިޔައިދޭނަން ހަޤީޤަތް….އަހަރެން ކުރިން މެރީކުރިން…އެކަމު އަހަރެންގެ ދަރިޔަކު ނުހުރޭ…އަދި އަހަރެން މިރަށުގަ މިއުޅެނީ ފިލައިގެން އައިހެއްނޫން….ގަބޫލުކުރޭ! މީހަމަ ހައްޤުތެދު…" ޒަލަފް ވަރަށް ދެރަވެފައި ބުނެލިގޮތުން އޭނާ އެހަދަނީ ތެދުހެން ޒީޝާންއަށް ހީވިއެވެ.\n" އެހެންވީމަ އަހަރެންނަށް މިއަޑުއިވުނީ ރަނގަޅަކަށްނު….ޒަލަފް އަހަރެންނާ ގުޅުނީ ލޯތްބަކުންނޫންދޯ….ހަމައެކަނި ވަގުތީ އުފަލަކަށްޓަކާ…..މިހުރިހާ ދުވަހު ލޯބިވެޔޭ ކިޔައިގެން އަހަރެންނަށް އެހާބޮޑު އޮޅުވާލުމެއް އޮޅުވާލީ ކީއްވެ؟….ޒަލަފްއަށްޓަކާ އަހަރެން ކީއްނުކޮށްދެނީ؟….މަންމަމެންނާ ސިއްރު ޒަލަފް ބުނިތާކަށް ގޮސްގެން އަހަރެން ބައްދަލުކުރިން….ކިތަންމެ ކުޑަކަމެއްވެސް ޒަލަފްއަށް އަހަރެން އޮޅުވައެއްނުލަން….އަހަރެން ހީކުރީ ޒަލަފް އަހަރެންދެކެ ވީ ހަޤީޤީ ލޯބިކަމަށް….ކިހާފޮނި ހުވަފެންތަކެއް އަހަރެން ދުށީ….އަހަރެންގެ އެންމެންގާތް އެކުވެރިޔާގާތު ވަރަށް ފަޚުރުވެރިކަމާއެކު އަބަދުވެސް އަހަރެންބުނަން ޒަލަފް ދުވަހަކުވެސް އަހަރެންނަކަށް ދެރައެއްނުދޭނޭ….އެކަމު ބަލާބަލަ! އަހަރެން ކުރި އިތުބާރާ ލޯބީގެ އެއްވެސް އަގެއްނެތެއްނު….ނުވިތާކަށް އަހަރެންނަށް މިހުރިހާ ދުވަހު ލޯބިވެވުނު މީހާގެ އަސްލުނަންވެސް އަހަރެންނަށް ނޭނގުނު..ނަން އޮޅުވާލި މީހަކު އޮޅުވާނުލާނީ ކޮންކަމެއް؟ އެންމެ ދެރަވަނީ އަހަރެން އެންމެ ނަފްރަތު ކުރާ އެތި ކަމަށްވާ މަސްތުވާ އެއްޗެހީގެ އަޅަކަށްވެފަވީމަ…ދެން އަހަރެންގެ މައިންބަފައިންނަށްވެސް އަހަރެން ދައްކާނީކޮންމޫނެއް…" ޒީޝާން އޭނާގެ ދެއަތުން މޫނުފޮރުވާލަމުން ގިސްލަގިސްލާފައި ރޯންފެށިއެވެ. ޒީޝާންގެ އަޑުގައިވީ ރިހުމުން ޒަލަފްގެ ހިތަށް ނުހަނު އަސަރުކުރިއެވެ. ޒީޝާން އޭނާދެކެ އެހާލޯބިވެދާނެ ކަމަކަށް އޭނާއަށް އަންދާޒާ ކުރެވިފައެއްވެސް ނެތެވެ.\n" ޒީ…އަހަރެންނަށް މާފްކުރޭ!…އަހަރެން ޒީއަށް އޮޅުވާލާކަށް ބޭނުމެއްނޫން….އަހަރެން މިބުނަނީ ތެދު….އަހަރެން ކައިވެންޏެއްކުރިން….އެކަމު އަހަރެންގެ ދަރިޔަކު ނުހުރޭ…އަދި އަހަރެންގެ ނަމަކީވެސް ހަމަ ޒަލަފް….ގަބޫލުކުރޭ…ހުވާކޮށްފަ މިބުނީ އަހަރެން ޑްރަގާ ވައިވެސް ނޭޅެން…" ޒަލަފް ހުވާކޮށްފައި އޭނާ އެބުނަނީ ތެދެއްކަން ހާމަކޮށްދޭން މަސައްކަތް ކުރިއެވެ.\n" ހުއްޓާލާ!….ކަލޭ އަދިވެސް މޮޅު ވާހަކަދައްކައިގެން ޒީ ހައްލާލާކަށްނު ތިއުޅެނީ؟…" ދާދިގާތުން ޝިޔާގެ އަޑުއިވިފައި ޒީޝާންއާއި ޒަލަފްއަށްވެސް ބަލާލެވުނީ އެކުއެކީގައެވެ. އޭރު އެމީހުންތިބި ގަހުގެ ބިއްދަށުން ޝިޔާއާއި ސާރާނުކުމެއެވެ.\n" ހެއްދެވިފަރާތް ގަންދީވެސް ކަލޭ ކަހަލަ މީހުން ކުރާނީ ދޮގުހުވާ….އަމިއްލަ ދަރިވެސް ދިރިހުއްޓާ ތިމަރާލީ….ހުރިނުލަފާކަން…..ކަލޭތީ ކާކުކަމާ ކިހާ ގޮތެއްނެތް މީހެއްކަން އަހަރެމެންނަށް އެނގިއްޖެ….ދެން ކޮންމެހެން އަހަރެމެން ބޭނުމެއްނޫން ކަލޭގެ އައިޑީކާޑް ބަލާކަށްވެސް….ކިހިނެއް އެނގެނީ ފޭކް އައިޑީއެއްވެސް ނުހަދާނެކަމެއް….ޑްރަގްފަދަ މުޑުދާރު އަމަލެއްކުރާ މީހަކު ނުކުރާނެ ކަމެއް އޮންނާނެތަ؟…މާލެގޮސްވެސް އަންހެނެއް އުނގަށްލައިގެން އިން މަންޒަރު އަހަރެންގެ ލޮލުން ދުށިން….ހުރިހާ ހަޤީޤަތެއް އެނގުނީމަވެސް އަދިވެސް ތިއުޅެނީ އޮޅުވާލަން ކަމަށްތަ؟…ދެން ކަލޭގެ މަޅީގަ ޒީ ކީއްކުރަން، އިތުރު އެހެން އަންހެން ކުއްޖަކުވެސް ޖެހުނަކަ ނުދޭނަން…ހަނދާންކުރާތި މީގެ ފަހުން ޒީއާ ވައިވެސް ނޭޅޭތި!…ޒީ އާދޭދާން…" ޝިޔާ ހިތްފުރޭވަރަށް ޒަލަފްއާ ދިމާއަށް އެތިވަރުގޮވުމަށްފަހު، ރޮއެ ރޮއެހުރި ޒީޝާންގެ އަތުގައި ހިފައިގެން ދާން ހިނގައިގަތެވެ.\n" ޒީ..ޕްލީޒް އަހަރެން މިދައްކާ ވާހަކަ އަޑުއަހާބަލަ!…" ޒަލަފް ޒީޝާންގެ ފަހަތުން ގޮސް އޭނާގެ އަތުގައި ހިފިއެވެ.\n" އަހަރެންގެ އަތުން ދޫކޮށްލާ….އަހަރެން ދުވަހަކުވެސް ކަލެއަށް މާފެއް ނުކުރާނަން….އައި ހޭޓް ޔޫ…އައި ރިއަލީ ހޭޓް ޔޫ.." ޒަލަފްގެ އަތް ފޮޅުވާލުމަށްފަހު ޒީޝާން ދުއްވައިގަތެވެ. ކަންބޮޑުވެފައި އިސްތަށިގަނޑުގެ ތެރެއަށް އަތްމަހާލަމުން ޒަލަފްއަށް ލޯމަރާލެވުނީ ހަދާނެގޮތް ހުސްވުމުންނެވެ. މިފަދަ ގޮތަކަށް ޒީޝާންއާ ގުޅުން ކަނޑާލަން ޖެހިދާނެ ކަމަކަށް އޭނާ ހީކޮށްފައެއްވެސް ނުވެއެވެ.\n" ކޮބާ….މިހާރު އެނގިއްޖެތަ އަހަރެންނަކީ ކިހާވަރެއްގެ މީހެއްކަން…" ފަހަތުން މީހަކު ބުނިއަޑު އިވިފައި ޒަލަފް ބަލާލިއިރު ނުލަފާގޮތަކަށް ހިނިއައިސްފައި ސާރާހުއްޓެވެ. ޒަލަފްއަށް ވަގުތުން އެއީ ސާރާގެ ކަމެއްކަން އެނގުނެވެ. ނަމަވެސް އަނގައިންވެސް ނުބުނެ ޒަލަފް މިސްރާބުޖެހީ ގެއާދިމާއަށެވެ.\n" ކީއްވެ އެއްޗެއް ނުބުނެ ތިދަނީ؟…..ކަލެއަށް ހީވޭތަ ކަލޭ ރޮއެއާދޭސްކުރިޔަސް ދުވަހަކުވެސް ދެން ޒީޝާން ކަލޭ ދައްކާ ވާހަކަ ގަބޫލުކުރާނެހެން…..ހުއް…ނުކުރާނެ…ކަލޭތިހުރީ މަށަށްވުރެ ރީތި ކުއްޖަކު ލިބުނީމަ ވަރަށް ފޮނިވެފައެއްނު…..މަ އެދުވަހު ބުނި ހަނދާންވޭތަ ކަލޭފަހުން ހިތާމަކުރާނޭ!…މިއޮތީ އެދުވަސް އައިސްފަ….މިއަދު އަހަރެން ވަރަށް އުފާވެއްޖެ…" ޒަލަފްގެ ފަހަތުން އަންނަމުން ސާރާ ވާހަކަދެއްކިއެވެ. ނަމަވެސް ޒަލަފް ތިކިޔަނީ ކީކޭހޭވެސް އަހާނުލައި އެދިޔަގޮތަށް ދިޔައީއެވެ.\nސާރާގެ އިންތިޒާރުގައި މަގުގެ އަނެއްކޮޅުގައި ހުއްޓިލައިގެން ޒީޝާންއާއި ޝިޔާތިއްބެވެ. އޭރުވެސް ޒީޝާން ލޯފުހެމުން ދިޔަމަންޒަރު ޒަލަފްއަށް ފެނުނެވެ. ޒީޝާންގެ ގާތަށް ދާން ހިތަށްއަރާފައިވެސް އޭނާގޮސް ގެޔަށްވަނީ މިވަގުތު އޭނާ ކޮންމެ ވާހަކައެއް ދެއްކިޔަސް ޒީޝާން އަޑުނާހާނެކަން އެނގޭތީއެވެ. ކޮޓަރިއަށް އައިސް އެނދުމައްޗަށް އުއްޑުން ވެއްޓިގަތްއިރު ސާރާދެކެ އައިރުޅިން އޭނާ ތުރުތުރު އަޅައެވެ. އެނުލަފާ އަންހެނާގެ ކަރުގައި ހިފާ މަރާލަންވެސް އޭނާހިތަށްއެރިއެވެ. ނަމަވެސް އޭނާއަކީ އެހައި ނުބައި މީހެއްވެސް ނޫނެވެ.\nދެލޯމަރައިގެން އޮތްއިރު ޒަލަފްގެ ހިތަށް ސިފަވަމުން ދިޔައީ ޒީޝާންގެ ހިތާމަވެރި މޫނެވެ. އޭނާގެ ކަންފަތުގައި އަދިވެސް ޒީޝާންގެ ރުއިމުގެ އަޑު ގުގުމާފައި އެބަހުއްޓެވެ. އެގޮތަށް އޭނާގެ ކުރިމަތީގައި އަންހެން ކުއްޖަކު އަދި ދުވަހަކުވެސް ރޮއެފައެއްނެތެވެ. ޒީޝާންފަދަ މައުސޫމު ކުއްޖަކު ރޮއްވާލެވުނީތީ މިއަދު އޭނާ ދެރަވެއްޖެއެވެ. އެކަމުގެ ސަބަބުން ޚުދު އޭނާގެ ހިތިމާޒީ ހަނދާނަށް އައެވެ. އޭނާވެސް އަންހެން ކުއްޖަކުދެކެ އިންތިހާއަށް ލޯބިވިއެވެ. ކައިވެނިވެސް ކުރިއެވެ. އެއީ ދާނިޔާ ނަމަކަށް ކިޔާ ކުއްޖެކެވެ. އޭނާ، އޭނާގެ އާއިލާގެ ތެރެއަށް ދާނިޔާ ގެންދިޔައީ ނުހަނު ފޮނި އުއްމީދާއެކުގައެވެ. އޭނާގެ އާއިލާއަކީ މެދުފަންތީގެ އާއިލާއެއް ނަމަވެސް، އެއީ ގުޅުން ބަދަހި އުފާވެރި އާއިލާއެކެވެ. އޭނާގެ ބައްޕަ ނިޔާވެފައިވުމާއެކު، އޭނާއަކީ އާއިލާގައި އެންމެ ދޮށީ ފިރިހެން ކުއްޖާކަމަށްވުމުން، އާއިލާގެ ޒިންމާ އެޅިފައިވަނީ އޭނާގެ ކޮނޑުގައެވެ. އެކަން ދާނިޔާއާ ކައިވެނިކުރުމުގެ ކުރިންވެސް އޭނާ ދާނިޔާއަށް ވިސްނައިދިނެވެ.\nކައިވެނީގެ ކުރީކޮޅުގައި ދެމީހުން އުޅުނީ ހަމަޖެހޭ އުފާވެރި ދިރިއުޅުމެކެވެ. ނަމަވެސް ދުވަސްތައް ފާއިތުވަމުން ދިޔަވަރަކަށް ދާނިޔާ ދިޔައީ ބަދަލުވަމުންނެވެ. ތަފާތު ކޫސަނި ޝަކުވާތައްކޮށް ގޭތެރޭގައި އެކަކު އަނެކަކާ މައްސަލަ ޖެހެންފެށިއެވެ. ޒަލަފް އާއިލާއަށް ޚަރަދުކުރާތީ އެކަމާ ހިތްހަމަ ނުޖެހިގެން ތަފާތު ޝަކުވާތައް ކުރަމުން ދިޔައެވެ. އެންމެފަހުން ޒަލަފްއަށް ކެތްނުވެގެން އަމިއްލަ ގެއާއި އާއިލާ ދޫކޮށް ދާނިޔާގެ ގެޔަށް ބަދަލުވީ، ދާނިޔާދެކެވާ ލޯތްބެއްގެ ބޮޑުކަމުންނެވެ. މުޅިއުމުރު ދާނިޔާއާއެކުގައި އުޅެން ބޭނުންވާތީއެވެ. ނަމަވެސް ކަންތައް ހިނގާދިޔައީ އޭނާ އުއްމީދުކުރިފަދަ ގޮތަކަށް ނޫނެވެ. އޭނާއަށް ލިބޭ މުސާރައިން ދާނިޔާގެ ބޭނުންތައް ފުދޭކަމަކަށް ނުވިއެވެ. ދާނިޔާބޭނުންވަނީ އަބަދުވެސް މުއްސަނދި ދިރިއުޅުމެއް އުޅޭށެވެ. އެހެންކަމުން ދާނިޔާގެ ހުވަފެންތައް ހަޤީޤަތަކަށް ހެދުމަށްޓަކައި ޒަލަފްދޫކޮށް އޭނާ މުއްސަންޖަކާއި ގުޅުނެވެ.\nޒަލަފްގެ އަނތްބެއްގެ ގޮތުގައި ހުރެގެން ޒަލަފްއަށް އޭނާ ބޭވަފާތެރިވިއެވެ. ޒަލަފްއަށް އެކަން އެނގުނު ހިސާބުން، އޭނާ ދާނިޔާގެ ފައިމައްޗަށްވެއްޓި އާދޭސްކުރިއެވެ. ދާނިޔާ ވަރިއަށް އެދުނު ދުވަހު ޒަލަފްގެ ލޮލުން އެތައް ކަރުނައެއް އަޅައި އޭނާވީ ލޯބި ދާނިޔާއަށް ހަނދާންކޮށްދިނެވެ. ނަމަވެސް ދާނިޔާގެ ހިތަކަށް ކުޑަވެސް އަސަރެއް ނުކުރިއެވެ. ޒަލަފްގެ ގާތުން ވަރިވެގެން ގޮސް ރަށުގެ ފޯރާމީހަކާ ދާނިޔާ ކައިވެނިކުރިއެވެ. ލޯބިވާ މީހަކު ބީވުމަކީ ކިހާ އަސަރުހުރި ކަމެއްކަން އެދުވަހު ޒަލަފްއަށް އިހުސާސްކުރެވުނެވެ. ޒަލަފްގެ ޙަޔާތުން ދާނިޔާ ދިޔަ ދުވަހުން ފެށިގެން އޭނާ އަންހެންކުދިންމަތިން ފޫހިވިއެވެ. އެއްވެސް އަންހެނަކާ ސީރިއަސް ގުޅުމެއް ނުއުފައްދަން އޭނާ އަޒްމަ ކަނޑައެޅީ އެހިސާބުންނެވެ. އިތުރު އަންހެނަކު ދެކެ ލޯބިވެވޭނެކަމަށް އޭނާއަށް ގަބޫލު ނުކުރެވޭތީއެވެ.\nރަށުގައި އޭނާ އުޅުނު ވަޒީފާ ދޫކޮށް ފޮނަދުއަށް އައީ، އޭނާގެ ކުރިމަތީގައި އެހެންމީހަކާއެކު އުފަލުގައި ދާނިޔާ އުޅޭތަން ދެކެން އެހިތަށް ކެތްނުވާތީއެވެ. ޒަލަފްގެ ހިތާމަތަކަށް ލުޔެއް ލިބުނީ އޭނާގެ ގާތްއެކުވެރިންގެ ނަސޭހަތް ގަބޫލުކުރުމުންނެވެ. އޭނާ އެރަށްދޫކޮށް ފޮނަދުއަށް އައި ސަބަބަކީ އެއީ އޭނާގެ ބައްޕަގެ ރަށްކަމަށް ވުމެވެ. އޭނާވެސް އުފަންވީ ފޮނަދޫގައެވެ. އެހެންކަމުން އެންމެން ގާތުގައި އޭނާބުނެއުޅެނީ އޭނާއަކީ ފޮނަދޫ މީހެއްކަމުގައެވެ. ފޮނަދުއަށް އައިސް، ފޮނަދޫ އިންޖީނުގެއިން އޭނާ ވަޒީފާ ހޯދީ އެނބުރި އުނގޫފާރަށް ދާން ބޭނުން ނުވާތީއެވެ. ފޮނަދޫންވެސް އޭނާ ކުދިންނާ ރައްޓެހިވިއެވެ. ނަމަވެސް ކުޑަދުވަސް ކޮޅަކުން އޭނާ ފޫހިވެގެން ރުޅިވަނީއެވެ. ސާރާއަކީ އޭގެތެރެއިން އެކަކެވެ. ސާރާ އޭނާއާ ރައްޓެހިވީވެސް މިހާރުގެ ފިރިމީހާ ރައްޓެހިވެގެން ހުރެއެވެ. އެކަން އެނގުމުން ޒަލަފް ރުޅިވިއެވެ. އޭގެފަހުން ސާރާ ކައިވެނިކުރީ އޭނާއަށް ދައްކާށެވެ. ނަމަވެސް އޭނާ އަޅައެއްނުލައެވެ. އޭނާގެ ހިތަށް އަސަރެއްވެސް ނުކުރެއެވެ.\nކައިވެންޏަށްފަހުވެސް ސާރާ އޭނަގެ ލޯތްބަށްއެދި އެތައް އާދޭހެއްކުރިއެވެ. އިއްތިފާޤުން ސާރާގެ ބޮޑުދައިތައަކީ ޒަލަފްގެ ބޮޑުބޭބެގެ އަންހެނުންނެވެ. އެހެންކަމުން ސާރާ އެގެއަށް އައިސްގޮސްވެ އުޅުން ޒަލަފްއަށްވީ ބޮޑު އުނދަގުލަކަށެވެ. ޒަލަފްއަށް ކެތްނުވާ ހިސާބަށް ސާރާގެ ކަންތައް ދިއުމުން އޭނާ، ރާފިއު ގާތުގައި އެވާހަކަ ބުނީއެވެ. ރާފިއު ރުޅިއައިސްގެސް ސާރާއަށް ބަވާލުމުން އެގެއަށް އައުންވެސް ހުއްޓުނެވެ. މިއަދު ސާރާ އެހިފީ އެކަމުގެ ބަދަލެވެ.\nޒަލަފް ޒީޝާންއާވެސް ގުޅުނީ ލޯބިވެގެންނެއް ނޫނެވެ. ހަމައެކަނި ވަގުތު ހޭދަކޮށްލުމަށެވެ. ޒީޝާން ހަމަލޮލަށް ފެނުމުން އޭނާއަށް ޒީޝާން ކަމުދިޔައެވެ. ޒީޝާންއާއެކު ވަގުތު ހޭދަކުރަން ބޭނުންވިއެވެ. ކުޑަމިނުން އެމައުސޫމު ކުއްޖާގެ ކިބައިން އުފަލެއް ހާސިލްކުރަން އޭނާގެ ހިތްއެދުނެވެ. އޭނާގެ ގަސްތަކީ ދުވަސްކޮޅަކުން ޒީޝާންވެސް ދޫކޮށްލުމެވެ. ނަމަވެސް މިއަދު އޭނާގެ ކުރިމަތީގައި ޒީޝާން ކަރުނައަޅާ ރުއިމުން އޭނާގެ ހިތަށް ތަދުވެއްޖެއެވެ. ޒީޝާން އޭނާދެކެ ރުޅިއައިސްގެން މާފެއްނުކުރާނަމޭ ބުނުމުން އޭނާއަށް ކުށްވެރި އިހުސާސެއް ކުރެވިއްޖެއެވެ. ސާރާ އޭނާގެ ބޮލުގައި ދޮގު ތުހުމަތުތަކެއް އަޅުވައި ޒީޝާންގެ ކުރިމަތީގައި އަގު ވައްޓާލުމުން މިއަދު އޭނާ އިންތިހާއަށް ދެރަވެއްޖެއެވެ. އޭނާގެ ނަމާއި އޭނާގެ ރަށާއި ނުވިތާކަށް އޭނާގެ ސަޚުސިއްޔަތުވެސް މިއަދު މިވަނީ ޒީޝާންގެ ކުރިމަތީގައި މުޑުދާރުވެފައެވެ. އޭނާއަކީ މަސްތުވާތަކެއްޗަށް އިންތިހާއަށް ނަފްރަތު ކުރާމީހެކެވެ. ނަމަވެސް މިއަދު އޭނާގެ ބޮލުގައި އެކަމުގެ އިލްޒާމްވެސް އެޅިގެން ހިނގައްޖެއެވެ. އޭނާ ޒީޝާންއަށް ސިއްރުކުރީ އެންމެ ކަމެކެވެ. އެއީ އޭނާގެ ކައިވެންޏެވެ.\nޒީ ދެން ހުއްޓާލަބަލަ!…އެހެންނޫނީ އެހެންމީހުން ސުވާލުކުރާނެ…." ފުރަން އަތިރިމައްޗަށް ނުކުމެހުރި ޒީޝާ އަދިވެސް ރޮނީއެވެ. ޒަލަފްގެ އޮޅުވާލުމުގެ ސަބަބުން އޭނާގެ ހިތަށްވަނީ ނުހަނު އަސަރުކޮށްފައެވެ. އޭނާ ކިތަންމެ ވަރަކަށް ނުރޯން މަސައްކަތްކުރި ނަމަވެސް، ޒަޚަމްވެފައިވާ އޭނާގެ ހިތުގެ އެތިކޮޅުތައް ކަރުނައިގެ ސިފައިގާ ބޭރުވަމުން ދިޔައެވެ. ރަށަށްދާ ވަގުތު ޖެހުމުން ސާރާއާ ސަލާމްކޮށްލާފައި ޝިޔާ ޒީޝާން ގޮވައިގެން ވޭނަށް އެރިއެވެ. އެންމެން އަރާހަމަވުމުން ވޭން ދުއްވާލިއެވެ. ވޭން ލޯމަތިން ގެއްލޭންދެން ބަލަންހުރުމަށްފަހު ސާރާ ގޭތެރެއަށްވަނީ ހިނިތުންވެހުރެއެވެ. ޒަލަފްގެ ފަރާތުން ބަދަލުހިފުމުގެ ފުރުސަތު ލިބުމުން ބަޔާންކުރަން ދަތި އުފަލެއް އޭނާއަށްވަނީ ލިބިފައެވެ.\nވޭނަށް އެރީއްސުރެ ޒީޝާން އިނީ ހިމޭންވެފައެވެ. އޭނާގެ ދަބަހުން އަވިއައިނުނަގައި ދެލޯފޮރުވައިގެން އިނީ އެހެންމީހުންނަށް އޭނާގެ ކަރުނަތައް ސިއްރުކުރުމަށެވެ. ރަށަށް ދެވުނުއިރުވެސް ޒީޝާން އިނީ ފުން ވިސްނުމެއްގައެވެ. ރަށަށް އާދެވުނުކަންވެސް އެނގުނީ ޝިޔާ އޭނާގެ ގައިގާ ދެތިން ފަހަރު ކޮއްޓާލިފަހުންނެވެ.\nގެޔަށް އައިސް ކޮޓަރިއަށްވަދެ އެނދުމައްޗަށް ބަންޑުން ވެއްޓިގަތުމާއެކު ޒީޝާންއަށް ގިސްލާރޮވުނެވެ. އޭނާގެ ހިތްއެކީ ކުދިކުދި ވެއްޖެއެވެ. ޒަލަފްދެކެ ވެވުނު ލޯބީގައި އޭނާއަށް މާބޮޑަށް ޣަރަޤުވެގެން ދެވުނީއެވެ. މިއަދު އެހިތަށް އެހާބޮޑު އަސަރެއްކުރަން ޖެހުނު ސަބަބަކީ އެއީއެވެ. ޒީޝާން ރޯން އޮއްވައި އޭނާގެ ފޯނު ވައިބްރޭޓްވުމުން ބަލާލިއިރު ގުޅަނީ ޒަލަފްއެވެ. ޒީޝާން އައިރުޅިން ވަގުތުން ޒަލަފްގެ ނަމްބަރު ބްލޮކްކޮށްލިއެވެ. ވައިބަރއިންނާއި އެފްބީއިންވެސް ޒަލަފް ބްލޮކްކޮށްލިއެވެ. އެންމެފަހުން ފޯނުވެސް ނިވާލިއެވެ.\nފޮނަދޫއިން އައިގޮތަށް ޒީޝާން ކޮޓަރިން ނުނުކުމެ އޮންނަން ފެށުމުން ޒީނާ ކަންބޮޑުވިއެވެ. އެތައްފަހަރަކު ގޮވައިގެންވެސް ޒީޝާން ދޮރުހުޅުވާކަށް ގަސްތެއް ނުކުރިއެވެ. އެންމެފަހުން ޒީނާ ޝިޔާއަށް ގުޅައިގެން ގެނައެވެ. ޝިޔާއައިސް ގޮވާ ގޮވާ އާދޭސްކުރުމުންވެސް ޒީޝާން ދޮރުހުޅުވާކަށް އެއްބަހެއްނުވިއެވެ. އޭނާ ބޭނުންވަނީ އެކަނިވެލާށެވެ. ރޭގަނޑުގެ ކާގަޑި ޖެހިގެން ދިޔައިރުވެސް ޒީޝާން އެއޮތްގޮތަށް ރޯލަރޯލާ އޮތެވެ. އެހެން އޮއްވައި އެންމެފަހުން ވަރުބަލިވެގެން އޭނާއަށް ނިދުނީއެވެ.\nއަނެއް ދުވަހުގެ އިރުފެނުން ތޮޅުނުއިރު ޒަލަފްގެ ޙަޔާތްވަނީ ބަދަލުވެފައެވެ. ޒީޝާން އޭނާއާ ގުޅުން ކަނޑާލުމުން ހީނުކުރާފަދަ ފުންއަސަރެއް އޭނާގެ ހިތަށްކޮށްފިއެވެ. ޒީޝާންއާ ގުޅަން އޭނާކުރި ހުރިހާ މަސައްކަތެއް ބޭކާރުވުމުން މޮޅިވެރިކަމުގެ ސާލުލައިގެން ކޮޓަރިންވެސް ނުނުކުމެ އޭނާއޮތެވެ. އޭނާ ގަސްތުކުރީ ޒީޝާންގެ ރުޅިމަޑުވާހައި ދުވަސްވުމުން ގަމަށް ގޮސް ޒީޝާންއާ ބައްދަލުކޮށް ހަޤީޤަތް ކިޔާދިނުމަށެވެ. އޭނާގެ ކުށެއްނެތްކަން ހާމަކޮށްދިނުމަށެވެ.\nޒަލަފްއާ ގުޅުން ކަނޑާލުމަށްފަހު ޒީޝާންގެ ހިތަށް ކުޑަކޮށްވެސް ހަމަޖެހުމެއް ނުލިބެއެވެ. ފޯނުފެންނަ ކޮންމެ ފަހަރަކު ޒަލަފްގެ މަތިން ހަނދާންވެއެވެ. މީހަކު ގުޅާލިޔަސް ޒަލަފް ކަމުގައި ހީކުރެވެއެވެ. ކުރީގައި އޭނަގެ ތުންފަތުގައި ނުފިލާހުންނަ ހިނިތުންވުން މުޅީން ފިލާގޮސްފިއެވެ. ނުކައި ނުބޮއެ ރުއިން ފިޔަވައި އޭނާ ކުރާކަމެއްނެތެވެ. ފިލްމެއް ސީރީޒެއްވެސް ބަލާހިތެއް އޭނާނުވެއެވެ. ލޯތްބަކީ ކިހާ އަގެއްނެތް އެއްޗެއްކަން މިއަދު އޭނާއަށް ގަބޫލުކުރެވިއްޖެއެވެ. އެއީ ހަމައެކަނި ވާހަކަތަކާއި ފިލްމަތަކުގައި ދައްކާފަދަ ފޮށިތޮށި ކާފޫރުތޮޅި އެޅިގެން، ރަހަމީރު ކުރެވިފައިވާ ޑައަލޮގްތަކެކެވެ. އެއްވެސް ހަޤީޤަތެއްވާ އެއްޗެއް ނޫނެވެ. މީހުންގެ ހިތްތައް ލަންބުވަން ބަޔަކުމީހުން ދައްކާފަ ހުންނަ ފުލޯކް ދޮގު ވާހަކަތަކެކެވެ. ޝިޔާ ޒީޝާންއަށް ވިސްނައިދޭން ވަރަށް މަސައްކަތްކުރެއެވެ. ޒަލަފް ކަހަލަ ވިޔާނުދާ މީހަކަށްޓަކައި ކަރުނައަޅައި ނުރުއިމަށް ނަސޭހްތެރިވެދީ ހަދައެވެ. ޒީޝާންގެ މަންމަވެސް އޭނާއަށް ހިތްވަރުދެމުން ދިޔައެވެ.\nއެގޮތުގައި ދުވަސްތައް ވޭތުވީ ވަރަކަށް މަޑުމަޑުން ޒީޝާންގެ މިޒާޖު ހަމައަކަށް އެޅުނެވެ. ކޮޓަރިން ނުކުމެ މީހުނާ ވާހަކަ ދައްކާ އުޅެންފެށިއެވެ. ޝިޔާގެ އެތައް މަސައްކަތަކުން ހީލާ ސަކަރާތް ޖަހާ ހަދަންފެށިއެވެ. އަނެއްކޮޅުން ޒަލަފްގެ ހާލަތު ދިޔައީ ދުވަހުން ދުވަހަށް ގޯސްވަމުންނެވެ. ޒީޝާން އޭނާގެ ޙަޔާތުން ދިއުމާއެކީ އޭނާގެ ޙަޔާތަށް ހަރީފު މޫސުން އައިފަދައެވެ. ދުވަހެއް ދުވަހަކަށް އެޙަޔާތަށް ވީރާނާކަން ވެރިވަމުން ދިޔައެވެ. ޒީޝާންގެ ހަނދާންތައް ތާއަބަދު އޭނާއަށް އުނދަގޫކުރަމުން ދިޔައެވެ. ކުރިން އޭނާ ހީކުރީ، އޭނާ އެއްގޮތަކަށްވެސް ޒީޝާންދެކެ ލޯބިނުވާ ކަމުގައެވެ. އެގުޅުމާއިމެދު ސީރިއަސްކޮށް އޭނާ ނުވިސްނީވެސް އެހެންވެގެންނެވެ. ނަމަވެސް މިއަދު އޭނާއަށް ކުރެވޭ އިހުސާސް މުޅިންތަފާތެވެ. ޒީޝާންއާ ނުލައި އޭނާގެ ޙަޔާތުން ބައެއް އުނިވި ކަމުގެ އިހުސާސް އޭނާއަށް ކުރެވިއްޖެއެވެ. އެލޯތްބާއިނުލައި އޭނާގެ ޙަޔާތުގައި ދިރުމެއްނެތް ފަދައެވެ.\nޒީނާއާއި ހަސަނު އުފާކުރަމުން ދިޔައީ، އެމީހުންގެ ހުރި ހަމައެކަނި ދަރިފުޅު ނުބައި ނުލަފާމީހެއްގެ އަތްދަށުން ސަލާމަތްވީތީއެވެ. އެމީހުން މިހާރު ވިސްނަމުންދަނީ ޒީޝާންއަށް ރަނގަޅު ބައިވެރިއެއް ހޯދައިދިނުމަށެވެ. ކުރިންސުރެ އެމީހުން ދެކެމުން އަންނަ ހުވަފެން ހަޤީޤަތަކަށް ހެދުމަށްޓަކައި އެމީހުން އަތުކުރި އޮޅާލިއެވެ. ޒީޝާންގެ ކައިވެނީގެ ވާހަކަ ޒައިކްގެ މައިންބަފައިންނާ ދެއްކުމަށް ގަސްތުކޮށްގެން ހުއްޓައި، ޒައިކްގެ ބައްޕަ އިސްވެ އެވާހަކަ ދެއްކުންވީ އެމީހުނަށް ލިބުނު އުފާވެރި ކަމަކަށެވެ.\n" އަހަރެން މިވާހަކަ މިދެއްކީ އަމިއްލަ ފެނިގެންނެއްނޫން….ޒައިކް އަމިއްލައަށް ޒީޝާންގެ ރަނގަޅު ވާހަކައާ ޒީކްއަށް ހެޔޮ ވާހަކަ ދެއްކީ…އޭނާ ކަނޑައެޅިގެން ކައިވެނިކުރަން ބޭނުމެކޭ ނުބުނޭ…އެކަމަކު މަށަށް އެނގޭ އެހެންބުނަން ނުކެރިގެންކަން އެހުރިހާ ވާހަކައެއް އެ ދެއްކީ….އެހެންވީމަ އަހަރެންބޭނުން ޒީޝާންގެ ޙިޔާލެއްވެސް ބަލާލަން…" ޒައިކްގެ ބައްޕަ ހަމީދު ބުންޏެވެ.\n" އަހަރެމެންވެސް މިތިބީ ތިވާހަކަ ދައްކަންކަމަށް….އަހަރެމެންނަށް ޒައިކް ވަރަށް ކަމުދޭ….އެހާ ރަނގަޅުކުއްޖެއް މިޒަމާނުގަ ލިބޭނީ ހަމަ ނަސީބުވެރިޔަކަށް….އަހަރެމެންގެ ދަރިފުޅުވެސް ޒައިކްއާ ނުގަބޫލެއްނުވާނެ….އެހަމަ ޔަޤީންކަމެއް…" ޒީޝާންގެ ޚިޔާލެއްވެސް އަހާލުމެއްނެތި ހަސަނު ޔަޤީންކަން ދިނެވެ.\n" އަހަރެމެންވެސް މިތިބީ ތިވާހަކަ ދައްކަންކަމަށް….އަހަރެމެންނަށް ނައިކް ވަރަށް ކަމުދޭ….އެހާ ރަނގަޅުކުއްޖެއް މިޒަމާނުގަ ލިބޭނީ ހަމަ ނަސީބުވެރިޔަކަށް….އަހަރެމެންގެ ދަރިފުޅުވެސް ޒައިކްއާ ނުގަބޫލެއްނުވާނެ….އެހަމަ ޔަޤީންކަމެއް…" ޒީޝާންގެ ޚިޔާލެއްވެސް އަހާލުމެއްނެތި ހަސަނު ޔަޤީންކަން ދިނެވެ. ހަސަނާއި ޒީނާ ކުރިއްސުރެވެސް އެދި އެދި ތިބިކަމެއް އެހާފަސޭހައިން ވާގޮތްވުމުން ފުރުސަތު ނަގާލާކަށް އެމީހުން ބޭނުމެއްނުވިއެވެ. އެހެންކަމުން ޒީޝާންގެ ލަފައެއްވެސް އަހާލުމެއްނެތި އެކައިވެނިކުރަން އެމީހުން ނިންމިއެވެ.\n" ބައްޕާ އެކަމު ޒީޝާންގެ ލަފާވެސް އަހާލަންވާނެއްނު.." ހަމީދު ގެޔަށް ގޮސް އެވާހަކަ ދެއްކުމުން ޒައިކްދިން ޖަވާބަކީ އެއީއެވެ. އޭނާއަށް ޒީޝާން ކަމުދިޔަނަމަވެސް، ޒީޝާންއަށްވެސް އޭނަކަމުދޭތޯ ޔަޤީންކުރަން އޭނަބޭނުމެވެ. އެހެންކަމުން އޭނާ ބޭނުންވީ ޒީޝާންއާ ބައްދަލުކުރާށެވެ.\nހަވީރުގެ ހިތްފަސޭހަ ވަގުތެވެ. ޒީޝާން ފެންވަރައި ރީތިވެލައިގެން ޝިޔާމެންގެ ގެޔަށްދާން ތައްޔާރުވެގެން ނުކުންނަނިކޮށް އޭނާގެ މަންމަ ގޮވާލިއެވެ.\n" ދަރިފުޅާ….ޒައިކް އެބައިން ދަރިފުޅާ ބައްދަލުކޮށްލަން އައިސް…..ދޭބަލަ ވާހަކަ ދައްކާލަން…" ޒީނާ އެދުނެވެ.\n" ކީއްކުރަން ޒައިކް ސަރ އަހަރެންނާ ބައްދަލު ކުރަނީ؟.." ހައިރާންވެފައި ޒީޝާން އަހާލިއެވެ.\n" ނޭނގެ….ދެން ދިޔައީމައެއްނު އެނގޭނީ…..ބޭރު ޖޯލިފަތީގަ އެބައިން….ޒައިކް ކޮންމެ ވާހަކައެއް ދެއްކިޔަސް ރަނގަޅަށް އަޑުއަހާތި؟….އެއްވެސް އެއްޗަކަށް ނޫނެކޭ ނުބުނާތި؟…" ކަންކުރަންވީ ގޮތް ޒީނާ ކިޔާދިނެވެ. މަންމަ ދެއްކި ވާހަކައެއް ރަނގަޅަށް ނުވިސްނޭހާލު ޒީޝާން ޒައިކްގެ ގާތަށް ދިޔައީ ޖެހިލުންވެ ހުރެއެވެ. މީގެކުރިން ދުވަހަކުވެސް ޒީޝާން ހޯދާކަށް ޒައިކް ނާދެއެވެ. އެހެންކަމުން ޒައިކް ދައްކަން އުޅޭ ވާހަކައަކާމެދު ވިސްނައި އޭނާ ކަންބޮޑުވިއެވެ. ޒީޝާންގެ އިންތިޒާރުގައި ދެއަތުގެ އިނގިލިތަކާއި ކުޅެލަ ކުޅެލާއިން ޒައިކް ސިހުނީ ޒީޝާން އައިސް ޖޯލިފަތީގައި އިށީނުމުންނެވެ.\n" ސަރ އަޅުގަނޑު ހޯދި ވާހަކަ ބުނީމަ މިއައީ…" ޒައިކް ބަހެއް ނުބުނެ އިންނަން ފެށުމުން ޒީޝާން ވާހަކަ ދެއްކިއެވެ.\n" އާނ….ޒީޝާންއާ އެކަނި ވާހަކަދައްކާފަ ނޫނީ ގޮތެއް ނުނިމަންވެގެން….އަހަރެންބޭނުން ޒީޝާން ދުލުން ކައިވެންޏާ ގަބޫލު ވާހަކަ ބުނާއަޑުއަހަން…" ޒައިކް ސީދާ ޕޮއިންޓަށް ދިޔައެވެ. ކައިވެނީގެ ވާހަކަ އަޑުއިވިފައި ޒީޝާންއަށް ބަލާލެވުނީ ޔަޤީންނުވެފައެވެ.\n" ކައިވެންޏޭތޯ؟…ކާކުގެ ކައިވެންޏެއްތޯ؟…" ޒީޝާންއަށް ވަގުތުން އަހާލެވުނެވެ.


SunOnline: Mahmoodge hashigandah thireehahvure gina hamalaa dhin, Maraalikamah salim iuthiraaf vey!\nމަހުމޫދުގެ ހަށިގަނޑަށް ތިރީހަށްވުރެ ގިނަ ހަމަލާދިން، މަރާލިކަމަށް ސާލިމް އިއުތިރާފްވޭ!\nޢާލިމް އަބްދުއްލަތީފް 02 Dec 2021, 16:34\nއދ. ދަނގެތީގައި މަރާލާފައި އޮއްވާ ފެނުނު މަހުމޫދު އަބޫބަކުރު\nއދ. ދަނގެތީގައި އަނިޔާވެރިކޮށް މަރައިލައިފައި އޮއްވާ ފެނުނު މަހުމޫދު އަބޫބަކުރު މަރާލިކަމަށް، ޝާ އަލޮމް މިއާ (ސާލިމް) އިއުތިރާފްވެފައިވާކަމަށް ފުލުހުން ބުނެފިއެވެ.\nމަހުމޫދުގެ މަރާ ގުޅިގެން މިއަދު ބޭއްވި ޕްރެސް ކޮންފަރެންސްގައި ފުލުހުން ބުނީ މަހުމޫދުގެ ހަށިގަނޑުގެ ތިރީހަށްވުރެ ގިނަ ތަނަށް އެކިވަރުގެ އަނިޔާތައް ދީފައިވާ ކަމަށެވެ. އަދި އޭނާގެ ބޮލަށް މައިގަނޑު ތިން ހަމަލާއެއް ދީފައިވާ ކަމަށް ވެސް ފުލުހުން ބުންޏެވެ.\nމަހުމޫދުގެ މަރާ ގުޅިގެން އޮކްޓޯބަރު 16ވަނަ ދުވަހު ހައްޔަރު ކުރި ސާލިމްއަކީ އެ ރަށު ނެދުންގޭގައި ދުވަސްވީ މީހެއް ބަލަން ހުންނަ މީހެކެވެ.\nމިއަދުގެ ނޫސްވެރިންގެ ބައްދަލުވުމުގައި ފުލުހުން ބުނީ ސާލިމް ހައްޔަރު ކުރުމަށްފަހު ނެދުންގެ ފުލުހުން ބަލާ ފާސްކޮށްފައިވާ ކަމަށެވެ. އަދި އެ ބަލާ ފާސްކުރުމުގެ ތެރޭގައި މަހުމޫދުގެ ބައެއް ތަކެތި އަދި މަރާލި އިރު ސާލިމް ލައިގެން ހުރި ބައެއް އަންނައުނު ވެސް ފެނިފައިވާ ކަމަށް ފުލުހުން ބުނެއެވެ.\nސާލިމް ވަނީ އެތަކެތި ނެދުންގެއިން ފެނުނު ހިސާބުން އޭނާ ކުރި ކުށަށް އިއުތިރާފްވެފައި ކަމަށް ފުލުހުން ބުނެއެވެ އަދި ސާލިމް މިކަން ކޮށްފައިވަނީ ފައިސާގެ ބޭނުމުގައި ކަމަށް ވެސް ފުލުހުން މިއަދު ވަނީ ބުނެފައެވެ.\nމަހުމޫދަކީ ދަނގެތީގައި ވިޔަފާރި ކުރާ މީހެކެވެ. އޭނާގެ އަމިއްލަ ރެސްޓޯރެންޓެއް އެ ރަށުގައި ހުރެއެވެ. އަދި އޭނާއަކީ ކާޑުގެ ބާވަތްތަކާއި ގޭސް ވެސް ވިއްކާ މީހެކެވެ. އެހެންކަމުން އަބަދުވެސް އޭނާގެ ވޮލެޓުގައި ގިނަ އަދަދަކަށް ފައިސާ ގެންގުޅެއެވެ.\nފުލުހުން ބުނީ އެ ހާދިސާ ހިނގި ވަގުތު މަހުމޫދުގެ އަތުގައި އޮތްކަމަށް ބެލެވެނީ 500ގެ ވިހި ނޫޓު ކަމަށެވެ. އެހެންކަމަށްވާނަމަ އެއީ 10،000 ރުފިޔާއެވެ.\nމަހުމޫދުގެ މަރާ ގުޅިގެން ދަނގެތީ ރައްޔިތުން ފުރަތަމަ ތުހުމަތު ކުރީ އެ ރަށަށް ތޮއްޑޫން ގޮސްފައި ތިބި ދެ މީހަކަށެވެ. ފުލުހުން ބުނީ ސާލިމް ފިޔަވައި އެހެން އެއްވެސް މީހެއްގެ ބައިވެރިވުން މަހުމޫދުގައި އޮތްކަމަށް ނުފެންނަ ކަމަށެވެ.\nމީގެ އިތުރުން، އެ ގޮތަށް ބަޔަކަށް ތުހުމަތު ކުރުމަކީ ފުލުހުންގެ ތަހުގީގަށް ހުރަސްއެޅި، ފޮރެންސިކް ހެކި ގެއްލި ފޯކަސް ގެއްލިދާނެ ކަމެއް ކަމަށް ފުލުހުން ބުންޏެވެ. އަދި އެކަމުގެ ސަބަބުން ބަޔަކަށް ނުހައްގުން ޖިސްމާނީ އަނިޔާއަދި މުދަލަށް އަނިޔާވި ކަމަށް ވެސް ފުލުހުން ވަނީ ބުނެފައެވެ.


Guruathulun baathilu kuranjehunee hausing ministreege sababun?\nގުރުއަތުލުން ބާތިލު ކުރަންޖެހުނީ ހައުސިންގ މިނިސްޓްރީގެ ސަބަބުން؟\nގެދޮރުވެރިކުރުވުމުގެ ޕްރޮގްރާމުގެ ދަށުން ކުޅުދުއްފުށީގައި އިމާރާތްކުރި 165 ރޯހައުސްގެ ތެރެއިން ކުޅުދުއްފުށީގެ ރައްޔިތުންނަށް ހާއްސަކުރެވުނު ސަތޭކަ ރޯހައުސް ލިބޭ ފަރާތްތައް ހޮވުމަށްޓަކައި ގުރުއަތަލުން ބޭއްވިތާ ގިނަ ދުވަހެއް ނުވަނީސް އެންޓިކޮރަޕްޝަން ކޮމިޝަނުގެ އެންގެމުކަށް އެ ގުރުއަތުލުން މި ވަނީ ބާތިލުކޮށްފަ އެވެ. އިމާރާތްކުރެވުނުތާ ގިނަ ދުވަސްތަކެއް ވެފައިވާ އެ ގެތަކަށް ވަދެވޭނެ ދުވަހެއްގެ އިންތިޒާރުގައި ތިބި އެތައް ރައްޔިތުންނެއް އަނެއްކާވެސް މިވަނީ ދިގު އިންތިޒާރަކަށް ޖެހިފައެވެ.\nރޯހައުސް އަށް އެދި ހުށަހެޅި ފަރާތްތަކުގެ ތެރެއިން ތިރީސް ޕޮއިންޓަށް ވުރެ މަތިން ލިބުނު 78 ފަރާތްތަކަށް ގުރުއަތަކަށް ނުގޮސް ރޯހައުސް ވަނީ ލިބިފައެވެ. އެހެންނަމަވެސް ތިރީސް ޕޮއިންޓަށްވުރެ ދަށުން ޕޮއިންޓް ލިބިގެން ގުރުއަތަށް 234 ފަރާތެއް ގޮސްފައިވެއެވެ. އަދި އެ 234 ފަރާތުގެ މެދުގައި ގުރުއަތުލައި ރޯ ހައުސް ލިބޭ 22 ފަރާތް ވަނީ މިދަޔަ މަހުގެ 15 ވަނަ ދުވަހު ކައުންސިލުން ކަނޑައަޅާފައެވެ.\nކައުންސިލުން ގުުރުއަތު ލުމުގައި، އެ 234 ފަރާތުގެ ތެރޭގައި 25 ޕޮއިންޓް ލިބިފައިވާ 71 ފަރާތަކާއި 20 ޕޮއިންޓް ލިބިފައިވާ 173 ފަރާތެއް ހިމަނާފައިވެއެވެ. ނަމަވެސް ގުރުއަތުލުމުގައި 20 ޕޮއިންޓް ލިބުނު ފަރާތްތައްވެސް ހިމަނާފައިވަނީ ރޯހައުސްއަށް އެދި ހުށަހަޅާ ފޯމުގައިވާ އުސޫލާ ހިލާފަށް ކަމަށް އޭސީސީން ކައުންސިލަށް ވަނީ އަންގާފައެވެ.\nރޯހައުސްގެ ގުުރުއަތުލުން ބާތިލް ކުރުމާ ގުޅިގެން ގިނަ ބައެއްގެ ފާޑު ކިޔުންތައް އަމާޒުވެފައި ވަނީ ކުޅުދުއްފުށީ ކައުންސިލަށެވެ. އެހެންނަމަވެސް ކައުންސިލުން އެގޮތައް އަމަލުކޮށްފައިވަނީ ހައުސިން މިނިސްޓްރީން އެގޮތައް އަމަލު ކުރުމަށް އެންގުމުންނެވެ. އެކަމުގައި ކުޅުދުއްފުށި ކައުންސިލާއި ހައުސިން މިނިސްޓްރީއާ ދެމެދު ކޮށްފައިވާ ލިޔެކިޔުމުގެ މުއާމަލާތްތަކެއް ވަނީ “ކުޅުދުއްފުށި އޮންލައިނަށް” ލިބިފައި އެވެ.\nއެގޮތުން ހައުސިން މިނިސްޓްރީއަށް ކުޅުދުއްފުށި ކައުންސިލުން މިދިޔަ އަހަރުގެ ސެޕްޓެމްބަރު 28 ވަނަ ދުވަހު ފޮނުވާފައިވާ ސިޓީގައި ވާގޮތުން ބުނެފައި ވަނީ 22 ރޯހައުސް ލިބޭ ފަރާތެއް ކަނޑައެޅުމަށް ގުރުއަތުލުމުގައި ހިމަނާނީ 25 ޕޮއިންޓް ލިބުނު 71 މީހުން އެކަނި ކަމަށެވެ. އަދި އެކަންތައް އެގޮތަށް ކުރުމަށް ކައުންސިލުން ވަނީ މިނިސްޓްރީއަށް އެދިފައިއެވެ. އަދި ޖަވާބުގައި މިނިސްޓްރީ އިން މިދިޔަ އަހަރުގެ އޮކްޓޫބަރު މަހުގެ 13 ވަނަ ދުވަހު ކައުންސިލަށް ފޮނުވާފައިވަނީ 25 ޕޮއިންޓް ލިބިފައިވާ 71 މީހުންނާއި 20 ޕޮއިންޓު ލިބުނު 173 ފަރާތްވެސް ގުރުއަތުގައި ހިމެނުމަށެވެ. 25 ޕޮއިންޓަށްވުރެ މަދުން ޕޮއިންޓް ލިބުނު 173 ފަރާތެއްވެސް ގުރުއަތުގައި ހިމެނުމަށް ހައުސިން މިނިސްޓްރީން އަންގާފައިވީނަމަވެސް، އެގޮތަށް އެންގި ސީދާ ސަބަބެއް މިއަދު އެ މިނިސްޓްރީގެ ފަރާތުން މިއަދު ވަނީ ސާފުވާގޮތް ނުވެފައެވެ.\nމީގެ އިތުރުން ގެދޮރުވެރިކުރުވުމުގެ ޕްރޮގުރާމުގެ ދަށުން ކުޅުދުއްފުށީގައި އިމާރާތްކޮށްފައިވާ 160 ރޯހައުސްގެ ތެރެއިން މުޅި ރާއްޖެއަަށް ހުޅުވާލެވުނު 60 ރޯހައުސްއަށް ކުރިމަތިލި 157 ފަރާތުގެ ގުރުއަތުލުން މިނިސްޓްރީން އަންގަންދެން މަޑުޖައްސާލުމަށްވެސް ކައުންސިލަށް އަންގާފައިވެއެވެ.\nރޯހައުސްގެ މަސައްކަތް ނުނިމި ދިގުދެމިގެންދާތީ އެކަމާ މެދު ގިނަ ބައެއްގެ ޝަކުވާ ކައުންސިލަށް ލިބެމުންދާ ކަމަށް މައުލޫމާތު ލިބެއެވެ.


Champion Maziya In League Ge Addana Ufulaalaifi - Vaguthu\nމާޒިޔާ ޓީމް އުފާ ފަޅުކުރަނީ؛- ވަގުތު އިމޭޖަސް-- މުހައްމަދު އަފްޒަލް\nފަހު މެޗުގައި ކްލަބް އީގަލްސް އަތުން 2-1 އިން ބަލިވި ނަމަވެސް ޗެމްޕިއަންކަން ކުރިން ކަށަވަރުކޮށްފައިވާ މާޒިޔާ ސްޕޯޓްސް އެންޑް ރެކްރިއޭޝަން ކްލަބުން ދިވެހި ޕްރެމިއާ ލީގުގެ އައްޑަން މިރޭ އުފުލާލައިފިއެވެ.\nމި މެޗަށް ނުކުތްއިރު ވެސް މާޒިޔާ އަށް އޮތީ ލީގު ޗެމްޕިއަންކަން ކަށަވަރުވެފައެވެ. ބާކީ ތިން މެޗު އޮއްވާ މާޒިޔާ އިން ލީގު ކާމިޔާބު ކުރީ މިދިޔަ ޖެނުއަރީ މަހުގެ 19 ވަނަ ދުވަހު ކްލަބް ގްރީން ސްޓްރީޓްސް އަތުން މޮޅުވި މެޗުންނެވެ. މިއީ މާޒިޔާ އިން ފުރަތަމަ ޑިވިޝަނުގެ ޗެމްޕިއަންކަން ހޯދި ދެވަނަ ފަހަރެވެ. އެ ޓީމުން ވަނީ ކޯޗު އަލީ ސުޒޭންގެ އިރުޝާދުގެ ދަށުން 2016 ވަނަ އަހަރު ވެސް ލީގު ކާމިޔާބުކޮށްފައެވެ. މި ފަހަރުގެ ލީގުގައި މާޒިޔާ އަށް މޮޅެއް ނުހޯދުނީ ކްލަބް އީގަލްސް އަތުން އެކަންޏެވެ. ލީގުގެ ފުރަތަމަ ބުރުގައި މި ދެ ޓީމު 1-1 އިން އެއްވަރުވިއިރު، ދެ ވަނަ ބުރުގެ މެޗު އީގަލްސް އިން ކާމިޔާބުކުރީ 2-1 އިންނެވެ.\nލީގުގައި ކުޅުނު 21 މެޗުން 51 ޕޮއިންޓް މާޒިޔާ ހޯދިއިރު ދެވަނައިގައި ނިންމާލި އީގަލްސް އަށް ލިބުނީ 45 ޕޮއިންޓެވެ. 2018 ވަނަ އަހަރުގެ ލީގު ޗެމްޕިއަންކަން ހޯދި ޓީސީ ތިންވަނައިގައި ނިންމާލީ 41 ޕޮއިންޓާއެކު އެވެ. ހަތަރުވަނަ ލިބުނީ 29 ޕޮއިންޓް ހޯދި ގްރީން އަށެވެ. ފަސްވަނައިގައި ނިންމާލި ދަ ގްރާންޑޭ އަށް 27 ޕޮއިންޓް ލިބުނުއިރު ހަވަނަ ލިބުނު ފޯކައިދޫ ފުޓްބޯޅަ ކްލަބަށް ލިބިފައިވަނީ 20 ޕޮއިންޓެވެ. މާލީ ގޮތުން ކްލަބުތައް ހީނަރުވެ ލީގުގައި ކުރިއަށް ދިއުމުގައި ކުރިމަތިވި ހުރަސްތަކާއެކު، ކްލަބުތަކުގެ މަޝްވަރާގެ މަތިން އެފްއޭއެމް އިން ނިންމީ ލީގުގެ ފުރަތަމަ ދެ ބުރުގައި އެންމެ ރަނގަޅު ނަތީޖާ ހޯދި ހަ ޓީމު ހިމަނައިގެން ފަހު ބުރު ކުޅުމަށެވެ. މި ނިންމުމާ އެކު ލީގުގެ ހަތް ވަނަ އަށް ދިޔަ ޔުނައިޓެޑް ވިކްޓްރީ (ޔޫވީ) އާއި އަށް ވަނަ އަށް ދިޔަ ނިލަންދޫ ފުޓްބޯޅަ ޓީމް ފަހު ބުރުގައި ވާދަކޮށްފައިނުވެ އެވެ.\nދިރާގު ދިވެހި ޕްރިމެއާރ ލީގް ގެ ފައިނަލް މެޗް؛- ވަގުތު އިމޭޖަސް- މުހައްމަދު އަފްޒަލް\nޗެމްޕިއަނުންގެ ލަގަބާއެކު މިރޭ ގައުމީ ދަނޑުގައި ކުޅުނު މެޗަށް މާޒިޔާ އިން ނެރުނު ޓީމުން ގިނަ ބަދަލުތަކެއް ފެނިގެންދިޔައެވެ. އާންމުކޮށް ފުރަތަމަ އެގާރައިގައި ހިމެނިގެން ކުޅޭ ކުޅުންތެރިންގެ ތެރެއިން ގިނަ ކުޅުންތެރިން މެޗު ފެށީ ބެންޗުންނެވެ. އޭއެފްސީ ކަޕްގެ ޕްލޭ އޮފުގައި އެންމެ ފަހުން އިންޑިއާގައި އެގައުމުގެ ބެންގަލޫރު އަތުން މާޒިޔާ މޮޅުވި މެޗުގެ ފުރަތަމަ އެގާރައިގައި ހިމެނުނު ކުޅުންތެރިންގެ ތެރެއިން މިރޭގެ މެޗު ފެށީ ކެޕްޓަން ބޭންްޑް އަަޅައިގެން ކުޅުނު މުހައްމަދު އިރުފާން (އިރޭ) އާއި ޑިފެންޑަރު އަހުމަދު އަބްދުﷲ (ލިލީ) އެވެ.\nމިރޭގެ މެޗު ފަށައިގެން ފުރަތަމަ މިނިޓްގައި ލީޑު ނަގަން މާޒިޔާ އަށް ހުސް ފުރުސަތެއް ލިބިގެންދިޔައެވެ. އީގަލްސްގެ ދެ ކުޅުންތެރިން ކައިރިން ނައްޓާލުމަށްފަހު އިބްރާހިމް ވަހީދު ހަސަން (އިއްބެ) ޖެހި ބޯޅަ ކީޕަރު އިބްރާހިމް ސިނާހު ވަނީ މަތަކޮށްފައެވެ. އަނެއްކޮޅުން ގޯލު ޖަހަން އީގަލްސް އިން އެންމެ ފުރަތަމަ ފުރުސަތެއް ލިބުނީ އަހުމަދު ރިޒުވާން (ރިޒޭ) އަށެވެ. އޭރިއާ ތެރެއިން މުޅިން ހުހަށް ހުރެ އޭނާ ގޯލުގެ ކަނަށް ޖެހި ބޯޅަ ކީޕަރު ހުސެއިން ޝަރީފް ވަނީ ހުޝިޔާރުކަމާއެކު މަތަކޮށްފަ އެވެ.\nމެޗުގައި ފެނިގެންދިޔަ ފުރަތަމަ ގޯލު ފުރަތަމަ ހާފު ނިމެން ގާތްވެފައި ވަނިކޮށް އީގަލްސް އަށް ކާމިޔާބުކޮށްދިނީ ޖަޕާނު މިޑްފީލްޑަރު ޓޮޝީކީ އޮކަމޯޓޯ އެވެ. އޭނާ މި ގޯލު ޖެހީ ހަސަން ރާއިފް އަހުމަދު (ހަންނަ) ތަނަވަސްކޮށްދިން ފުރުސަތަކުންނެވެ.\nމެޗުގެ ދެވަނަ ހާފުގެ ކުރީކޮޅު ނަތީޖާ އެއްވަރު ކުރަން މާޒިޔާ އަށް ރަނުގެ ފުރުސަތެއް ލިބިގެންދިޔައެވެ. އެ ޓީމަށް ލިބުނު ޕެނަލްޓީއެއްގައި އިއްބެ ފޮނުވާލި ބޯޅަ ގޯލަށް ނުވަދެ ސަލާމަތްވީ ކީޕަރު ސިނާހުގެ ހުޝިޔާރުކަމުންނެވެ. މިއީ އީގަލްސްގެ ބިދޭސީ ޑިފެންޑަރު ރަސުލް އަތުގައި ބޯޅަ ޖެހުނު ކަމަށް ނިންމައި ރެފްރީ މާޒިޔާ އަށް ދިން ޕެނަލްޓީ އެކެވެ. އޭގެ ފަހުން ވެސް މާޒިޔާ އިން ވަނީ ގޯލެއް ޖެހުމާއި ގާތަށް ގޮސްފައެވެ. މިފަހަރު އޭރިއާ އަރިމަތިންހެން މުހައްމަދު ސާމިރު ފޮނުވާލި ހިލޭ ޖެހުން އަމާޒުވީ ގޯލުގެ ހުރަސްދަނޑިއަށެވެ.\nދެވަނަ ހާފުގެ 82 ވަނަ މިނެޓުގައި އަހުމަދު ރިޒުވާން (ރިޒޭ) ކާމިޔާބުކުރި ގޯލުން އީގަލްސް އިން ލީޑު ފުޅާކުރި ނަމަވެސް މެޗުގެ ފުރިހަމަ ވަގުތު ހަމަވާން ދެ މިނެޓަށް ވެފައި ވަނިކޮށް ބަދަލު ކުޅުންތެރިއެއްގެ ގޮތުގައި ކުޅެން އެރި ހަމްޒާ މުހައްމަދު (ހަމްޕު) ވަނީ މާޒިޔާ އަށް ފަރަގު ކުޑަކޮށްދީފައެވެ.\nމި އަހަރުގެ ލީގުގެ އެންމެ ގޯލްކީޕަރަކަށް ހޮވިފައިވަނީ މާޒިޔާ އަށް ކުޅެމުން އަންނަ އަފްޢާނިސްތާނުގެ ގައުމީ ގޯލްކީޕަރު އޮވޭސް އަޒީޒީ އެވެ. ފެއާ ޕްލޭ ޓީމަކަށް ހޮވުނީ އީގަލްސް އެވެ.